(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΒ΄

Δευτέρα 18 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Σ. Γεωργιάδη, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Παιδείας, Έρευνας και Θρησκευμάτων:

i. σχετικά με την μετατροπή της Σχολής Επαγγελματικής Κατάρτισης (ΣΕΚ) Επιδαύρου σε Δημόσιο Ινστιτούτο Επαγγελματικής Κατάρτισης (ΔΙΕΚ) ενηλίκων, σελ.   
 ii. σχετικά με την εξασφάλιση του απαραίτητου εξοπλισμού προκειμένου να λειτουργήσουν από τον Σεπτέμβρη οι πέντε έτοιμες σχολικές μονάδες στον Δήμο Ρεθύμνου, σελ.   
 β) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με την εφαρμογή κριτηρίου εντοπιότητας στις προσλήψεις προσωπικού από την εταιρεία FRAPORT Α.Ε., σελ.   
 ii. σχετικά με την εναρμόνιση των Διαδικασιών Αποπληρωμής Δανείων Τρίτεκνων Οικογενειών του Ιδιωτικού Τομέα με τις Τρίτεκνες Οικογένειες του Δημοσίου, σελ.   
 iii. σχετικά με τα θανατηφόρα εργατικά ατυχήματα σε λατομεία της περιφερειακής ενότητας Δράμας, σελ.   
 iv. σχετικά με την κατάργηση του ΕΚΑΣ, σελ.   
 γ) Προς τον Υπουργό Υποδομών, Μεταφορών και Δικτύων, σχετικά με την κατασκευή του οδικού άξονα Φλώρινας - Πτολεμαΐδας, σελ.   
2. Συζήτηση επίκαιρης επερώτησης 15 Βουλευτών της Νέας Δημοκρατίας προς τους Υπουργούς Εξωτερικών και τον Αναπληρωτή Υπουργό Ευρωπαϊκών Υποθέσεων, Εσωτερικών και Διοικητικής Ανασυγκρότησης και Αναπληρωτές Υπουργούς Μεταναστευτικής Πολιτικής και Προστασίας του Πολίτη και Οικονομίας, Ανάπτυξης και Τουρισμού, με θέμα «Ανέτοιμη η Κυβέρνηση να απορροφήσει τα ευρωπαϊκά κονδύλια του Ταμείου Ασύλου, Μετανάστευσης και Ένταξης και του Ταμείου Εσωτερικής Ασφάλειας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Υγείας, Οικονομίας, Ανάπτυξης και Τουρισμού, Οικονομικών, Αγροτικής Ανάπτυξης και Τροφίμων, ο Αναπληρωτής Υπουργός Οικονομικών, καθώς και η Υφυπουργός Οικονομίας, Ανάπτυξης και Τουρισμού κατέθεσαν στις 15.7.2016 σχέδιο νόμου: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα II της Οδηγίας αυτής τροποποιήθηκε με την κατ’ εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος II της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις», σελ.

ΠΡΟΕΔΡΕΥΟΝΤΕΣ

ΛΥΚΟΥΔΗΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΙΚΙΛΙΑΣ Β. , σελ.  
ΚΟΥΤΣΟΥΚΟΣ Γ. , σελ.  
ΛΥΚΟΥΔΗΣ Σ. , σελ.  
  
Β. Επί των επικαίρων ερωτήσεων:  
ΑΝΤΩΝΙΑΔΗΣ Ι. , σελ.  
ΔΕΛΗΣ Ι. , σελ.  
ΔΡΙΤΣΑΣ Θ. , σελ.  
ΚΑΤΡΟΥΓΚΑΛΟΣ Γ. , σελ.  
ΚΑΤΣΑΦΑΔΟΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΜΑΝΙΑΤΗΣ Ι. , σελ.  
ΜΠΑΛΩΜΕΝΑΚΗΣ Α. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΕΛΕΓΡΙΝΗΣ Θ. , σελ.  
ΠΕΤΡΟΠΟΥΛΟΣ Α. , σελ.  
ΣΠΙΡΤΖΗΣ Χ. , σελ.  
  
Γ. Επί της επίκαιρης επερώτησης:  
ΑΣΗΜΑΚΟΠΟΥΛΟΥ Ά. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΛΑΦΑΤΗΣ Σ. , σελ.  
ΚΑΡΡΑΣ Γ. , σελ.  
ΚΑΤΣΩΤΗΣ Χ. , σελ.  
ΚΕΦΑΛΙΔΟΥ Χ. , σελ.  
ΚΙΚΙΛΙΑΣ Β. , σελ.  
ΚΥΡΙΑΖΙΔΗΣ Δ. , σελ.  
ΜΟΥΖΑΛΑΣ Γ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΧΙΝΙΔΗΣ Ι. , σελ.  
ΣΤΑΘΑΚΗΣ Γ. , σελ.  
ΤΖΑΒΑΡΑΣ Κ. , σελ.  
ΤΣΙΑΡΑΣ Κ. , σελ.  
ΦΟΡΤΣΑΚΗΣ Θ. , σελ.  
ΦΩΤΗΛΑΣ Ι. , σελ.  
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΒ΄

Δευτέρα 18 Ιουλίου 2016

Αθήνα, σήμερα στις 18 Ιουλίου 2016, ημέρα Δευτέρα και ώρα 17:00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από τιςείκοσι μία επίκαιρες ερωτήσεις θα διαγραφούν δεκατρείς λόγω κωλύματος των αρμοδίων Υπουργών και θα επαναπροσδιοριστoύν για συζήτηση. Κατά τη διάρκεια της διαδικασίας θα αναγνώσω τις αναβαλλόμενες.

Θα ξεκινήσουμε με την πρώτη με αριθμό 1116/11-7-2016 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής, σχετικά με το περιστατικό με πρόσφυγες σε κρουαζιερόπλοιο στη Μυτιλήνη.

Θα απαντήσει ο Υπουργός κ. Θεόδωρος Δρίτσας.

Κύριε Κατσαφάδο, έχετε τον λόγο για δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, στις 12 Μαΐου κατά την παραμονή του κρουαζιερόπλοιου EURODAM στο λιμάνι της Μυτιλήνης, δημιουργήθηκε ένα επεισόδιο το οποίο προβλημάτισε πάρα πολύ τις ναυτιλιακές εταιρείες που ασχολούνται με τον τουρισμό και με την κρουαζιέρα. Δύο μετανάστες επιχείρησαν να επιβιβαστούν, φθάνοντας στο σημείο παραβολής των λεμβών εντός της λιμενικής χερσαίας ζώνης, όπου εφαρμόζονται τα απαραίτητα μέτρα ασφαλείας.

Έγινε ένα επεισόδιο με το πλήρωμα του κρουαζιερόπλοιου. Απώθησαν τους μετανάστες και δεν τους επέτρεψαν να επιβιβαστούν στο κρουαζιερόπλοιο. Αυτό ήταν ένα πάρα πολύ ανησυχητικό γεγονός, το οποίο, απ’ ό,τι φάνηκε, θορύβησε όλους τους τουριστικούς πράκτορες, που ασχολούνται με την κρουαζιέρα.

Αυτό αποτελεί και αφορμή για να σας καταθέσω μια ερώτηση σχετικά με το αν υπάρχουν και αν εφαρμόζονται τα ενδεδειγμένα μέτρα ασφαλείας σε όλους τους λιμένες της χώρας.

Θεωρώ ότι το ζήτημα της κρουαζιέρας είναι μια εθνική υποχρέωση. Είναι μια τουριστική δραστηριότητα, η οποία θα μπορούσε να ωφελήσει πάρα πολύ τη χώρα. Θεωρώ ότι υπάρχουν ακόμα πάρα πολλά περιθώρια ούτως ώστε να ενισχύσουμε αυτό το τουριστικό προϊόν.

Επίσης, θεωρώ ότι μέσα από όλη αυτή την κατάσταση, που βιώνουμε στο παγκόσμιο περιβάλλον και γύρω από την περιοχή μας -γιατί τα πρόσφατα περιστατικά στην Τουρκία είναι περιστατικά, που μπορούν να ενισχύσουν και να βοηθήσουν την κίνηση της κρουαζιέρας στη χώρα- θα μπορέσουμε να τους βοηθήσουμε με την κατάλληλη προβολή, κάτι που νομίζω ότι ήρθαν σχετικά πρόσφατα και σας το ζήτησαν οι άνθρωποι της κρουαζιέρας. Σας ζήτησαν να αναλάβετε πρωτοβουλίες ούτως ώστε να υπάρξει μια καλύτερη προβολή του τουριστικού προϊόντος της κρουαζιέρας από πλευράς της χώρας μας.

Θεωρώ, λοιπόν, ότι μπορεί να αποτελέσει ένα πεδίο για να μπορέσουμε να αγωνιστούμε σκληρά και να φέρουμε πολύ σοβαρά τουριστικά και κατ’ επέκταση οικονομικά αποτελέσματα. Η κρουαζιέρα έχει πληγεί κυρίως στο Ανατολικό Αιγαίο. Ξέρετε ότι τα νησιά έχουν πτώση της κίνησης της κρουαζιέρας της τάξης του 80% και για να είμαι πιο ακριβής, άνω του 75%.

Γνωρίζετε ότι όλες αυτές οι απεργίες των ναυτεργατών δημιούργησαν πάρα πολύ σοβαρά προβλήματα. Νομίζω, λοιπόν, ότι πρέπει να σταθούμε με τη δέουσα σοβαρότητα και να αντιμετωπίσουμε το πρόβλημα, με δεδομένο ότι παρουσιάζεται μια πτώση της κίνησης στην κρουαζιέρα σε σχέση με την περσινή χρονιά.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε συνάδελφε, ευχαριστώ για την ερώτηση, αλλά νομίζω ότι αναδεικνύετε από ένα περιστατικό ένα ευρύτερο ζήτημα, που δεν συνδέεται και δεν έχει τις διαστάσεις, που του δίνετε με την ερώτηση και την παρουσίασή σας.

Κατ’ αρχάς, η κρουαζιέρα δεν έχει πτώση. Η πτώση στα νησιά συνδέεται περισσότερο με την πτώση της κρουαζιέρας στην Τουρκία και σε ό,τι αφορά τα ταξίδια εκείνα και τις περιηγήσεις των πλοίων της κρουαζιέρας που συμπεριελάμβαναν επισκέψεις στα νησιά και στις τουρκικές ακτές που τώρα πια έχουν σταματήσει για τους γνωστούς λόγους. Αυτή είναι η αιτία. Αλλιώς η κρουαζιέρα γενικότερα στη χώρα μας και το 2016 έχει αυξητική τάση, όπως είχε και το 2015. Επίσης, είχε σχετική αποκατάσταση το 2014, σε σχέση με τη σημαντική κάμψη το 2012 και 2013.

Αυτή, λοιπόν, είναι συνοπτικά η εικόνα.

Και φυσικά, κανένας μας δεν εφησυχάζει, γιατί όλοι προσπαθούμε, πραγματικά, το τουριστικό προϊόν, και μέσα από την ανάπτυξη της περιήγησης με τα πλοία της κρουαζιέρας, να έχει αυξητική τάση. Αυτά τα φροντίζει και το Υπουργείου Τουρισμού, τα φροντίζουμε κι εμείς. Και πάντα είμαστε σε συνεργασία με τις αρμόδιες ενώσεις. Αυτές τις ημέρες, μάλιστα, ανακοινώσαμε και την ίδρυση -θα αρχίσει να λειτουργεί- της εθνικής επιτροπής για την κρουαζιέρα.

Όμως, το γεγονός που επισημαίνετε, το συμβάν αυτό, θέλω να σας πω ότι ούτε έκρυθμη κατάσταση αποτυπώνει ούτε είναι ένα ακόμη περιστατικό, όπως λέτε στην ερώτησή σας. Είναι ένα περιστατικό για το οποίο από τη μια μεριά χαίρομαι, διότι μακάρι να είναι έτσι η κατάσταση, να είναι τόσο ασφαλή τα πράγματα όσο πραγματικά φροντίζουμε να είναι, που το μόνο σημείο που θα μπορούσε να αναδειχθεί να είναι αυτό το περιστατικό.

Γιατί το λέω αυτό: Διότι το Λιμενικό Σώμα -που γνωρίζετε πολύ καλά την επάρκειά του, τον επαγγελματισμό του, τη συστηματική προσπάθεια που καταβάλλουν τα στελέχη του στην αστυνόμευση των θαλασσίων συνόρων, αλλά και τον έλεγχο των λιμένων- δεν κατέγραψε καν το συγκεκριμένο περιστατικό. Δηλαδή, σύμφωνα με τις επίσημες αναφορές και του Λιμεναρχείου και των άλλων αρμοδίων διευθύνσεων και υπηρεσιών του Λιμενικού Σώματος, και σε αυτή την άφιξη του συγκεκριμένου κρουαζιερόπλοιου, υπήρχε η εφαρμογή του κώδικα ISPS και μάλιστα με τα πρόσθετα μέτρα, όπως αυτά από τις 24 Φεβρουαρίου του 2016 συγκροτήθηκαν σε ειδικό σχέδιο μέτρων αστυνόμευσης και τάξης ειδικά για τα κρουαζιερόπλοια, με μονάδες της Λιμενικής Αστυνομίας, με ασκήσεις και μέτρα τάξης και ανάπτυξης προσωπικού, με τα ΚΕΑ, με τα γραφεία ασφαλείας, με τα λιμενικά όργανα σε καίρια σημεία εντός και εκτός του λιμένα, με τον υποκείμενο τελωνειακό έλεγχο, με τη συμμετοχή και στελεχών των τελωνείων, με έλεγχο εισόδου και εξόδου Σένγκεν. Και, φυσικά, σε αυτό συμμετέχουν και αστυνομικοί και υπάλληλοι των τελωνείων και το Λιμενικό Σώμα.

Μάλιστα, υπήρχε και πλωτό της υπηρεσίας και στο συγκεκριμένο σκάφος όταν προσήλθε και ελλιμενίσθηκε στο λιμάνι της Λέσβου στη Μυτιλήνη, που επιτηρούσε τον θαλάσσιο χώρο αγκυροβολίας του συγκεκριμένου κρουαζιερόπλοιου.

Δεν σας προβληματίζει ότι επισήμως δεν κατεγράφη αυτό το περιστατικό; Την επόμενη ημέρα ο πράκτορας όντως ενημέρωσε το λιμεναρχείο με μια επιστολή του ότι συνέβη αυτό, δηλαδή, ότι δύο άτομα, την ίδια ημέρα -μπορεί να ήταν και τα ίδια και ήδη συνελήφθησαν στον χώρο αυτό από δυνάμεις του Λιμενικού Σώματος και απομακρύνθηκαν- επιχείρησαν, εξεδήλωσαν πρόθεση να επιβιβασθούν σε μια λέμβο.

Κανείς, λοιπόν, δεν κατήγγειλε ότι συνέβη αυτό το περιστατικό, ούτε το πλήρωμα ούτε κανείς άλλος, παρά μόνο ο πράκτορας την επομένη ημέρα και αφού το πλοίο είχε αναχωρήσει. Κι επειδή ακριβώς όλα ελέγχονται, έγιναν απολύτως αντιληπτοί, όπως ήταν και πολύ φυσιολογικό. Και δεν χρειάστηκε καν να κληθεί το Λιμενικό Σώμα, όπως λέτε στην αφήγησή σας. Το Λιμενικό δεν το γνωρίζει αυτό. Εγώ, όμως, σέβομαι και δέχομαι την αφήγησή σας. Τα ίδια τα μέλη του πληρώματος δεν τους άφησαν να μπουν στη λέμβο.

Αυτό είναι ένα μοναδικό περιστατικό, που δεν το ξέρουμε, γιατί επισήμως δεν έχει καταγραφεί. Εγώ παρ’ όλα αυτά, δέχομαι να το συζητήσω, γιατί σας σέβομαι. Όμως, δεν δημιούργησε σε κανέναν καμμία ανησυχία. Θα σας πω στη δευτερολογία μου πόσες διαβεβαιώσεις συγχαρητηρίων έχουμε από κράτη και ενώσεις για την ασφάλεια την οποία παρέχει το Λιμενικό Σώμα στα ελληνικά λιμάνια, ειδικά για την κρουαζιέρα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ, κύριε Πρόεδρε.

Κύριε Υπουργέ, το ότι δεν αναφέρθηκε στο Λιμενικό και το ότι έγινε μία συλλογική προσπάθεια για να κρατηθεί το θέμα χαμηλά, δεν είναι κάτι το οποίο είναι κακό ούτε είναι κάτι το οποίο είναι πρωτόγνωρο.

Κατά δεύτερον, αν υπάρχει τέτοιος σοβαρός έλεγχος με τόσο πολλές υπηρεσίες τις οποίες μας αναφέρετε, πώς μπόρεσαν και έφτασαν αυτοί οι δύο πρόσφυγες μέχρι την περιοχή που απαγορεύεται; Δεν τους έλεγξε κανένας; Αόρατοι ήταν και πέρασαν μέσα απ’ όλους αυτούς τους ελέγχους και όλες αυτές τις υπηρεσίες;

Εγώ δεν είμαι εδώ για να σπείρω τον φόβο. Όμως, είμαι εδώ για να προβληματίσω, προκειμένου να έχουμε τη λογική του προλαμβάνειν η οποία μπορεί να μας βοηθήσει ουσιαστικά να μην έρθουμε αντιμέτωποι με πολύ μεγαλύτερες και δυσκολότερες καταστάσεις.

Σε ό,τι έχει να κάνει με την κρουαζιέρα, κύριε Υπουργέ, θέλω να σας πω κάτι, επειδή είπατε ότι η κρουαζιέρα πηγαίνει πολύ καλύτερα απ’ ό,τι πήγαινε πέρυσι και πρόπερσι. Εδώ έχω κάποια επίσημα στοιχεία, σύμφωνα με τα οποία το 2014 οι ελληνικοί τουριστικοί προορισμοί μέσα από την κρουαζιέρα κατείχαν το 14% της αγοράς της Ευρώπης. Πέρυσι είχαμε το 13% της αγοράς –και δεν τα λέω εγώ αυτά, είναι τα επίσημα στοιχεία- και ενώ τα έσοδα για τη χώρα μας μέσα από την κρουαζιέρα το 2014 ήταν 510 εκατομμύρια ευρώ, πέρυσι ήταν 480 εκατομμύρια ευρώ. Αυτά είναι αυτά που λέει σήμερα η αγορά. Ήδη από πέρυσι έχει σημειωθεί μία πτώση της τάξεως του 14% και μόνο για τον Ιούνιο η ζημιά η οποία έχει σημειωθεί αγγίζει τα 12 εκατομμύρια ευρώ.

Λέω ξανά, κύριε Υπουργέ, ότι αυτά δεν τα λέω εγώ. Αυτά τα λένε άνθρωποι της αγοράς, άνθρωποι οι οποίοι ασχολούνται με την κρουαζιέρα. Είναι και οι επίσημες μετρήσεις από τον Διεθνή Οργανισμό Κρουαζιέρας.

Τέλος, σε ό,τι έχει να κάνει με την επιτροπή την οποία συστήσατε την περασμένη Πέμπτη, την Εθνική Συντονιστική Επιτροπή Κρουαζιέρας –κάτι το οποίο έπρεπε να γίνει- μιλάμε για μία επιτροπή η οποία αριθμεί είκοσι οκτώ μέλη. Αυτό το οποίο σας ζήτησαν οι άνθρωποι και οι φορείς οι οποίοι εμπλέκονται με την κρουαζιέρα, είναι επιτέλους να μπορούσε να γίνει ένα λειτουργικό όργανο. Φυσικά, σήμερα, όλοι όσοι σχετίζονταν μ’ αυτήν την προσπάθεια να σας πείσουν να γίνει αυτή η επιτροπή, διαφοροποιούνται και λένε ότι τα είκοσι οκτώ μέλη είναι υπεραρκετά. Πάρα πολλοί απ’ αυτούς, μάλιστα, δεν έχουν καμμία σχέση με την κρουαζιέρα και με το τουριστικό προϊόν.

Πώς θα μπορέσει να λειτουργήσει μία επιτροπή με είκοσι οκτώ μέλη, κύριε Υπουργέ, η οποία θα έπρεπε να είναι όσο το δυνατόν πιο ευέλικτη;

Για το αν υπάρχει ανησυχία ή όχι, σαφέστατα όλοι εδώ μέσα σ’ αυτήν την Αίθουσα πρέπει να προσπαθούμε να περνάμε προς τα έξω ότι η χώρα μας είναι ένας ασφαλής προορισμός. Χαίρομαι που υπάρχουν κι άλλες χώρες οι οποίες το αναγνωρίζουν. Όμως, μη μου πείτε ότι δεν δημιούργησε πρόβλημα η εικόνα του προσφυγικού σε σχέση με την κρουαζιέρα στη χώρα μας και αυτό αποτυπώνεται από την πτώση την οποία έχουν οι αφίξεις στο ανατολικό Αιγαίο. Μη μου πείτε ότι δεν δημιούργησαν πρόβλημα σε σχέση με την κρουαζιέρα οι κινητοποιήσεις οι οποίες έγιναν, γιατί εσείς ο ίδιος βγήκατε και απευθύνατε δημόσια έκκληση στους ναυτεργάτες, που κινδύνευαν να μην μπουν στο λιμάνι του Πειραιά.

Κύριε Υπουργέ, μιλάμε για ένα λιμάνι, το οποίο ενώ κανονικά θα έπρεπε να είναι «home port» για την κρουαζιέρα, είναι λιμάνι «transit» ακόμα και σήμερα, γιατί δεν έχουμε κάτσει να μιλήσουμε σοβαρά και δεν έχουμε αποφασίσει ότι αυτό είναι ένα εθνικό προϊόν το οποίο πρέπει να το προστατεύσουμε ως κόρη οφθαλμού σ’ αυτές τις δύσκολες οικονομικές συνθήκες.

Εσείς ο ίδιος ήσασταν που εκλιπαρούσατε, που παρακαλούσατε τους λιμενεργάτες να σταματήσουν την απεργία για να μην κουβαλούν οι τουρίστες τις αποσκευές τους γιατί δεν ήξεραν πού να πάνε. Αυτή είναι η πραγματικότητα, κύριε Υπουργέ. Τελειώνει αυτή η χρονιά. Είμαστε στα μέσα του Ιουλίου, αλλά τουλάχιστον να προετοιμαστούμε για την επόμενη χρονιά, γιατί δεν μπορούμε να χάνουμε χρόνο. Θα έπρεπε πολλά πράγματα να γίνονταν εχθές για το καλό του τόπου και όχι να περιμένουμε να γίνουν σήμερα και αύριο.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αγαπητέ συνάδελφε, αν θέλετε να κάνετε μια ερώτηση για την κρουαζιέρα, κάντε την για να είμαι και καλύτερα προετοιμασμένος και να μιλήσουμε για τα στοιχεία και για όλα. Όχι, όμως, με αφορμή ένα επεισόδιο, όπως το λέτε και εσείς, δύο ανθρώπων που επιχείρησαν να πλησιάσουν τις λάντζες, να γεννήσουμε μια τέτοια συζήτηση. Δεν προσπαθώ να κρατήσω τίποτα χαμηλά. Η αξιοπρέπεια της σκέψης μου, μου επιβάλλει να σταθώ στο ζήτημα με τις διαστάσεις που έχει. Θέλετε να το μεγαλώσετε; Μεγαλώστε το όσο θέλετε. Θέλετε να το γενικεύσετε; Γενικεύστε το όσο θέλετε. Δεν είναι, όμως, δυνατόν όταν μία ερώτηση έχει ένα αντικείμενο, να επεκτεινόμαστε μέχρι εκεί που δεν χωράει άλλο. Με λίγα λόγια πάτε να «βγάλετε από τη μύγα ξίγκι». Ε, δεν μπορείτε να το βγάλετε.

Σε κάθε περίπτωση, σας λέω και πάλι ότι είναι μικρό το διάστημα από τότε που επισκεφθήκαμε όλη η Κυβέρνηση, με τον Πρωθυπουργό, το Ισραήλ και είχαμε τη διακυβερνητική συνάντηση. Το ίδιο και πρόσφατα, λίγο αργότερα, στη Σμύρνη. Στο Ισραήλ –που ξέρετε πόσο βάρος δίνει το κράτος αυτό στα ζητήματα ασφάλειας- τόσο στην ωριαία συνάντηση με τον ομόλογο Υπουργό στην επίσκεψη αυτή, όσο εν συνεχεία και στο γεύμα εργασίας με τους δύο Πρωθυπουργούς, με τον Νετανιάχου και τον Αλέξη Τσίπρα και όλους τους Υπουργούς, ο ίδιος ο Νιετανιάχου, πέρα από τον αρμόδιο Υπουργό, στάθηκε πολύ συγκεκριμένα σε αυτό το σημείο. Και όταν ενημερώθηκε ότι εγώ είμαι ο πολιτικός προϊστάμενος του Λιμενικού Σώματος, μου είπε: «Επιθυμώ και οφείλω να σας εκφράσω τα συγχαρητήρια της κυβέρνησής μου και εμού προσωπικά, διότι έχω ενημέρωση και το παρακολουθούμε το θέμα αυτό, ότι το Λιμενικό Σώμα εξασφαλίζει πλήρη ασφάλεια, με κανόνες απολύτως εγγυημένους, για τους πολίτες του Ισραήλ. Γι’ αυτό και συμμετέχουμε στα ταξίδια κρουαζιέρας». Αυτό το είπε ο Νιετανιάχου, το είπε ο ομόλογος Υπουργός, το είπαν οι αρμόδιοι Υπουργοί στη Σμύρνη, όταν την επισκεφθήκαμε, με άλλους όρους και για άλλους λόγους. Και εν πάση περιπτώσει, όλες οι εκθέσεις που έχουμε αυτό λένε, ότι οι κανόνες ασφαλείας στα ελληνικά λιμάνια τηρούνται.

Εγρήγορση; Προσοχή; Πράγματι, συνεχή. Ποτέ δεν μπορείς και δεν πρέπει να εφησυχάζεις. Αυτό είναι αλήθεια. Υπάρχει, όμως, κανένα στοιχείο ότι δεν τηρούνται οι κανόνες, ότι δεν υπάρχει ασφάλεια για να αναδείξετε τέτοιου είδους θέματα και μάλιστα ότι επηρεάζεται εξ αυτού η κρουαζιέρα; Μα δεν καταλαβαίνετε τι κακό κάνετε και μάλιστα χωρίς λόγο, ακριβώς αν κάποιος πιστέψει τα λεγόμενά σας; Οι εταιρείες κρουαζιέρας προφανώς και δεν στέκονται, παρά μόνο στα πραγματικά περιστατικά.

Σε κάθε περίπτωση -σας το λέω και πάλι- η τάση και για τη φετινή χρονιά της κρουαζιέρας είναι αυξητική. Πράγματι ο ανταγωνισμός είναι μεγάλος. Αυτό δεν σημαίνει τίποτα. Πράγματι, οι σχεδιασμοί για το 2017 έχουν αρχίσει από τώρα. Το αρμόδιο Υπουργείο, το Υπουργείο Τουρισμού ακριβώς αυτά φροντίζει.

Τελειώνοντας, θα ήθελα να προσθέσω -μισό λεπτό, ακόμα, κύριε Πρόεδρε- ότι υπάρχει κυρίως στους μετανάστες και πρόσφυγες, που είναι αυτήν τη στιγμή προσωρινά διαμένοντες στα νησιά υπό περιορισμό και υπό έλεγχο, μία μικρή τάση φυγής. Το τελευταίο διάστημα έχουν καταγραφεί είκοσι έξι περιστατικά με τα πλοία της ακτοπλοΐας, όχι με τα πλοία της κρουαζιέρας. Εκεί είναι άλλοι χώροι, φυλασσόμενοι απολύτως κ.λπ.. Με λίγα λόγια, ένα περιστατικό, όπως και εσείς το ονομάζετε, δεν μπορεί να έχει τη γενίκευση που θέλετε να του δώσετε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, o Βουλευτής κ. Σπυρίδων - Άδωνις Γεωργιάδης ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ακολουθούν δύο επίκαιρες ερωτήσεις προς τον Υπουργό Παιδείας, Έρευνας και Θρησκευμάτων, τις οποίες θα απαντήσει ο Υφυπουργός Παιδείας, Έρευνας και Θρησκευμάτων κ. Θεοδόσης Πελεγρίνης.

Πρώτη θα συζητηθεί η με αριθμό 1099/6-7-2016 δεύτερη επίκαιρη ερώτηση δεύτερου κύκλου, του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Παιδείας, Έρευνας και Θρησκευμάτων, σχετικά με την μετατροπή της Σχολής Επαγγελματικής Κατάρτισης (ΣΕΚ) Επιδαύρου σε Δημόσιο Ινστιτούτο Επαγγελματικής Κατάρτισης (ΔΙΕΚ) ενηλίκων.

Ορίστε, κύριε συνάδελφε, έχετε τον λόγο για δύο λεπτά, για να αναπτύξετε την πρωτολογία σας.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι με το ν.4386 οι Σχολές Επαγγελματικής Κατάρτισης καταργήθηκαν, δόθηκε όμως η δυνατότητα σε ειδικές περιπτώσεις και για ειδικές ομάδες εκπαιδευομένων, οι σχολές αυτές να μετατραπούν σε δημόσια ΙΕΚ.

Στην ερώτηση που σας κατέθεσα αναφέρομαι στη Σχολή Επαγγελματικής Κατάρτισης Επιδαύρου, η οποία έχει μερικά πολύ ενδιαφέροντα –νομίζω- χαρακτηριστικά. Πρώτα από όλα, είναι μία σχολή που εκπαιδεύει πάνω από εκατόν είκοσι μαθητές, έχει είκοσι τρία άτομα προσωπικό, κυρίως, όμως, έχει τη μοναδική στην Ελλάδα ειδικότητα, που παρέχει πιστοποίηση στην ειδικότητα της Μελισσοκομίας. Ταυτόχρονα, έχει τη μοναδική ειδικότητα, που υπάγεται στο Υπουργείο Παιδείας για θέματα Γαλακτοκομίας και Τυροκομίας, ενώ επιπλέον, στην ίδια σχολή η ειδικότητα της Λιθοξοΐας, που είναι μία από τις πολύ ενδιαφέρουσες, ιδιαίτερα σε αυτούς τους δύσκολους καιρούς, είναι μία ειδικότητα η οποία υπηρετείται και εισακούεται από πολλούς μαθητές.

Το αίτημα, λοιπόν, είναι πάρα πολύ συγκεκριμένο. Σε μία εποχή όπου η διά βίου μάθηση -ιδιαίτερα σε εξειδικευμένες κοινωνικές ομάδες, όπως είναι οι άνεργοι, όπως είναι οι μονογονεϊκές οικογένειες, όπως είναι τα παιδιά πολυτέκνων οικογενειών, όπως είναι τα άτομα με αναπηρία- έχει μεγάλη σημασία, είναι σημαντικό σε σχολές, που από την πράξη έχουν αποδείξει ότι δικαιούται να διεκδικούν μία συνέχιση της λειτουργίας τους, να καταφέρνουμε να τους δώσουμε αυτή τη δυνατότητα.

Πρέπει να σας πω, κύριε Υπουργέ, μάλιστα, ότι σε πάρα πολλές περιπτώσεις τα προϊόντα, που έχουν παράξει κατά τη διάρκεια της εκπαίδευσής τους οι μαθητές των επιμέρους τμημάτων, έχουν πάρει βραβεία και έχουν πάρει διακρίσεις σε διεθνείς διαγωνισμούς.

Συνοψίζω, λοιπόν: Η Σχολή Επαγγελματικής Κατάρτισης Επιδαύρου -με την υποδομή που έχει, με το προσωπικό που διαθέτει και την ελκυστικότητα σε εκπαιδευόμενους για διά βίου μάθηση, ιδιαίτερα στις ειδικότητες που σας προανέφερα, συν μία ακόμη, την ειδικότητα του Αγροτουρισμού- ζητούμε να μετασχηματιστεί σε ένα δημόσιο ΙΕΚ, έτσι ώστε να συνεχίσει να συμβάλλει στην περιφερειακή και αγροτική ανάπτυξη, όχι μόνο βέβαια της Αργολίδας αλλά και ολόκληρης της Πελοποννήσου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Πρώτα από όλα ένα σχόλιο άσχετο. Αντί αυτού του «παράξει», που έχει γίνει του συρμού -«παράξω» αόριστος- υπάρχει το απείρως καλύτερο αισθητικά «παραγάγω», αόριστος δεύτερος. Το «παράξει» ακούγεται πάρα πολύ άσχημα, αλλά έχει περάσει πια μέσα στην καθομιλουμένη.

**ΙΩΑΝΝΗΣ ΜΑΝΙΑΤΗΣ:** Εξαρτάται αν είναι στιγμιαίο ή παρατεταμένο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Σας λέω ότι το «παραγάγω» το ίδιο σημαίνει και είναι πιο εύηχο.

Αξιότιμε κύριε Βουλευτά, με πρόσφατη διάταξη, που ψηφίσαμε τον Μάρτιο του 2016, καταργήσαμε τις Σχολές Επαγγελματικής Κατάρτισης (ΣΕΚ), έναν θεσμό, που δεν έτυχε της αποδοχής της κοινωνίας. Είναι γεγονός ότι τέσσερις μόνο σχολές λειτούργησαν από τις ενενήντα πέντε που προβλεπόταν να λειτουργήσουν. Με αυτόν τον τρόπο κάναμε ένα βήμα για τον εξορθολογισμό της πολυτυπίας του συστήματος της επαγγελματικής εκπαίδευσης και κατάρτισης και κυρίως, αποφεύγουμε την πρόωρη εγκατάλειψη του σχολείου και την πρόωρη κατάρτιση στη μη τυπική εκπαίδευση.

Ασφαλώς, η ολοκλήρωση των σπουδών όσων μαθητών και μαθητριών σπούδαζαν σε καταργούμενες σχολές, θα συνεχίσει με τα ίδια δικαιώματα, όπως ξεκίνησαν της σπουδές τους. Προβλέπεται, επίσης, η μετατροπή των καταργούμενων ΣΕΚ, σε Δημόσια Ινστιτούτα Επαγγελματικής Κατάρτισης, τα ΔΙΕΚ, για ειδικές ευαίσθητες κατηγορίες πληθυσμού, ενηλίκων αποφοίτων υποχρεωτικής εκπαίδευσης ύστερα από απόφαση του Υπουργού Παιδείας.

Πράγματι, όσον αφορά τη Σχολή της Επιδαύρου, που λειτουργεί -οφείλω να πω- με μεγάλη επιτυχία, με τέσσερις ειδικότητες, του τεχνίτη λιθοξοΐας, του τεχνίτη γαλακτοκομίας και τυροκομίας, του τεχνίτη μελισσοκομίας και του τεχνίτη κοπτικής-ραπτικής, η Γενική Γραμματεία Διά Βίου Μάθησης και Νέας Γενιάς έδειξε από την αρχή ενδιαφέρον τόσο για τις ειδικότητες, που προσφέρονται και εξυπηρετούν πρακτικές ανάγκες της ευρύτερης περιοχής όσο και για τις προσπάθειες που έχουν καταβληθεί για τη λειτουργία της από την τοπική κοινωνία με ιδιωτικές δωρεές.

Γι’ αυτόν τον λόγο, από το 2015 υπάρχει ΦΕΚ για ίδρυση ΙΕΚ Επιδαύρου με φύλλο της Εφημερίδας της Κυβερνήσεως 2004/15-9-2015. Δεδομένου ότι η σχολή δεν λειτούργησε ποτέ ως ΙΕΚ, αλλά συνέχισε ως ΣΕΚ, αν καταργηθούν οι ΣΕΚ, μπορεί να λειτουργήσει ως ΙΕΚ βάσει του ΦΕΚ του 2015 με τις ειδικότητες που ήδη έχει.

Θέλω να καθησυχάσω τους σπουδαστές, τους εκπαιδευτικούς και την τοπική κοινωνία της Αργολίδας και γενικότερα της Πελοποννήσου ότι η σχολή θα συνεχίσει να λειτουργεί απρόσκοπτα. Είναι αυτονόητο πως όποια δομή κατάρτισης λειτουργεί θετικά και με αναπτυσσόμενη δυναμική, τη στηρίζουμε και την ενισχύουμε.

Στόχος μας, αξιότιμε κύριε Βουλευτά, είναι η αναβάθμιση της σημερινής πολυδιασπασμένης τεχνικής και επαγγελματικής κατάρτισης, με ανασυγκρότηση ενός δημόσιου και δωρεάν, επαρκούς και αποτελεσματικού συστήματος μεταλυκειακής τεχνικής επαγγελματικής εκπαίδευσης και κατάρτισης.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τη δευτερολογία σας για τρία λεπτά.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, χαίρομαι που παραγάγαμε ή θα παράξουμε, όπως θέλετε να το πείτε, μία θετική είδηση, αν καλά ερμηνεύω την απάντησή σας.

Αντιλαμβάνομαι ότι με βάση το προϋπάρχουν ΦΕΚ για τη δημιουργία και ίδρυση ενός δημοσίου ΙΕΚ, η αγωνία που υπάρχει στους σπουδαστές αλλά και η αγωνία που καταγράφεται στο έγγραφο της διευθύντριας της σχολής μόλις πριν δέκα ημέρες, προκειμένου να μετασχηματιστεί η Σχολή Επαγγελματικής Κατάρτισης Επιδαύρου σε δημόσιο ΙΕΚ, παίρνει θετική απάντηση από την πλευρά σας.

Κατά συνέπεια, μπορούμε να δώσουμε το θετικό γεγονός ότι μια σχολή, η οποία στην πράξη έχει αποδείξει ότι νομιμοποιείται να διεκδικεί την παρουσία της στο μεγάλο φάσμα, που έχει ανάγκη η χώρα της διά βίου μάθηση σε εξειδικευμένες κοινωνικές ομάδες, θα συνεχίσει να προσφέρει τις υπηρεσίες της.

Παρακαλώ, εάν ορθώς έχω αντιληφθεί, να το επαναλάβετε στη δευτερολογία σας.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τη δευτερολογία σας.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Κύριε Πρόεδρε, δεν υπάρχει λόγος να δευτερολογήσω. Απλώς θα παρακαλέσω τον αξιότιμο κύριο Βουλευτή, επειδή είναι πιο κοντά στην κοινωνία της Αργολίδας, να μεταφέρει αυτήν την απόφαση του Υπουργείου.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε κι εμείς, κύριε Υπουργέ.

Είναι θετική η έκβαση της ερώτησής σας, κύριε συνάδελφε.

Ακολουθεί η έκτη με αριθμό 1082/4-7-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Παιδείας, Έρευνας και Θρησκευμάτων,σχετικά με την εξασφάλιση του απαραίτητου εξοπλισμού προκειμένου να λειτουργήσουν από τον Σεπτέμβρη οι πέντε έτοιμες σχολικές μονάδες στον Δήμο Ρεθύμνου.

Θα απαντήσει ο Υφυπουργός κ. Πελεγρίνης.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Καταλαβαίνετε, κύριε Πρόεδρε, κύριε Υπουργέ, εάν σε συνέχεια της προηγούμενης ερώτησης δεν πάρω κι εγώ θετική απάντηση, τι θα γίνει εδώ!

**ΙΩΑΝΝΗΣ ΜΑΝΙΑΤΗΣ:** Θα έχουμε ενδοπαραταξιακό πρόβλημα! Κανονίστε θετική απάντηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, με την ερώτησή μου, θέλω να θέσω υπ’ όψιν σας ένα θέμα το οποίο υπάρχει από πέρυσι. Συγκεκριμένα στο Ρέθυμνο είναι έτοιμες τέσσερις σχολικές μονάδες, δύο γυμνάσια και δύο λύκεια, καθώς και ένα δημοτικό, και προκειμένου να ενταχθούν στον προγραμματισμό και να ενδυναμώσουν τη σχολική στέγη του Δήμου Ρεθύμνου, θα πρέπει να έχουμε και τον εξοπλισμό. Δεν φτάνουν τα κτήρια. Βεβαίως, σύμφωνα με την ενημέρωσή μου, έχει προχωρήσει ο προγραμματισμός για τους εκπαιδευτικούς.Θέλουμε τη διαβεβαίωσή σας ότι εντός των επόμενων ημερών, που είναι απαραίτητο, θα έχουμε και τον εξοπλισμό.

Να σημειώσω ότι τα σχολεία αυτά ήταν από πέρσι έτοιμα, αλλά επειδή δεν υπήρχε η προετοιμασία –εσείς βεβαίως δεν ήσασταν τότε στο Υπουργείο, αναλάβατε εκείνες τις μέρες- δεν λειτούργησαν λόγω προβλήματος στη σχολική στέγη του δήμου. Γι’ αυτό, λοιπόν, ζητάμε αυτές οι οκτακόσιες εβδομήντα θέσεις μαθητών, που ουσιαστικά καλύπτουν αυτές τις σχολικές μονάδες, να έχουν τη δυνατότητα να ενισχύσουν τη σχολική στέγη του Δήμου Ρεθύμνου.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και** **Θρησκευμάτων):** Αξιότιμε κύριε Βουλευτά, κατ’ αρχάς …

Να αναφέρω και τη διάκριση μεταξύ του «κατ’ αρχάς» και του «κατ’ αρχήν»; Το «κατ’ αρχήν» είναι το «βασικά», το «κατ’ αρχάς» είναι το χρονικό. Το λέω γιατί πολλές φορές μπερδεύονται.

**ΠΡΟΕΔΡΕΥΩΝ (Σπυρίδων Λυκούδης):** Έχουμε διαδικασία μάθησης σήμερα, κύριε Υπουργέ.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και** **Θρησκευμάτων):** Ήρθα από πάνω, από το Υπουργείο, γι’ αυτό.

Πάντως προκαταβολικώς σας λέω ότι θα είμαι θετικός στην απάντησή μου στην ερώτηση που θέσατε, κύριε συνάδελφε. Να επαναλάβω ότι το Υπουργείο Παιδείας ναι μεν έχει ενταγμένη στο εθνικό σκέλος του Προγράμματος Δημοσίων Επενδύσεων προμήθεια ηλεκτρονικού εξοπλισμού εργαστηρίου για σχολικές μονάδες με φορέα υλοποίησης τη Διεύθυνση Κτηριακής και Υλικοτεχνικής Υποδομής, πλην όμως η μέριμνα για τον εξοπλισμό και τη βελτίωση των υλικοτεχνικών υποδομών των σχολικών κτηρίων πρωτοβάθμιας και δευτεροβάθμιας εκπαίδευσης εμπίπτει στις αρμοδιότητες των δήμων. Ως εκ τούτου, η χρηματοδότηση για εξοπλισμό και υλικοτεχνική υποδομή προέρχεται κυρίως από τις πιστώσεις του Υπουργείου Εσωτερικών και Διοικητικής Ανασυγκρότησης.

Επιπλέον, ανάλογες δράσεις που αφορούν στον εξοπλισμό των εγκαταστάσεων των δομών εκπαίδευσης του Υπουργείου Παιδείας υλοποιεί και η εταιρεία «Κτηριακές Υποδομές Ανώνυμη Εταιρεία» μέσω του Προγράμματος Δημοσίων Επενδύσεων του Υπουργείου Υποδομών, Μεταφορών και Δικτύων στο οποίο έχει μεταφερθεί η αρμοδιότητα.

Ειδικότερα, αν και δεν αναφέρετε στην επίκαιρη ερώτησή σας τις σχολικές μονάδες για τις οποίες προορίζονται τα νεοεγερθέντα κτήρια, σας ενημερώνω ότι από τα στοιχεία που διαθέτει η αρμόδια υπηρεσία του Υπουργείου μας, στο Δήμο Ρεθύμνου είναι έτοιμα και μπορούν να λειτουργήσουν από τον Σεπτέμβριο, πρώτον, το Δημοτικό Σχολείο Γερανίου και το Γυμνάσιο Ασημοπούλου που είναι υπό μετεγκατάσταση και, δεύτερον, το Γενικό Λύκειο Ασημοπούλου, το 4ο Γενικό Λύκειο Ρεθύμνου και το 5ο Γυμνάσιο Ρεθύμνου που είναι νεοανεγερθέντα.

Όσον αφορά στην εξασφάλιση της απαραίτητης υλικοτεχνικής υποδομής για τη λειτουργία αυτών των σχολείων, στην περίπτωση της μετεγκατάστασης εκπαιδευτηρίων ο διαθέσιμος εξοπλισμός μεταφέρεται στα νέα διδακτήρια. Στην περίπτωση των νεοανεγερθέντων σχολείων έχει εξασφαλιστεί η παροχή εξοπλισμού τους από τις «Κτηριακές Υποδομές Ανώνυμη Εταιρεία». Ήδη βρίσκονται σε εξέλιξη δύο διαγωνισμοί για θρανία μεταλλικά και καθίσματα τραπεζοθρανίων. Ήδη προβλέπονται και θα βρίσκονται στις αποθήκες των κτηριακών υποδομών τμηματικά από τις αρχές Σεπτεμβρίου 2016 μέχρι τον Δεκέμβριο του 2016.

Είναι αλήθεια ότι τα δύο σχολικά συγκροτήματα έπρεπε να παραδοθούν και να λειτουργήσουν βάσει σχετικών συμβάσεων κατά το σχολικό έτος 2015-2016. Ωστόσο, ο Δήμος Ρεθύμνου ενημέρωσε ότι οι εργολάβοι είχαν ζητήσει παράταση από την τεχνική υπηρεσία του δήμου λόγω τεχνικών προβλημάτων που ανέκυψαν για τα οποία δεν ευθύνονται οι ίδιοι. Τελικά η διοικητική παραλαβή του σχολικού συγκροτήματος Ασημοπούλου, Γυμνάσιο και Λύκειο, από τον Δήμο Ρεθύμνου έγινε τον Απρίλιο του 2016. Το Γυμνάσιο Ασημοπούλου μετεγκαταστάθηκε και λειτούργησε στις 9 Μαΐου του 2016 χάρη στην προσπάθεια βέβαια του Δήμου Ρεθύμνου να συγκεντρώσει τον απαιτούμενο εξοπλισμό από άλλες σχολικές μονάδες στις οποίες υπήρχε πλεόνασμα, καθώς και με εξοπλισμό –συγκεκριμένα γραφεία και ντουλάπες καθηγητών- που είχε αποσταλεί από τον ΟΣΚ για το 2ο Επαγγελματικό Λύκειο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, να αφήσουμε τα άλλα για τη δευτερολογία σας;

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Θα τα πω όλα μαζί. Δεν θα δευτερολογήσω.

**ΠΡΟΕΔΡΕΥΩΝ (Σπυρίδων Λυκούδης):** Ξέρετε, έχουμε η σημερινή διαδικασία έχει πρόβλημα, διότι ακολουθεί και επίκαιρη επερώτηση.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Εντάξει, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Κύριε συνάδελφε, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, πολλές πληροφορίες, αλλά για να μην υπάρξει σύγχυση, εγώ θα ανακεφαλαιώσω.

Έχουμε πέντε καινούργιες σχολικές μονάδες, ως προς τις υποδομές. Για τις δύο, όπως σωστά είπατε, έχουν εξασφαλιστεί ο τεχνικός εξοπλισμός -θρανία, πίνακες και υπολογιστές- από τις προηγούμενες σχολικές μονάδες που μετεγκαταστάθηκαν. Υπάρχει, όμως, η ανάγκη για τριακόσια θρανία, εξακόσιες καρέκλες, σαράντα πέντε πίνακες και εξήντα ηλεκτρονικούς υπολογιστές, που είναι για να συμπληρωθεί ο εξοπλισμός των πέντε σχολείων. Οκτακόσιους εβδομήντα μαθητές είναι συνολικά η δυναμικότητα των σχολείων. Μιλάμε για εξακόσιους, με αυτά που χρειάζονται.

Η απάντηση που θέλουμε είναι στην ερώτηση: Τον Σεπτέμβρη που θα χτυπήσει το κουδούνι, θα είναι ο εξοπλισμός στο σχολείο; Αυτή είναι η ερώτηση και σε αυτήν θέλω μια απάντηση. Γιατί η απάντησή σας ήταν λίγο θολή. Είπατε ότι θα παραδοθούν από τον Σεπτέμβρη μέχρι τον Δεκέμβρη. Είναι θολή τελείως. Θέλουμε, λοιπόν, απάντηση στην ερώτηση αν όταν θα χτυπήσει το κουδούνι, θα είναι τα τραπεζοθρανία και οι ηλεκτρονικοί υπολογιστές στη θέση τους.

Ευχαριστούμε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Θα είναι, κύριε Βουλευτά. Θα είναι.

Αλλά επιτρέψτε μου να σας πω κάτι. Η μάχη που δίνουμε την περίοδο αυτή για τα σχολεία όλα, γενικής, τεχνικής εκπαίδευσης και ειδικής αγωγής, είναι να λειτουργήσουν τον Σεπτέμβριο, από την πρώτη ημέρα, με τον απαραίτητο εξοπλισμός και τους εκπαιδευτικούς στη θέση τους. Γνωρίζετε ότι επί τριάντα χρόνια έχουμε χάσει το στοίχημα αυτό. Φέτος θα το πετύχουμε. Θα πρέπει να ξέρετε και θα πρέπει να επικροτήσετε το γεγονός ότι ήδη τα βιβλία βρίσκονται στα σχολεία. Νομίζω ότι αυτό είναι ένα δείγμα του πώς εργάζεται το Υπουργείο, πόσο αποδοτικά. Αλλά σας λέω ότι θα είναι έτοιμα τα σχολεία να λειτουργήσουν με τον εξοπλισμό και τους εκπαιδευτικούς στη θέση τους. Να μην μπω σε λεπτομέρειες. Νομίζω σας καλύπτω.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ, κύριε Υπουργέ, για το σύντομο του χρόνου.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, δεν μας λέτε αυτές τις ερωτήσεις που δεν θα γίνουν, για να μην περιμένουμε εδώ;

**ΠΡΟΕΔΡΕΥΩΝ (Σπυρίδων Λυκούδης):** Αυτή την ώρα ήθελα να αναγνώσω μία ανακοίνωση προς το Σώμα, αλλά να πάμε με αυτήν τη σειρά.

Κύριε Υπουργέ, θα περιμένετε λίγο.

Δεν θα συζητηθούν λόγω κωλύματος των αρμοδίων Υπουργών, κατ’ αρχάς λόγω κωλύματος της Αναπληρώτριας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανίας Αντωνοπούλου, με αιτία τον φόρτο εργασίας, η τέταρτη με αριθμό 1132/12-7-2016 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την ανάκληση της απόφασης για συρρίκνωση των Επαγγελματικών Σχολών(ΕΠΑ.Σ.) Μυτιλήνης.

Δεν θα συζητηθούν οκτώ επίκαιρες ερωτήσεις, στις οποίες θα απαντούσε ο Αναπληρωτής Υπουργός Υγείας κ. Παύλος Πολάκης και η αιτία είναι ο φόρτος εργασίας του Υπουργού:

Η τρίτη με αριθμό 1101/7-7-2016 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Υγείας, σχετικά με την αντιμετώπιση των προβλημάτων στο Νοσοκομείο της Αμαλιάδας.

Η έκτη με αριθμό 1098/6-7-2016 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμουπρος τον Υπουργό Υγείας, σχετικά με τον προβληματισμό από την υποστελέχωση και υποχρηματοδότηση του Νοσοκομείου Ζακύνθου.

Η ένατη με αριθμό 1003/14-6-2016 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάτως Μανωλάκου προς τον Υπουργό Υγείας,σχετικά με τα λειτουργικά προβλήματα στο αντικαρκινικό νοσοκομείο «ΜΕΤΑΞΑ».

Η δέκατη με αριθμό 899/23-5-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

Η ενδέκατη με αριθμό 708/28-3-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

Η δεύτερη με αριθμό 5192/5-5-2016 ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υγείας, σχετικά με τα προβλήματα στο «Μαντζαβινάτειο» Νοσοκομείο Ληξουρίου.

Η τρίτη με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Επίσης, λόγω κωλύματος του Αναπληρωτή Υπουργού Εθνικής Άμυνας κ. Δημητρίου Βίτσα με αιτία φόρτου εργασίας δεν θα συζητηθεί η πέμπτη με αριθμό 1072/29-6-2016 επίκαιρη ερώτηση δευτέρου κύκλου του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την κατάσταση που επικρατεί στα Ελληνικά Αμυντικά Συστήματα.

Λόγω κωλύματος της Αναπληρώτριας Υπουργού Οικονομίας, Ανάπτυξης και Τουρισμού κ. Κουντουρά, η οποία θα βρίσκεται εκτός Αθηνών, δεν θα συζητηθεί η έβδομη με αριθμό 1056/28-6-2016 επίκαιρη ερώτηση δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της Μαρίνας Μεσολογγίου.

Λόγω κωλύματος του Υπουργού Περιβάλλοντος και Ενέργειας κ. Πάνου Σκουρλέτη, επειδή θα βρίσκεται εκτός Αθηνών, δεν θα συζητηθεί η όγδοη με αριθμό 1048/27-6-2016 επίκαιρη ερώτηση δεύτερου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις, που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά».

Λόγω κωλύματος της Αναπληρώτριας Υπουργού Παιδείας, Έρευνας και Θρησκευμάτων κ. Σίας Αναγνωστοπούλου, η οποία θα βρίσκεται εκτός Αθηνών, δεν θα συζητηθεί η πρώτη με αριθμό 5920/6-6-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Παιδείας, Έρευνας και Θρησκευμάτων, σχετικά με την επιτροπή κατ’ εξαίρεση μετεγγραφών.

Τέλος λόγω κωλύματος του Υπουργού Πολιτισμού και Αθλητισμού κ. Αριστείδη Μπαλτά εξαιτίας ανειλημμένων υποχρεώσεων δεν θα συζητηθεί η πέμπτη με αριθμό 1130/12-7-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με το καλλιτεχνικό πρόγραμμα του Φεστιβάλ Αθηνών 2016 και τις αντιδράσεις για την παράσταση «4» του Ροντρίγκο Γκαρσία.

Κυρίες και κύριοι συνάδελφοι, θα ήθελα να ανακοινώσω ότι οι Υπουργοί Υγείας, Οικονομίας, Ανάπτυξης και Τουρισμού, Οικονομικών, Αγροτικής Ανάπτυξης και Τροφίμων, ο Αναπληρωτής Υπουργός Οικονομικών, καθώς και η Υφυπουργός Οικονομίας, Ανάπτυξης και Τουρισμού κατέθεσαν στις 15-7-2016 σχέδιο νόμου: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα II της Οδηγίας αυτής τροποποιήθηκε με την κατ’ εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος II της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις».

Παραπέμπεται στην αρμόδια Διαρκή Επιτροπή.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε συνάδελφε, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Θα ήθελα να κάνω τρία σύντομα σχόλια, κύριε Πρόεδρε.

Επειδή είμαι αρκετά χρόνια σε αυτήν την Αίθουσα, αυτό που γίνεται από τους Υπουργούς του ΣΥΡΙΖΑ δεν έχει προηγούμενο. Μόλις αναγνώσατε την αναβολή του 50% του κοινοβουλευτικού ελέγχου. Αυτό γίνεται κατά σύστημα. Δεν ξέρω τι θα κάνει το Προεδρείο. Έχει συζητηθεί πάρα πολλές αυτό στην Αίθουσα, αλλά υπάρχουν και όρια.

Η δεύτερη παρατήρηση έχει να κάνει με το ότι οι οκτώ επίκαιρες ερωτήσεις που ανεβλήθησαν αφορούσαν το Υπουργείο Υγείας. Δεν δήλωσε κώλυμα ο κύριος Υπουργός, δήλωσε ο κύριος Υφυπουργός. Οι ερωτήσεις είναι στην πολιτική ηγεσία. Αυτό είναι διαδικαστική παρατήρηση και πρέπει να ληφθεί υπ’ όψιν.

Το τρίτο και πιο σπουδαίο, οι οκτώ επίκαιρες αφορούσαν περιφερειακά νοσοκομεία. Ο κ. Πολάκης κρύβεται κατά σύστημα. Πηγαίνει στις φιέστες. Θέλω να τον ενημερώσετε ότι θα επιμείνω και εγώ και οι άλλοι συνάδελφοι και θα έρθει εδώ να απολογηθεί για την κατάσταση στα νοσοκομεία πριν κλείσουν.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, κρατούνται από το Προεδρείο οι παρατηρήσεις σας. Κι επειδή σας αφορά το θέμα, καθώς δεν συζητείται η δική σας ερώτηση, ελπίζω ότι θα έχετε από το Προεδρείο τις απαντήσεις που ζητάτε.

Ακολουθούν τρεις επίκαιρες ερωτήσεις στις οποίες θα απαντήσει ο Υπουργός κ. Γεώργιος Κατρούγκαλος.

Θα συζητηθεί τώρα η πρώτη με αριθμό 1128/12-7-2016 επίκαιρη ερώτηση πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή κριτηρίου εντοπιότητας στις προσλήψεις προσωπικού από την εταιρεία «FRAPORT Α.Ε.».

Κύριε συνάδελφε, έχετε τον λόγο για δύο λεπτά.

**ΑΝΤΩΝΙΟΣ ΜΠΑΛΩΜΕΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως ξέρουμε η σύμβαση παραχώρησης των δεκατεσσάρων περιφερειακών αεροδρομίων της χώρας μας στην εταιρεία «FRAPORT» υπήρξε η αναγκαστική κατάληξη ενός διεθνούς διαγωνισμού που έγινε τον Νοέμβριο του 2014. Η σημερινή Κυβέρνηση ήταν υποχρεωμένη να κυρώσει και να δεχτεί αυτήν τη διεθνή της υποχρέωση, επιπροσθέτως, επειδή μεσολάβησε και η συμφωνία του Ιουλίου του ’15 που γνωρίζουμε όλοι.

Στην παράγραφο 5 αυτής της Σύμβασης αναφέρεται ρητά ότι ουδεμία υποχρέωση έχει η εταιρεία «FRAPORT» να συνδιαλλαγεί, να συνομιλήσει, με την ελληνική Κυβέρνηση, σχετικά είτε με την τύχη του προσωπικού που σήμερα δουλεύει είτε με τις μελλοντικές προσλήψεις. Πριν, όμως, ο νέος Διευθύνων Σύμβουλος κ. Τσινέλ σε μία επίδειξη πιθανότατα καλών προθέσεων, που βεβαίως δεν έχουν δεσμευτικότητα, είπε ότι θα κυριαρχήσει το ελληνικό στοιχείο στις προσλήψεις. Οι τοπικές κοινωνίες όπου βρίσκονται τα αεροδρόμια, παρά ταύτα, επιμένουν ότι θα πρέπει να εισαχθεί και το κριτήριο της εντοπιότητας για ευνόητους λόγους.

Επιπροσθέτως, με αυτήν την ευκαιρία θέλω να σχολιάσω ότι υπάρχει μία ρήτρα ότι οι μελλοντικές προσλήψεις θα γίνονται «με όρους αγοράς». Έχω την εντύπωση ότι εδώ εμφιλοχωρεί μία διατύπωση που υπερβαίνει, ακυρώνοντας ουσιαστικά το σημερινό νομικό ρυθμιστικό πλαίσιο των εργασιακών σχέσεων της Ελλάδος, και ασφαλώς υπερβαίνει και αντιστρατεύεται εκείνο που και η Κυβέρνηση θέλει να καθιερωθεί, να παραμείνει και να αναπτυχθεί στην Ελλάδα, της υπεροχής των συλλογικών συμβάσεων.

Θα ήθελα, λοιπόν, την άποψή σας για το τι είναι δυνατόν να γίνει σε αυτήν την κατεύθυνση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε, και για τον σεβασμό του χρόνου.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, όπως πολύ σωστά αναφέρατε, είναι γνωστό το πολιτικό πλαίσιο της μεταφοράς στη «FRAPORT» του συγκεκριμένου αεροδρομίου. Όπως ξέρετε, τα θέματα αυτά ιδιωτικοποιήσεων επιβλέπονται από το ΤΑΙΠΕΔ. Αυτό, όμως, δεν σημαίνει ότι εμείς ως Υπουργείο Εργασίας αδιαφορούμε για τα θέματα που θέσατε.

Ακριβώς αυτή τη στιγμή στο επίκεντρο των διαπραγματεύσεων με τους θεσμούς βρίσκεται η ανάγκη επαναφοράς των συλλογικών διαπραγματεύσεων, επομένως, επαναρύθμισης της αγοράς μέσω των κοινωνικών και των εργασιακών δικαιωμάτων, όπως είναι το ευρωπαϊκό κοινωνικό μοντέλο. Προφανώς, αυτό αφορά και το προσωπικό των επιχειρήσεων που έχουν ιδιωτικοποιηθεί.

Επομένως, δεδομένου ότι δίνουμε ιδιαίτερη έμφαση στην επαναφορά των κλαδικών συμβάσεων εργασίας, είναι πεποίθησή μου ότι μετά το αίσιο πέρας των διαπραγματεύσεων του φθινοπώρου, θα μπορέσει η Ελλάδα να επιστρέψει στην ευρωπαϊκή κανονικότητα, μια που τα προηγούμενα μνημόνια ισοδυναμούσαν με εισιτήριο αποχώρησης από αυτή κι επομένως θα μπορέσουμε να ρυθμίσουμε και το ζήτημα των εργαζομένων στη «FRAPORT».

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΑΝΤΩΝΙΟΣ ΜΠΑΛΩΜΕΝΑΚΗΣ:** Θα ήθελα να παρακαλέσω, κύριε Υπουργέ, αν έχετε κάτι συγκεκριμένο, πιο ειδικό, να μας το πείτε. Δηλαδή σκέφτομαι το εξής: Όσον αφορά το θέμα της εντοπιότητας, καταλαβαίνω ότι είναι θέμα διαπραγματεύσεων και δεν τίθεται θέμα νομικό, προφανώς, δεν υπάρχει δεσμευτικότητα. Όμως, στο θέμα της ερμηνείας του όρου «ελεύθερες προσλήψεις», «όροι αγοράς» κ.λπ. νομίζω –χωρίς ας πούμε να προκαταλαμβάνω τίποτα, διότι αντιλαμβάνομαι ότι είναι θέματα διαπραγματεύσεων και θέματα, αν θέλετε, και συσχετισμών και συγκυρίας- ότι είναι δυνατόν να επιδιώξει η ελληνική Κυβέρνηση μια ερμηνευτική δήλωση στη σύμβαση αυτή.

Αν μπορείτε να το εξετάσετε αυτό στο πλαίσιο των κανόνων που ισχύουν στο διεθνές δίκαιο, δεδομένου βέβαια ότι δεν μπορούμε να εκφράσουμε εμείς επιφύλαξη διότι έχει ήδη υπογραφεί και έχει κυρωθεί. Γιατί, όπως είναι παγίως γνωστό, κυρωθείσης της συμβάσεως δεν μπορούμε να διατυπώσουμε εμείς κανενός είδους επιφύλαξη. Μπορούμε, όμως, να προβούμε σε μια ερμηνευτική δήλωση ότι σε κάθε περίπτωση υπερισχύουν οι κανόνες που ρυθμίζουν την αγορά εργασίας της Ελλάδας και με αυτό το πλαίσιο νομίζω ότι μπορούμε να διαπραγματευτούμε και να διεκδικήσουμε αυτό που εσείς είπατε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, θεωρώ ότι αντί να προσπαθήσουμε να ερμηνεύσουμε αυθεντικά τον όρο της σύμβασης, αρκεί και παρέχει μεγαλύτερη προστασία στους εργαζομένους να αναφερθούμε στη σχετική διάταξη του Συντάγματος που αναφέρει ρητά ότι οι γενικοί όροι των εργασιακών σχέσεων ρυθμίζονται με γενικό τρόπο από τον νόμο και στη συνέχεια από τις συλλογικές συμβάσεις εργασίας.

Επομένως, να θεωρήσουμε ότι και ο νόμος και η κλαδική συλλογική σύμβαση εργασίας, όταν γίνει δυνατή η συμφωνία της, θα μπορέσει να αποτελέσει επαρκές προστατευτικό πεδίο για τους εργαζομένους αυτούς. Είμαι, όμως, πρόθυμος να συζητήσουμε μαζί και εναλλακτικές λύσεις, όπως αυτές που είπατε. Επομένως, με ιδιαίτερη χαρά μπορούμε να συνεργαστούμε για το θέμα αυτό.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η δεύτερη με αριθμό 1117/11-7-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την εναρμόνιση των διαδικασιών αποπληρωμής δανείων τρίτεκνων οικογενειών του ιδιωτικού τομέα με τις τρίτεκνες οικογένειες του δημοσίου.

Κυρία συνάδελφε, έχετε τον λόγο για δύο λεπτά

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Επιτέλους, κύριε Υπουργέ, ήρθατε για να απαντήσετε σε ζητήματα, τα οποία έχουν τεθεί από εμένα –φαντάζομαι και από άλλους συναδέλφους με άλλο περιεχόμενο βεβαίως- για θέματα ευαίσθητα που άπτονται της καθημερινότητας ευαίσθητων κοινωνικών ομάδων. Όλοι είναι ευαίσθητοι πλέον σήμερα λόγω της κρίσης και των επιπτώσεών της. Θεωρώ, όμως, παραπάνω ευαίσθητη την κοινωνική ομάδα των τριτέκνων και με δεδομένη την ανάγκη που έχει η χώρα να κτίσει μία εθνική στρατηγική για το δημογραφικό πρόβλημα, νομίζω ότι θα έπρεπε να ήσασταν επισπεύδοντες στα ζητήματα αυτά.

Το θέμα της ερώτησής μου, κύριε Πρόεδρε, έχει να κάνει με την εναρμόνιση των διαδικασιών αποπληρωμής των δανείων των τριτέκνων οικογενειών του ιδιωτικού τομέα ανάλογα με τον τρόπο που αποπληρώνουν οι τρίτεκνες οικογένειες του δημοσίου τομέα.

Κατά συνέπεια, λοιπόν, πρέπει να σας πω ότι το 2006 με νόμο που ψηφίσαμε εδώ στη Βουλή, τον ν.3454/2006, δώσαμε τότε στις τρίτεκνες οικογένειες την δυνατότητα, κύριε Πρόεδρε και αγαπητοί συνάδελφοι, να λάβουν άτοκο δάνειο ύψους 160.000 ευρώ από τα κεφάλαια του Οργανισμού Εργατικής Κατοικίας. Οικογένειες που απασχολούνταν στον ιδιωτικό τομέα είχαν αναλάβει την υποχρέωση να καταβάλλουν μηνιαία δόση ύψους 550 ευρώ και σε περίπτωση καθυστέρησης το επιτόκιο θα ανερχόταν στο 11%.

Μεσολαβεί η οικονομική κρίση, κύριε Πρόεδρε, με ό,τι αυτό συνεπάγεται για την επίπτωση στο οικογενειακό εισόδημα των οικογενειών όλης της ελληνικής κοινωνίας, αλλά ένα παραπάνω των τριτέκνων οικογενειών. Πρέπει να σας πω ότι δεν υπάρχει καμμία μέριμνα για αυτήν την ευαίσθητη κοινωνική ομάδα να υπαχθεί –σε ποιο καθεστώς;- στο καθεστώς το οποίο υπάρχει αυτήν την ώρα και εφαρμόζεται, κύριε Πρόεδρε, από το Ταμείο Παρακαταθηκών και Δανείων, δηλαδή η περίπτωση καθυστέρησης της καταβολής της μηνιαίας δόσης να μην εμπίπτει στο επιτόκιο του 11%, αλλά να φτάνει στο επιτόκιο του 4,5%.

Το ερώτημα που τίθεται είναι: Η Κυβέρνηση έχει σχέδιο, έχει πρόθεση να μειώσει τη μηνιαία δόση των 550 ευρώ και την επίπτωση από την καθυστέρηση του επιτοκίου από το 11% στο 4,5%; Αυτό είναι το ένα ερώτημα.

Δεύτερον, αν δεν έχει αυτήν την πρόθεση, τουλάχιστον, θα προχωρήσει σε εναρμόνιση της συμπεριφοράς, η οποία επιδεικνύεται στην ανάλογη περίπτωση στις τρίτεκνες οικογένειες του δημοσίου τομέα ή όχι, κύριε Υπουργέ;

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κυρία συνάδελφε, για την ερώτηση.

Όπως είχα διευκρινίσει, οφειλόταν σε αντικειμενική αδυναμία το γεγονός ότι δεν μπόρεσα να απαντήσω νωρίτερα στην ερώτησή σας. Συμμερίζομαι, όμως, την ευαισθησία σας και όχι μόνο απέναντι στο πολύ συγκεκριμένο κοινωνικό θέμα που αντιμετωπίζουν οι τρίτεκνες και οι πολύτεκνες οικογένειες, αλλά και γενικότερα για το ζήτημα των δανείων του ΟΕΚ.

Από τον Μάρτιο, κατόπιν εντολής μου, με απόφαση της διοικήτριας του ΟΑΕΔ, συγκροτήθηκε επιτροπή για να προτείνει σφαιρική λύση ως προς το ζήτημα των δανείων γενικότερα του ΟΕΚ. Ποιο πρόβλημα υπάρχει εδώ;

Πέρα από το προφανές ότι με νόμο της κυβέρνησης ΠΑΣΟΚ και Νέας Δημοκρατίας καταργήθηκε ο ΟΕΚ και αυτή τη στιγμή δεν έχουμε στην πραγματικότητα φορέα, ο οποίος να εφαρμόζει τη συνταγματική επιταγή για το δικαίωμα της κατοικίας, υπήρχε και η τεχνική ιδιαιτερότητα ως προς τα δάνεια που παρείχε πριν καταργηθεί ο ΟΕΚ, δεδομένου ότι υφίσταται μία τριγωνική σχέση ανάμεσα στον ΟΕΚ, στο πιστωτικό ίδρυμα που έδινε το δάνειο, Εθνική Τράπεζα και Τράπεζα Πειραιώς και στον δανειολήπτη.

Το αντικείμενο της επιτροπής ήταν ακριβώς να δούμε πώς θα μπορέσουμε να εναρμονίσουμε τις ρυθμίσεις που υπάρχουν σε άλλες κατηγορίες δανειοληπτών με αυτές του ΟΕΚ. Θέλω να ελπίζω ότι μέσα στο φθινόπωρο, όταν θα επεξεργαστούμε το πόρισμα της επιτροπής αυτής, θα μπορέσουμε να καταθέσουμε μία αντίστοιχη ρύθμιση, μάλλον θα χρειαστεί νομοθετική ρύθμιση, για να μπορέσουμε να έχουμε την εναρμόνιση.

Επομένως, αφ’ ενός να σας βεβαιώσω ότι και πριν από την εκδήλωση της δικής σας ευαισθησίας είχαμε φροντίσει να συγκροτηθεί αυτή η επιτροπή, γιατί και για εμάς είναι από τα μείζονα θέματα της καθημερινότητας και αφ’ ετέρου να δεσμευθώ ότι σύντομα, μέσα στο έτος δηλαδή, θα φέρουμε σχετική ρύθμιση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρία συνάδελφε, έχετε τον λόγο.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Ευχαριστώ και τον Υπουργό για την αναφορά του στην ευαισθησία μου, η οποία βεβαίως εστιάζεται στους πολύτεκνους, αλλά εκεί μέσα συμπεριλαμβάνονται –όσον αφορά την εναρμόνιση αναλογικής μεταχείρισης, όπως είναι το θέμα της ερώτησής μου- και άλλες κοινωνικές ομάδες, όπως είναι τα άτομα με αναπηρία, όπως είναι οι σεισμόπληκτοι, όπως είναι και οι πολύτεκνοι κ.λπ..

Θέλω, λοιπόν, απευθυνόμενη στον κύριο Υπουργό, ο οποίος είπε ότι και η δική του ευαισθησία και των συνεργατών του τον οδήγησε στο να αποφασίσει να ασχοληθεί με το θέμα, να πω πως γνωρίζω πολύ καλά, γιατί έχω μπροστά μου όλα τα σχετικά στοιχεία, ότι ήδη από το τέλος Φεβρουαρίου του 2016 η διοικητής του ΟΑΕΔ –η νέα διοικητής του ΟΑΕΔ, της Κυβέρνησης ΣΥΡΙΖΑ-ΑΝΕΛ- δεσμεύθηκε ότι έχει συσταθεί ομάδα εργασίας, η οποία επεξεργάζεται προτάσεις, προκειμένου να ρυθμιστούν οι οφειλές των δικαιούχων δανείων εξ ιδίων κεφαλαίων του ΟΕΚ. Μάλιστα, δεσμεύθηκε ότι αυτές οι προτάσεις από τον Φεβρουάριο του 2016, κύριε Πρόεδρε, θα δοθούν στη συνέχεια στο Υπουργείο Εργασίας, δηλαδή στον κύριο Υπουργό και στην ομάδα του, έτσι ώστε να συμπεριληφθούν σε νομοσχέδιο, προκειμένου να επιλυθεί το ήδη υπαρκτό ζήτημα.

Το ερώτημα είναι ότι αν η ευαισθησία μεταφράζεται στο ότι από τον Φεβρουάριο του 2015 που δεσμεύθηκε η διοικητής του ΟΑΕΔ ότι θα φέρει τις προτάσεις της προς τον αρμόδιο Υπουργό για να λυθεί το πρόβλημα διά του νομοσχέδιου και να πάψουν να ανησυχούν και να υφίστανται τις συνέπειες και τις οικονομικές επιπτώσεις όλες αυτές οι ευαίσθητες κοινωνικές ομάδες, βρισκόμαστε στα τέλη του Ιουλίου του 2016 και άκουσα τον Υπουργό να λέει μόλις τώρα ότι το φθινόπωρο θα έχουμε κάποιες προτάσεις.

Επειδή η ζωή κυλάει και επειδή η κοινωνία και οι οικογένειες έχουν στομάχι, κύριε Πρόεδρε, και οι οικονομικές υποχρεώσεις είναι εδώ και είναι υπαρκτές, το ερώτημα που τίθεται είναι το εξής: Σε αυτό το στάδιο που ψάχνετε να βρείτε τον τρόπο, νομοθετικά, να επιλύσετε το πρόβλημα, εγώ σας λέω ότι ο τρόπος είναι αυτό που έχει προτείνει ο Συνήγορος του Πολίτη.

Ο Συνήγορος του Πολίτη, πρέπει να σας πω, έχει ασχοληθεί κατ’ επανάληψη με το ζήτημα. Δεν υπάρχει συνεργάτης ή κάποιος, ο οποίος να πει στον Υπουργό Εργασίας ότι ο Συνήγορος του Πολίτη έχει πει ότι για να επιλυθεί το πρόβλημα, στο μεταβατικό διάστημα μέχρι να έρθει να γίνει νόμος και να λυθεί οριστικά το θέμα, μπορούν να συνεκτιμηθούν όλα τα στοιχεία των δανειοληπτών, όπως είναι το διάστημα της ανεργίας, τα εισοδηματικά τους κριτήρια, τα οικογενειακά τους κριτήρια, αν είναι τρίτεκνοι, αν είναι πολύτεκνοι, ώστε να βρεθούν λύσεις για τον τρόπο διαχείρισης της μη εξυπηρέτησης των δανείων.

Σημειωτέον, κύριε Πρόεδρε –και ρωτώ τον κύριο Υπουργό- αυτά τα δάνεια εάν δεν εξυπηρετούνται, θα πουληθούν σε funds μέχρι να αποφασίσει να νομοθετήσει η Κυβέρνηση διά του αρμοδίου Υπουργού;

Επίσης, ο Συνήγορος του Πολίτη έχει πει ότι πρέπει να υιοθετηθεί μία περίοδος χάριτος τεσσάρων ετών για τους δανειολήπτες. Και επειδή είμαστε συνάδελφοι, κύριε Υπουργέ, οι Έλληνες δικαστές έχουν πει ότι πρέπει να παίρνουμε υπ’ όψιν τις ειδικότερες συνθήκες και παραμέτρους του κάθε δανειολήπτη και εκδίδουν αποφάσεις βάσει των πραγματικών δεδομένων και καταστάσεων που αντιμετωπίζει ο κάθε δανειολήπτης.

Λέω, λοιπόν, εσείς αυτή τη στιγμή πώς σκέφτεστε να καλύψετε όλον αυτό τον πληθυσμό των ευαίσθητων κοινωνικών ομάδων, μέχρις ότου καταλήξετε να νομοθετήσετε, όπου θα έρθετε εδώ στη Βουλή για να δούμε το προϊόν αυτής της νομοθετικής πρωτοβουλίας; Μέχρι τότε τι θα συμβεί, κύριε Υπουργέ;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία συνάδελφε, ήθελα να διακρίνω τη δική σας προσωπική, καλή, πολιτική πρόθεση από τις ευθύνες των προηγούμενων κυβερνήσεων που δημιούργησαν το θέμα. Γι’ αυτό αναφέρθηκα σε ευαισθησία. Προφανώς, σε τέτοια ζητήματα πέραν προσωπικών εαισθησιών μας δεσμεύει η συνταγματική υποχρέωση.

Να τονίσω, βέβαια, ότι ουσιαστικά μας εγκαλείτε διότι το κληρονομημένο από εσάς πρόβλημα, το οποίο ουσιαστικά ισχύει από το 2006 δεν το επιλύσαμε στις πολύ δυσκολότερες συνθήκες, υπό τις οποίες διαχειριζόμαστε αυτή τη στιγμή το πρόβλημα.

Σας είπα ότι η πρότασή μας, ακριβώς επειδή εμάς δεν μας διακρίνει η προηγούμενη πελατειακή λογική των αποσπασματικών και μεμονωμένων ρυθμίσεων, είναι να φέρουμε μια συνολική ρύθμιση ενώπιον της Βουλής. Έχουμε αυτή τη στιγμή σχέδιο πρότασης νόμου από τον ΟΑΕΔ. Θέλουμε όμως αυτή η πρόταση να εναρμονιστεί με τις γενικότερες ρυθμίσεις που θα εισάγουμε πάντα προς πολύ αποτελεσματικότερη προστασία απ’ αυτή που παρείχατε εσείς, ο πολιτικός χώρος τον οποίον εκπροσωπείτε, όχι εσείς προσωπικά. Νομίζω ότι είναι εξόχως υποκριτικό έχοντας δημιουργήσει ως παλαιοκομματικό σύστημα όλη αυτή την κατάσταση σε βάρος των δανειοληπτών να εγκαλείτε εμάς που την κληρονομήσαμε.

Εμείς θα κάνουμε το καλύτερο δυνατό σε βραχύ χρόνο, όπως σας είπα, ούτως ώστε η ρύθμιση που θα φέρουμε να εναρμονίζεται πλήρως με τις δεσμεύσεις μας και κυρίως με τη συνταγματική επιταγή και για την προστασία των αδυνάμων και για το δικαίωμα στην κατοικία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η τρίτη με αριθμό 1133/12-7-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή, σχετικά με τα θανατηφόρα εργατικά ατυχήματα σε λατομεία της περιφερειακής ενότητας Δράμας.

Κύριε συνάδελφε, έχετε τον λόγο για δυο λεπτά.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Υπάρχουν φορές, κύριε Υπουργέ, που η ταξική εκμετάλλευση, η εκμετάλλευση δηλαδή της εργατικής δύναμης, οδηγεί σε ακρότατες συνέπειες. Οδηγεί στον θάνατο τους εργαζόμενους.

Πριν από λίγες εβδομάδες, λοιπόν και μέσα σε διάστημα λίγων ημερών στην περιφερειακή ενότητα της Δράμας είχαμε δυο θανατηφόρα εργατικά ατυχήματα. Είναι μια περιοχή στην οποία έχουμε έντονη δραστηριότητα εξόρυξης και επεξεργασίας μαρμάρου. Σε δυο λατομεία μαρμάρου της περιοχής της Δράμας δυο εργαζόμενοι έχασαν τη ζωή τους.

Φυσικά αναδεικνύονται από μόνες τους οι συνθήκες εργασίας και στον χώρο των λατομείων αλλά και στους περισσότερους εργασιακούς χώρους της χώρας μας. Στο συγκεκριμένο χώρο δεν είναι μόνο οι μειώσεις των μισθών, ιδιαίτερα στους εργαζόμενους. Δεν είναι μόνο η ελαστικοποίηση του ωραρίου, των εργαζομένων, οι ατομικές συμβάσεις οι οποίες αυξάνονται διαρκώς. Είναι και μια άλλη πλευρά αυτής της ταξικής εκμετάλλευσης, που είναι βέβαια οι συνθήκες υγιεινής και ασφάλειας και η μη τήρηση από τη μεριά της εργοδοσίας των υποχρεώσεών της να καλύπτει αυτές τις ανάγκες των εργαζομένων. Η μη τήρηση οδηγεί πολλές φορές, όπως είπαμε, σε πολλά εργατικά ατυχήματα και αρκετές φορές στον θάνατο.

Την ίδια στιγμή από την πλευρά της πολιτείας, οι αρμόδιες εποπτεύουσες, ελεγκτικές αρχές, όπως είναι το Σώμα Επιθεωρητών Εργασίας, οι Επιτροπές Υγιεινής και Ασφάλειας είναι υποστελεχωμένες σε επικίνδυνο βαθμό. Έχει σημασία να πούμε εδώ ότι η Επιθεώρηση Μεταλλείων, αρμόδια για τον έλεγχο, έχει έδρα τη Θεσσαλονίκη και στην ευθύνη της όλη τη Μακεδονία και τη Θράκη. Καταλαβαίνετε, λοιπόν, τι έλεγχοι μπορούν να γίνουν.

Η ερώτησή μας που ταυτόχρονα διαμορφώνεται κι ως αίτημα είναι: Τι θα κάνετε για τη διερεύνηση αυτών των ατυχημάτων, για την απόδοση των ευθυνών και για την κάλυψη των αναγκών των οικογενειών των δυο εργατών;

Τι θα κάνετε για την λήψη αναγκαίων μέτρων για να υπάρχουν και τηρούνται επιτέλους εκείνοι οι κανόνες και οι όροι ασφαλείας για τους εργαζόμενους, με την απαραίτητη βεβαίως ενίσχυση των αρμόδιων ελεγκτικών αρχών του κράτους;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κύριος Υπουργός έχει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε δίκιο, ο θάνατος είναι το πιο ακραίο φαινόμενο εκμετάλλευσης.

Στη συγκεκριμένη περίπτωση η αρμοδιότητα της επιθεώρησης των μεταλλείων ανήκει σε ένα ειδικό σώμα επιθεωρητών που υπάγεται όχι στο Υπουργείο Εργασίας, αλλά στο Υπουργείο Περιβάλλοντος και Ενέργειας. Όλες οι παρατηρήσεις σας, όμως, για την υποστελέχωση των μηχανισμών ελέγχου –και αυτών του δικού μας Υπουργείου και αυτών άλλων Υπουργείων- ισχύουν και τις προσυπογράφω και προσπαθούμε να τις αντιμετωπίσουμε όσο μπορούμε σε ιδιαίτερα αντίξοες συνθήκες.

Για παράδειγμα, οι μοναδικές προσλήψεις μονίμου προσωπικού, εκτός από τον ΟΑΕΔ, που θα γίνουν στο Υπουργείο Εργασίας, θα είναι στο Σώμα Επιθεώρησης Εργασίας και με νομοθετική ρύθμιση που συμπεριλάβαμε στο ασφαλιστικό νομοσχέδιο προβλέπουμε τη δυνατότητα μετακίνησης προσωπικού από άλλους φορείς του Υπουργείου μας, ακριβώς για να ενισχυθεί το Σώμα Επιθεώρησης Εργασίας. Και επειδή θέλουμε να μη διερευνούμε μόνο τα προφανή σε ό,τι αφορά την αρμοδιότητα του δικού μας ελεγκτικού σώματος, που είναι η διερεύνηση των σχέσεων εργασίας, σας είπα ότι γι’ αυτήν την περίεργη διάκριση που κληρονομήσαμε από το παρελθόν για τα θέματα υγιεινής και ασφάλειας στα ορυχεία δεν είναι αρμόδιο το ΣΕΠΕ, το Σώμα Επιθεώρησης Εργασίας, αλλά το Ειδικό Σώμα Επιθεωρητών του Υπουργείου Ενέργειας και Περιβάλλοντος.

Παρ’ όλα αυτά, επειδή είχα δώσει εντολή να διερευνηθεί, όπως και σε κάθε θανατηφόρο ατύχημα, σε βάθος η υπόθεση, εδώ διαπιστώσαμε ότι ο εργαζόμενος που υπέστη το θανατηφόρο ατύχημα, το οποίο συνέβη στις 9.00΄το πρωί δηλώθηκε στο σύστημα ΕΡΓΑΝΗ δεκατρία λεπτά νωρίτερα, στις 9.00΄ παρά 13 λεπτά. Ενδέχεται, επομένως, η απασχόλησή του να ήταν κατά παράβαση της νομοθεσίας, δηλαδή να μην είχε δηλωθεί ως εργαζόμενος, πράγμα που σημαίνει ότι μπορεί να υπάρχουν και άλλες ευθύνες, εάν για παράδειγμα δεν είχαν φροντίσει να τον εξοπλίσουν. Αν δεν είχε δηλωθεί επίσημα, δεν θα είχε και τα αντίστοιχα μέτρα, ενδεχομένως, υγιεινής και ασφάλειας.

Διερευνάται αυτό το ζήτημα από την Επιθεώρηση Εργασίας και είναι προφανές ότι εάν διαπιστώσουμε ότι πράγματι έτσι είναι και δεν πρόκειται για μια τραγική σύμπτωση, και κυρώσεις θα υπάρχουν και θα ενημερωθεί ο φάκελος, ώστε και η οικογένεια του χαμένου αυτού ανθρώπου να έχει πρόσθετα νομικά δικαιώματα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Ο συνάδελφος κ. Δελής έχει τον λόγο για τρία λεπτά για να δευτερολογήσει.

**ΙΩΑΝΝΗΣ ΔΕΛΗΣ:** Πιθανά και λιγότερο.

Σε σχέση με το τελευταίο που είπατε για το ένα από τα δύο θανατηφόρα ατυχήματα είναι στην αρμοδιότητά σας να το ψάξετε, να το ερευνήσετε, να δείτε τι τέλος πάντων συμβαίνει, γιατί αυτό που γνωρίζουμε εμείς είναι ότι στους περισσότερους εργασιακούς χώρους επικρατεί ένα καθεστώς –να το πω- γαλέρας εργασιακών συνθηκών.

Βεβαίως, η ερώτησή μας απευθυνόταν, κύριε Υπουργέ, και στο Υπουργείο Περιβάλλοντος, γιατί γνωρίζουμε ότι η Επιθεώρηση Μεταλλείων ανήκει εκεί. Έχουμε καταθέσει βέβαια και μία γραπτή ερώτηση, πιθανά να μας αποσταλεί γραπτώς η απάντηση. Σε κάθε περίπτωση αυτή που ερωτάται διά του Υπουργού είναι η Κυβέρνηση φυσικά και όχι, δεν είναι προσωπική ερώτηση.

Είπατε ότι θα γίνουν προσλήψεις στο Σώμα Επιθεωρητών Εργασίας. Αμήν και πότε! Το θέμα είναι ότι περνάει ο χρόνος. Είναι πραγματικά διαλυμένες αυτές οι υπηρεσίες και δεν είναι τυχαίο καθόλου αυτό και πάνω σε αυτό το έδαφος ανθεί η εργοδοτική αυθαιρεσία.

Υπάρχει, όμως, μία πλευρά, κύριε Υπουργέ, που θα θέλαμε να τη θίξουμε ιδιαίτερα σε σχέση με τον κλάδο του μαρμάρου. Είναι ένας κλάδος, ο οποίος σε αντίθεση με τους περισσότερους κλάδους της οικονομίας στη χώρα μας γνωρίζει τα τελευταία χρόνια ιδιαίτερη ανάπτυξη που φέρνει πάρα πολλά κέρδη βεβαίως στους επενδυτές, στους καπιταλιστές αυτού του συγκεκριμένου κλάδου. Όμως, βλέπουμε –και αυτό έρχεται να διαψεύσει, αν θέλετε, και τις δικές σας διακηρύξεις ότι με την ανάπτυξη θα περάσουμε και στην ευημερία κατά κάποιον τρόπο των εργαζομένων- ότι αυτή η ανάπτυξη, η οποία συμβαίνει στο συγκεκριμένο χώρο ανάπτυξης που βασίζεται στις εξαγωγές του μαρμάρου, δεν σημαίνει καμμία ανάπτυξη για τα δικαιώματα των εργαζομένων, για τους μισθούς τους, για τις εργασιακές τους συνθήκες.

Ίσα ίσα, αυτές οι εργασιακές συνθήκες και αυτοί οι πετσοκομμένοι μισθοί των εργαζομένων επιβεβαιώνουν αυτό που λέμε εμείς, δηλαδή επιβεβαιώνεται ότι ακριβώς η ανάπτυξη θα πατήσει πάνω στα συντρίμμια και στα αποκαΐδια των εργατικών δικαιωμάτων και κατακτήσεων, προκειμένου να περπατήσει. Αυτό το βλέπουμε πολύ χαρακτηριστικά στο ζήτημα του συγκεκριμένου κλάδου στη Δράμα.

Φυσικά, θα θέλαμε –και κάνουμε έκκληση και αίτημα προς εσάς- να γίνει ουσιαστική διερεύνηση και των δυο δυστυχημάτων όπου είχαμε δυο νεκρούς. Θα πρέπει να αποδοθούν οι ευθύνες, γιατί ξέρουμε πάρα πολύ καλά ότι πολλές φορές η εργοδοσία έχει πολλούς και διάφορους τρόπους να τα φορτώνει όλα αυτά στην απροσεξία ή στην αμέλεια των εργαζομένων. Νομίζουμε ότι το Υπουργείο έχει ευθύνη και πρέπει να επιμείνει στην απόδοση των ευθυνών εκεί που πραγματικά ανήκουν.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν έχουμε πει ποτέ, γιατί δεν ισχύει και το αποδεικνύει όλη η ιστορική πραγματικότητα, ότι αυτομάτως η ανάπτυξη, η μεγέθυνση της οικονομίας φέρνει ευημερία. Ακριβώς γι’ αυτόν τον λόγο μιλάμε για δίκαιη ανάπτυξη, όχι μόνο με την έννοια ότι όλοι θα πρέπει να έχουν συμμετοχή στα οφέλη, αλλά ακριβώς γιατί δεν νοείται ανάπτυξη αν δεν υπάρχει ταυτόχρονα προστασία των εργαζομένων.

Συμφωνώ επί της ουσίας, όπως έχω πει πολλές φορές, με τις ερωτήσεις του Κομμουνιστικού Κόμματος ως προς την καταγγελία φαινομένων εργασιακής ζούγκλας. Έτσι είναι. Σ’ αυτήν την κατάσταση είχε οδηγήσει και η γενικευμένη απορρύθμιση και η κρίση. Οι μέχρι τώρα προσπάθειές μας για αναστροφή αυτής της κατάστασης δεν την έχουν σε καμμία περίπτωση αναστρέψει, πλήρως ακριβώς και γιατί τα μέσα τα οποία έχουμε από πλευράς στελέχωσης είναι μικρά και γιατί τώρα βρίσκεται σε εξέλιξη η προσπάθειά μας όσον αφορά το κανονιστικό πλαίσιο, δηλαδή να επαναφέρουμε στον βαθμό που μπορούμε τα εργασιακά δικαιώματα, τόσο τα ατομικά όσο και τα συλλογικά τουλάχιστον στο επίπεδο που ήταν πριν από την επέλαση των μνημονίων. Για το μόνο που μπορώ να δεσμευθώ, δηλαδή η Κυβέρνησή μας, απέναντί σας είναι ότι είμαστε απόλυτα δεσμευμένοι σε αυτήν την προσπάθεια. Θεωρούμε το θέμα των εργασιακών διαπραγματεύσεων από τα βασικότερα ταυτοτικά θέματαγια μας και παράλληλα με αυτό, δηλαδή την επαναφορά της Ελλάδας στην ευρωπαϊκή κανονικότητα, στο ευρωπαϊκό κοινωνικό μοντέλο, θα κάνουμε και ό,τι μπορούμε ώστε φαινόμενα παραβατικότητας στην αγορά εργασίας, φαινόμενα αδήλωτης εργασίας, φαινόμενα παραβίασης των συνθηκών υγιεινής και ασφάλειας να τα εντοπίσουμε και να τα τιμωρήσουμε. Γι’ αυτόν τον λόγο έχουμε συνάψει και μια προγραμματική σύμβαση με τη Διεθνή Οργάνωση Εργασίας, ούτως ώστε πέρα από τα μέτρα ποσοτικής ενίσχυσης των ελεγκτικών μηχανισμών να έχουμε και τη σχετική τεχνογνωσία, ώστε οι έλεγχοι αυτοί να είναι όσο το δυνατόν αποτελεσματικότεροι.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ακολουθεί η δωδέκατη με αριθμό 1093/5-7-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση του ΕΚΑΣ.

Θα απαντήσει ο Υφυπουργός κ. Αναστάσιος Πετρόπουλος.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως είναι γνωστό, στο τρίτο μνημόνιο συμπεριελήφθη, δυστυχώς, η πρόταση να καταργηθεί το ΕΚΑΣ σταδιακά. Επειδή πολλές φορές στην αιτιολόγηση ή στην απολογία γιατί καταργήθηκε έχετε αναφέρει κι εσείς αλλά και άλλα στελέχη της Κυβέρνησης ότι αυτό ήταν δεδομένο, γιατί ήταν απόφαση ή συμφωνία με την προηγούμενη κυβέρνηση, θα σας καταθέσω το κείμενο που αναφέρεται στο τι πρότεινε η προηγούμενη κυβέρνηση, που για το θέμα του ΕΚΑΣ σας λέω και προσωπικά ότι είχε υπάρξει η συμφωνία του επανασχεδιασμού, ούτως ώστε να μην υπάρχει αύξηση των δικαιούχων λόγω της μείωσης των εισοδημάτων.

Καταθέτω, λοιπόν, για τα Πρακτικά και το αγγλικό κείμενο και τη μετάφρασή του, προκειμένου να είναι ξεκάθαρο αυτό.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα, συμφωνήθηκε, όπως συμφωνήθηκε, η σταδιακή κατάργηση του ΕΚΑΣ και τον πρώτο χρόνο προβλέπατε ότι γύρω στις ογδόντα χιλιάδες θα ήταν αυτοί οι οποίοι θα χάσουν το ΕΚΑΣ.

Από ό,τι φαίνεται από τα στοιχεία τα οποία έχουν δοθεί στη δημοσιότητα, ο αριθμός έχει ανέβει πάρα πολύ στην πρώτη εφαρμογή του νόμου, γύρω στις εκατόν είκοσι με εκατόν τριάντα χιλιάδες. Δεν μπορώ να υπολογίσω ακριβώς πόσοι είναι, γιατί υπάρχει αυτή η διακύμανση στα στοιχεία που έχουν δοθεί στη δημοσιότητα.

Αυτό το οποίο σας ερωτώ είναι -πέρα από το γεγονός και την κριτική την οποία σας ασκούμε, γιατί αποδεχθήκατε αυτή την απόφαση, αυτή την πρόταση, την κατάργηση του ΕΚΑΣ, που αποτελούσε ένα στήριγμα για τους μικροσυνταξιούχους- τι είναι αυτό που σήμερα η Κυβέρνηση σκέπτεται να κάνει, αν σκέφτεται να αναθεωρήσει αυτή την απόφαση, αν σκέφτεται να αντισταθμίσει αυτή την αρνητική εξέλιξη για τους οικονομικά αδύναμους πολίτες και πώς σκέφτεστε να θεραπεύσετε σε κάθε περίπτωση και το ζήτημα του ότι από ογδόντα χιλιάδες αυξήθηκε σε εκατόν τριάντα χιλιάδες ο αριθμός των ατόμων που έχασαν για πρώτη χρονιά το ΕΚΑΣ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε. Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Στις 11 Ιουλίου 2015 η κυρία Γεννηματά έλεγε: «Έχετε εντολή για λύση. Έχετε χρέος να κινηθείτε γρήγορα, αποτελεσματικά και χωρίς άλλη καθυστέρηση και δισταγμούς. Το Eurogroup δεν πρέπει να ολοκληρωθεί άδοξα και μοιραία για τη χώρα, χωρίς συμφωνία».

Και εσείς ο ίδιος, κύριε Κεγκέρογλου, λέγατε: «Τι σημαίνει το «όχι» του δημοψηφίσματος; «Ναι» στην έξοδο από την Ευρωζώνη ή μήπως κάτι περισσότερο, όπως έξοδο από την Ευρωπαϊκή Ένωση;».

Θυμάστε όλοι ότι οι σχετικές διατάξεις για το ΕΚΑΣ ψηφίστηκαν με παρότρυνση τέτοιας έντασης από την πλευρά σας και ψηφίστηκε και από εσάς. Συνεπώς, οι διατάξεις αυτές γνωρίζετε ότι ήταν υπό τη δική σας πίεση δεδομένες και δεν έχει νόημα να αναρωτιέστε τώρα τι σημαίνει αυτό. Είναι ό,τι λέγατε, πως μπροστά στον κίνδυνο της απομάκρυνσης της χώρας από την Ευρωπαϊκή Ένωση έπρεπε εμείς, ως Κυβέρνηση, να συμφωνήσουμε.

Το ΕΚΑΣ θεσμοθετήθηκε το 1996, πράγματι, και προέβλεπε κατά την περίοδο εκείνη, που ήταν το μέσο εισόδημα του πληθυσμού περίπου 5.208 ευρώ το έτος, δηλαδή περίπου 434 ευρώ τον μήνα, να καλύπτεται η μεγάλη απόκλιση που υπήρχε σε σχέση με τα εισοδήματα των ατόμων άνω των 65, των συνταξιούχων, που ήταν μόλις 3.923 ευρώ το έτος τότε, δηλαδή 324 ευρώ τον μήνα. Αυτή τη στιγμή κλείσαμε με περίπου 663 ευρώ, που είναι το ύψος του ΕΚΑΣ, αυτή την ψαλίδα με έναν τρόπο που προέβλεπε ο ίδιος ο νόμος του 1996 ότι θα έπρεπε να τηρείται.

Επομένως, πρέπει να πάρουμε υπ’ όψιν μας και το mail Χαρδούβελη, που είχε σταλεί τότε με δέσμευση του ΠΑΣΟΚ και της Νέας Δημοκρατίας, σύμφωνα με το οποίο η Κυβέρνηση δεσμεύεται να επανασχεδιάσει το ΕΚΑΣ, λαμβάνοντας υπ’ όψιν την συνολική οικονομική και περιουσιακή κατάσταση του συνταξιούχου και να λάβουμε υπ’ όψιν εκείνες τις παραδοχές του νόμου του 1996, ο οποίος αντικειμενικά οδηγούσε σε εκ των προτέρων δέσμευση ότι αυτό το ΕΚΑΣ θα καταργηθεί. Αντικειμενικά.

Επομένως, κύριε Κεγκέρογλου, τα θέματα είναι πολύ πιο διαφορετικά από ό,τι τα εμφανίζετε. Εμείς δεν είμαστε ικανοποιημένοι ούτε δηλώσαμε ικανοποίηση για την απώλεια εισοδημάτων για τους μικροσυνταξιούχους. Εκείνο που είπα και εγώ προσωπικά στην πρώτη συζήτηση ήταν ότι θα έπρεπε να ενισχυθούν οι κατώτερες συντάξεις, αντί να δίνεται ένα επίδομα προνοιακού χαρακτήρα. Αυτό το πράγμα οφείλουμε να το αντιμετωπίσουμε.

Όμως, σας λέω ότι το e - mail Χαρδούβελη, το οποίο πολλές φορές επικαλείστε όλοι σας, από την πλευρά τη δική σας εννοώ, αύξανε σε είκοσι έτη τα ελάχιστα όρια για θεμελίωση συνταξιοδοτικού δικαιώματος και από τεσσερισήμισι χιλιάδες ένσημα τα ανέβαζε σε έξι χιλιάδες ένσημα.

Επομένως, αν πάρουμε υπ’ όψιν μας και τη δέσμευση ότι θα ήταν 4,5% το πλεόνασμα το 2016, αντιλαμβάνεστε -και το ξέρετε βέβαια πολύ καλά, αλλά να το ακούει και ο ελληνικός λαός- ότι τα μέτρα που θα λαμβάνονταν σήμερα θα ήταν δραματικά και αδύνατον να αντιμετωπιστούν με τον τρόπο που εμείς θα τα αντιμετωπίσουμε, όπως θα πω και στη συνέχεια.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εάν πράγματι δεν υπήρχε η τραγελαφική, υποτιθέμενη διαπραγμάτευση του πρώτου εξαμήνου, εάν δεν υπήρχε αυτή η τακτική που οδήγησε τη χώρα στο χείλος του γκρεμού, εάν συνεχίζατε από εκεί που σταμάτησε το e - mail Χαρδούβελη, το οποίο θα σας το δώσω, για να μην διαβάζετε από τον Μπαξεβάνη και από κάτι άλλους, αλλά να διαβάσετε το πραγματικό, πράγματι δεν θα αναγκαζόταν η χώρα και εσείς να προβείτε σε τέτοιες αποφάσεις, οι οποίες είναι κοινωνικά ανάλγητες και σε κάθε περίπτωση, δεν δικαιολογούνται. Άρα, δεν μπορεί να υπάρξει δικαιολογία η οποία να ανάγεται πριν το πρώτο εξάμηνο του 2015. Καμμία δικαιολογία. Διότι ο Πρωθυπουργός και μετά το πρώτο εξάμηνο είχε πει ότι δεν καταργείται το ΕΚΑΣ.

Άσε, που σ’ εκείνον τον δύσμοιρο τον συνταξιούχο, όταν συναντήθηκε τον Δεκέμβρη του 2014, ο οποίος άνθρωπος είχε υποστεί περικοπές και του είχε πει «σαράντα χρόνια δουλεύω στο ΙΚΑ, μου τα κόψανε, και τώρα θα πληρώσουμε και επίδομα αλληλεγγύης» -παράπονο από έναν άνθρωπο που ήταν σαράντα χρόνια στη δουλειά- είπε ο Αρχηγός της τότε Αξιωματικής Αντιπολίτευσης κ. Τσίπρας: «Τώρα, με το περίφημο e - mail Χαρδούβελη θα σου κόψουν και το ΕΚΑΣ. Να το έχεις υπ’ όψιν σου». Και ο συνταξιούχος είπε: «Και τι πρέπει να κάνουμε, Πρόεδρε;». «Μα, να σηκώσετε κεφάλι». Και ο συνταξιούχος της προάλλες δήλωνε: «Σηκώσαμε κεφάλι και ψηφίσαμε ΣΥΡΙΖΑ και μας έκοψε το κεφάλι! Μας έκοψε το ΕΚΑΣ».

Δυστυχώς, αυτή είναι η πραγματικότητα. Δεν υπάρχει δικαιολογία σε αυτό. Πρέπει να καταλάβετε ότι, σε κάθε περίπτωση, είναι δική σας απόφαση. Εμείς ψηφίσαμε τη δανειακή σύμβαση της χώρας και δεν ψηφίσαμε κανένα από τα μέτρα της κάκιστης συμφωνίας που έφερε ο κ. Τσίπρας. Του είπαμε να φέρει συμφωνία, αλλά δεν δεχόμαστε κάκιστη συμφωνία. Του είπαμε να φέρει συμφωνία παραγωγής της χώρας, αλλά όχι με αρνητικούς όρους. Η δεκαεπτάωρη διαπραγμάτευση δεν ήταν τίποτε άλλο, φαίνεται, παρά δεκαεπτά ώρες υπογραφές σε ό,τι του προτείνανε. Εκτός εάν υπήρχαν και ελληνικές προτάσεις που είχαν τέτοιο χαρακτήρα. Αυτό δεν το έχουμε διαπιστώσει ακόμη.

Σε κάθε περίπτωση, τον Δεκέμβρη του 2015 ο Πρωθυπουργός λέει ότι το ΕΚΑΣ δεν θα κοπεί. Έχω εδώ τις δηλώσεις του. «Καμμία περικοπή σε καμμία σύνταξη…», αυτό το δήλωσε στις 7 Δεκεμβρίου 2015, «…αλλά ούτε το ΕΚΑΣ θα κοπεί. Θα συνεχιστεί και θα δίνεται ακόμη για μια τριετία, με άλλον τρόπο». Αυτές οι δηλώσεις του Πρωθυπουργού είναι μετά τη Συμφωνία. Είναι στη διάθεσή σας.

Κοιτάξτε, αυτό το οποίο είπατε για τα 663 και τα 665 ευρώ, ότι αυτός που έχει σύνταξη 663 ευρώ παίρνει το ΕΚΑΣ, ενώ αυτός που έχει 665 ευρώ σύνταξη δεν το παίρνει και άρα, πρέπει να κόψουμε το ΕΚΑΣ για όλους -το είπατε προχθές στον κ. Κατσώτη κι ότι φταίνε οι οικοδόμοι- δεν είναι σοβαρό. Εκτός εάν θέλετε να δικαιολογήσετε το γιατί δεν δώσατε στους μικροσυνταξιούχους την 13η σύνταξη. Διότι σε αυτούς με σύνταξη από 700 ευρώ και κάτω θα δινόταν. Αυτός που είχε σύνταξη 701 ευρώ πράγματι δεν θα έπαιρνε. Και λέτε «προκειμένου να αδικήσουμε τους παραπάνω, δεν δίνουμε και στους παρακάτω». Δεν ξέρω τι λογική είναι αυτή.

Να πούμε, όμως, συγκεκριμένα πράγματα που ενδιαφέρουν τον κόσμο. Έχετε σκοπό με κάποια αντίρροπα μέτρα να στηρίξετε τους μικροσυνταξιούχους, ούτως ώστε την απώλεια την οποία έχουν να την αναπληρώσουν; Ένα ζευγάρι που παίρνει 460 ευρώ, ο σύζυγος και η σύζυγος, έπαιρνε ΕΚΑΣ. Έπαιρνε 5.520 ευρώ τον χρόνο. Ό,τι και να πείτε περί αδικίας, αυτό το 5.520 το κόψατε. Τι μέτρα συγκεκριμένα έχετε σκοπό να πάρετε, ούτως ώστε να αναπληρωθεί; Αυτό είναι το ένα ερώτημα.

Το άλλο ερώτημα είναι: Όσον αφορά αυτό που σας ξέφυγε, το 80.000 που έγινε 130.000 και δεν είναι μέσα στο «κακό» μνημόνιο, που το ψήφισαν όλα τα «κακά» κόμματα, έχετε σκοπό τους 50.000 να τους αποκαταστήσετε, τουλάχιστον για τη μια χρονιά; Μια χρονιά είναι, ολόκληρη. Θα τους αποκαταστήσετε; Αυτό είναι το δεύτερο ερώτημα.

Το τι μπορεί να σημαίνει οτιδήποτε άλλο έχει να κάνει με το συνταξιοδοτικό, που εάν το κάναμε έτσι θα γινόταν αλλιώς και εάν τα τεσσερισήμισι γίνονταν έξι, να το αφήσουμε. Τα δύο συγκεκριμένα ερωτήματα νομίζω ότι θα μας βοηθήσουν στο να ενημερωθούν και οι άνθρωποι που έχουν την απώλεια του ΕΚΑΣ. Ό,τι και εάν λέμε και εγώ και εσείς, αυτοί οι άνθρωποι είναι που έχουν την απώλεια και περιμένουν να ακούσουν μια θετική κουβέντα από εσάς.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, η Κυβέρνηση εξετάζει μέτρα για την υποστήριξη των χαμηλοσυνταξιούχων και θα τα ανακοινώσει σύντομα.

Όμως, πρέπει να δούμε τα νέα πλεονεκτήματα που δημιουργεί το σύστημα κοινωνικής ασφάλισης όπως αποτυπώνεται στον ν.4387, για να έχουμε επιτέλους ένα καθαρό σύστημα κοινωνικής ασφάλισης που ενισχύει για πρώτη φορά τα χαμηλά εισοδήματα.

Υποστήκαμε πολύ μεγάλη κριτική όλο το προηγούμενο διάστημα γιατί ενισχύουμε τα χαμηλά εισοδήματα και όχι τα υψηλά. Το κάναμε γιατί έπρεπε η κοινωνική ασφάλιση να ανταποκρίνεται κυρίως στους πιο αδυνάμους. Αυτή είναι η άποψη μας και πρέπει όλοι να υποστηρίξουμε αυτόν τον σκοπό.

Στο πλαίσιο αυτό, η Κυβέρνηση αποφάσισε να μην είναι από 1-1-2016 η μείωση του ΕΚΑΣ, δηλαδή να μην είναι αναδρομική η μείωση. Το είπε ο Πρωθυπουργός και το κάναμε με τον νόμο που ψηφίσαμε τον Ιούνιο.

Τώρα οφείλουμε –και θα το κάνουμε- να πάρουμε μέτρα υπεράσπισης των χαμηλών εισοδημάτων, τα οποία υπέστησαν πραγματικά πλήγμα από αυτή τη μείωση του ΕΚΑΣ, που όμως είναι ψηφισμένη στο σύνολό της ως ποσό και για το 2016 και για τα επόμενα χρόνια, υπό τις συνθήκες τις οποίες περιέγραψα λίγο πριν.

Δεν μπορούμε να ξεχνάμε τις συνθήκες υπό τις οποίες η Βουλή ψήφισε και η δική μας Κυβέρνηση εξαναγκάστηκε να συμφωνήσει την προηγούμενη χρονιά. Δεν μπορούμε να ξεχνάμε τις προσπάθειες που καταβάλαμε όλο το προηγούμενο διάστημα για να δημιουργήσουμε ένα σύστημα κοινωνικής ασφάλισης που δεν θα δημιουργεί ελλείμματα και θα ενισχύει τους χαμηλοσυνταξιούχους.

Τις επόμενες μέρες θα ανακοινωθούν τα μέτρα που επεξεργαζόμαστε. Πράγματι, πρέπει να στηρίξουμε αυτούς τους ανθρώπους και θα το κάνουμε στο επόμενο διάστημα και θα έρθει σύντομα η μέρα εκείνη κατά την οποία, πράγματι, θα καλύψουμε τέτοιες ανάγκες.

Σας ευχαριστώ για την ερώτηση, για να ακούσει πραγματικά ο κόσμος ότι η Κυβέρνηση νοιάζεται και δεν θα πάψει να νοιάζεται για εκείνους που είναι οικονομικά πιο αδύναμοι.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αναμένουμε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Θα συζητηθεί η τέταρτη με αριθμό 1086/4-7-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Υποδομών, Μεταφορών και Δικτύων,σχετικά με την  κατασκευή του οδικού άξονα Φλώρινας - Πτολεμαΐδας.

Θα απαντήσει ο Υπουργός κ. Χρήστος Σπίρτζης.

Κύριε συνάδελφε, έχετε τον λόγο για δύο λεπτά για την πρωτολογία σας.

**ΙΩΑΝΝΗΣ ΑΝΤΩΝΙΑΔΗΣ:** Κύριε Υπουργέ, η επίκαιρη ερώτηση αφορά τον οδικό άξονα Φλώρινας- Πτολεμαΐδας. Είναι ένα έργο το οποίο δυστυχώς, μετά από σαράντα χρόνια καθυστερήσεων, έχει ξεφύγει από τις πραγματικές του διαστάσεις, τις αναπτυξιακές, τις πολιτιστικές, της υγείας και της ασφάλειας.

Είναι πλέον ένα θέμα τιμής και γοήτρου για τους Φλωρινιώτες, οι οποίοι βλέπουν ότι επί σαράντα χρόνια η πολιτεία τούς εμπαίζει και ουσιαστικά τους αντιμετωπίζει ως υποτελείς.

Έχουμε χάσει το δεύτερο «τρένο» του δεύτερου πακέτου Ντελόρ. Έχουμε χάσει το τρίτο «τρένο» του τρίτου Κοινοτικού Πλαισίου Στήριξης. Χάσαμε το τέταρτο ΕΣΠΑ και τώρα κοντεύουμε να χάσουμε και το πέμπτο ΣΕΣ.

Επίσης, για να δείτε το αλαλούμ του Εθνικού Στρατηγικού Σχεδιασμού Ανάπτυξης και της ελληνικής γραφειοκρατίας, έχει συντελεστεί και ένα άλλο έγκλημα στην περιοχή: Η περιοχή εδώ και δέκα με δεκαπέντε χρόνια αιμορραγεί καθημερινά, γιατί μεταφέρεται όλη η αγορά από τη Φλώρινα δίπλα στην αγορά των Σκοπίων, στο Μοναστήρι, και καθημερινά δεκάδες χιλιάδες ευρώ μετακομίζουν εκεί.

Και η ελληνική πολιτεία τι έκανε; Αντί να κατασκευάσει τον οδικό άξονα Φλώρινας - Πτολεμαΐδας, κατασκεύασε τον οδικό άξονα Φλώρινας-Νίκης, στα σύνορα δηλαδή, και από δεκαπέντε λεπτά απόστασή του με τον τετράγωνο άξονα, τον έκανε πέντε λεπτά. Σαν να λέει στους Φλωρινιώτες «η αγορά σας είναι δίπλα, στα Σκόπια, πηγαίνετε να ψωνίσετε εκεί».

Αυτά είναι τα τραγικά λάθη, τα οποία δυστυχώς οδηγούν σε ένα εθνικό δράμα.

Καταλαβαίνετε, λοιπόν, ποιες είναι οι διαστάσεις που λαμβάνει αυτός ο οδικός άξονας συν όλα τα υπόλοιπα. Ξέρετε ότι στην περιοχή δεν υπάρχει νοσοκομείο. Οτιδήποτε συμβαίνει, από μια απλή επέμβαση, ένα bypass, ένα «μπαλονάκι», ό,τι έχει σχέση με καρκίνους, τα πάντα γίνονται στη Θεσσαλονίκη. Άρα η πρόσβαση είναι δυσκολότατη. Ο άξονας αυτός, λοιπόν, είναι θέμα ζωής και θανάτου για την περιοχή.

Η ερώτηση είναι –και σταματώ εδώ σε πρώτη φάση- τι γίνεται με τη μελέτη και αν έχουν δεσμευτεί χρήματα από το 5ο ΣΕΣ για την κατασκευή αυτού του άξονα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Αγαπητέ συνάδελφε, έχετε απόλυτο δίκιο για αυτά που συνέβαιναν στο παρελθόν. Οι επιλογές, οι καθυστερήσεις, η προχειρότητα, η έλλειψη σχεδιασμού και πολιτικής βούλησης των κυβερνήσεων του παρελθόντος έχουν οδηγήσει δυστυχώς και τη δυτική Μακεδονία σε ένα ιδιότυπο καθεστώς απομόνωσης που οδηγεί με τη σειρά του σε αντιαναπτυξιακή σκοπιμότητα –αν όχι υποχώρηση- τη στιγμή μάλιστα που η περιοχή είναι –ή έπρεπε να είναι- ένα από τα βασικά κέντρα διασύνδεσης με την υπόλοιπη χώρα, αλλά και με την Ευρώπη και τα Βαλκάνια μέσω των υπόλοιπων αξόνων.

Αυτό που διαπιστώσατε και εσείς με την ερώτησή σας –και σας ευχαριστώ- μας δίνει την ευκαιρία να δώσουμε, επιτέλους, μια καθαρή απάντηση και να αλλάξει όλο αυτό το σκηνικό που είχαμε για τη δυτική Μακεδονία.

Παρά τα προβλήματα και τις δυσκολίες, το πρόβλημα είναι υπαρκτό και πρέπει να λυθεί.

Καταθέτω στα Πρακτικά, για να το έχετε, το έγγραφο της «ΕΓΝΑΤΙΑΣ ΟΔΟΥ», το οποίο δείχνει τι έχει γίνει μέχρι σήμερα από τις προηγούμενες κυβερνήσεις για τον συγκεκριμένο δρόμο.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τον Σεπτέμβριο του 2010 μεταβιβάστηκε στην «ΕΓΝΑΤΙΑ ΟΔΟ Α.Ε.» η αρμοδιότητα για τη μελέτη και κατασκευή του άξονα «Όρια Νομών Λάρισας/ Κοζάνης-Κοζάνη-Φλώρινα-Νίκη» μήκους εκατόν είκοσι επτά χιλιομέτρων περίπου.

Το 2011 η «ΕΓΝΑΤΙΑ ΟΔΟΣ» διερεύνησε λύση μήκους πενήντα χιλιομέτρων περίπου, σύμφωνα με την οποία διατηρείται και βελτιώνεται η υφιστάμενη οδός. Στη συνέχεια, προτείνεται νέα χάραξη για τη διέλευση του όρους Βέρνου από ανατολικά και για τα τελευταία χιλιόμετρα προτάθηκε, επίσης, βελτίωση της πρόσφατα κατασκευασμένης εθνικής οδού. Η λύση αυτή παρουσιάστηκε στους τοπικούς φορείς τον Σεπτέμβριο του 2011.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δώστε μου ένα λεπτό ακόμα, κύριε Πρόεδρε.

Στις 11 Ιουλίου 2013 εγκρίνεται η πρόταση χρηματοδότησης μελετών από τον τότε προϋπολογισμό των Διευρωπαϊκών Δικτύων Μεταφορών και τον Αύγουστο του 2013 εγκρίθηκε η ματαίωση της προηγούμενης απόφασης.

Τον Δεκέμβριο του 2014 επανυποβάλεται έγγραφο με πλήρη περιγραφή της λύσης στη νέα διοίκηση Περιφέρειας Δυτικής Μακεδονίας και ακολούθως, τον Φεβρουάριο του 2015 η Περιφέρεια Δυτικής Μακεδονίας διευκρινίζει ότι συμφωνεί τελικά με την προτεινόμενη από την «ΕΓΝΑΤΙΑ ΟΔΟ» λύση για τη χάραξη του τμήματος Πτολεμαΐδα-Φλώρινα.

Όλα αυτά αποτελούν ένα χαρακτηριστικό παράδειγμα τού πώς η κεντρική διοίκηση αντιλαμβανόταν μέχρι σήμερα τον σχεδιασμό για την υλοποίηση ενός έργου, χωρίς καμμία προηγούμενη ή παράλληλη συνεννόηση με την περιφερειακή τοπική αυτοδιοίκηση, οδηγώντας τα έργα σε ένα αδιάκοπο «πήγαινε-έλα» με κατάληξη το βάλτωμά τους και τα χρόνια αδιέξοδα.

Τι έχουμε κάνει; Στις 28 Μαρτίου 2016 εγκρίθηκε χρηματοδότηση 800.000 ευρώ στο πλαίσιο του προγράμματος «4ο ΕΑΠ Δυτικής Μακεδονίας 2012-2016» για τη χρηματοδότηση των μελετών του οδικού άξονα Πτολεμαΐδα- Φλώρινα.

Στις 20 Μαΐου 2016 η «ΕΓΝΑΤΙΑ ΟΔΟΣ» απέστειλε στην Περιφερειακή Ενότητα Φλώρινας τη βελτιωμένη πρόταση νέας χάραξης δεκαεπτά χιλιομέτρων περίπου για το τμήμα Ξινό Νερό-Αμμοχώρι, η οποία διέρχεται πλήρως εκτός των λιγνιτωρυχείων της Βεύης, όπως ξέρετε, και των χαρακτηρισμένων περιοχών μεταλλειοκτησίας.

Τέλος, στις 31 Μαΐου η Περιφερειακή Ενότητα Φλώρινας συμφώνησε οριστικά με τη νέα χάραξη των δεκαεπτά χιλιομέτρων.

Τα υπόλοιπα θα τα πω στη δευτερολογία μου, για να μη σπαταλάω και τον χρόνο. Έχουμε κάνει και άλλες κινήσεις.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΙΩΑΝΝΗΣ ΑΝΤΩΝΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, στις διαπιστώσεις συμφωνούμε απόλυτα. Θέλω να πω το εξής: Η Εγνατία, απ’ ό,τι φαίνεται, έχει χωρίσει το έργο σε τρία κομμάτια. Έχει αναλάβει τη μελέτη μόνο για το κομμάτι Αμμοχώρι-Αμύνταιο. Απομένει το κομμάτι Φλώρινα-Αμμοχώρι και Αμύνταιο- Πτολεμαΐδα. Ας πούμε ότι και γι’ αυτό το κομμάτι θα βρεθούν τα χρήματα. Υπ’ όψιν ότι αυτά τα χρήματα είναι από τον αναπτυξιακό πόρο. Το αναλαμβάνει η Φλώρινα από ίδιους πόρους.

Εδώ θέλω να τονίσω ότι και οι τοπικοί παράγοντες, πέραν της πολιτείας, έχουν τις δικές τους ευθύνες. Διαχρονικά, επί τριάντα χρόνια, υπάρχει κακός σχεδιασμός, αδιαφορία κ.λπ., ό,τι θέλετε καταλογίστε. Τις βασικές ευθύνες, όμως, τις έχει η πολιτεία.

Τη μελέτη θα τη χρηματοδοτήσει η Φλώρινα και με τη δική σας βοήθεια. Το θέμα είναι αν θα προλάβουμε το πέμπτο ΣΕΣ. Θα δεσμευτούν τα 150 εκατομμύρια; Γιατί από τα 400 εκατομμύρια που ήταν ο σύντομος σχεδιασμός, με ένα τούνελ πέντε χιλιομέτρων, κατέβηκε στα 150 εκατομμύρια και με μία έκπτωση 30%, μιλάμε για 100 εκατομμύρια.

Αυτό που θέλω από εσάς είναι μία ξεκάθαρη απάντηση, μια συνάντηση με τους τοπικούς φορείς και δέσμευση ότι η μελέτη θα γίνει. Η Εγνατία μάλλον θα το επιταχύνει και θα τελειώσει. Να δεσμευτούν τα 150 εκατομμύρια από τα τομεακά του Υπουργείου για να ενταχθεί στο πέμπτο ΣΕΣ.

Το λέω εδώ και πολλά χρόνια. Από τους είκοσι νομούς που αγκαλιάζουν την Εγνατία, μόνο δύο νομοί δεν έχουν κάθετη σύνδεση. Ο ένας είναι η Φλώρινα. Όλοι οι υπόλοιποι έχουν κάθετη σύνδεση. Δεν λέω τον δεύτερο. Αν δεν γίνει αυτή η σύνδεση, η Φλώρινα παραμένει βαλκανική περιφέρεια. Δεν θα ενταχθεί στις ευρωπαϊκές περιφέρειες.

Αυτό θέλουμε από εσάς, μία ξεκάθαρη απάντηση για τα 150 εκατομμύρια, αν θα υπάρχει δέσμευση στο πέμπτο ΣΕΣ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα επανέλθω στο τι θα κάνουμε από εδώ και πέρα μέσω της «ΕΓΝΑΤΙΑΣ ΟΔΟΥ» και μέσω του Υπουργείου.

Κατ’ αρχάς, να κάνω μία διευκρίνιση. Δεν είναι 150 εκατομμύρια. Είναι λιγότερα από 100 εκατομμύρια, με τη λύση που έχει προκριθεί. Δεύτερον, η «ΕΓΝΑΤΙΑ ΟΔΟΣ» προχωρά σε συνδυασμένες κινήσεις.

Πρώτον, τροποποιεί την απόφαση του 2013 του διοικητικού συμβουλίου ως προς το σκέλος περί ματαίωσης στρατηγικής υλοποίησης μελετών στο τμήμα Πτολεμαΐδα-Φλώρινα.

Δεύτερον, στην έγκριση νέας στρατηγικής υλοποίησης μελετών στο τμήμα Πτολεμαΐδα-Φλώρινα, σύμφωνα με την προτεινόμενη από την «ΕΓΝΑΤΙΑ ΟΔΟ» λύση μήκους περίπου πενήντα ενός χιλιομέτρων, η οποία έχει εγγράφως την αποδοχή της Περιφέρειας Δυτικής Μακεδονίας.

Τρίτον, προχωράει άμεσα στην ανάθεση εκπόνησης προωθημένης αναγνωριστικής μελέτης οδοποιίας για τη νέα χάραξη του τμήματος Ξυνό Νερό- Αμμοχώρι –αυτό που είπατε- έχοντας ήδη εξασφαλισμένη τη χρηματοδότηση των 800 χιλιάδων ευρώ.

Τέταρτον, στο ίδιο ως άνω εγκεκριμένο κονδύλι και με βάση την ως άνω μελέτη θα ετοιμαστούν οι διαγωνισμοί για την ανάδειξη αναδόχων εκπόνησης όλων των υπολοίπων απαραίτητων για την πλήρη ωρίμανση του τμήματος Ξυνό Νερό-Αμμοχώρι.

Πέμπτον, γίνονται παράλληλα οι απαραίτητες ενέργειες τόσο από την Περιφέρεια Δυτικής Μακεδονίας όσο και από την «ΕΓΝΑΤΙΑ ΟΔΟ» για την προώθηση των μελετών Πτολεμαΐδα-Ξυνό Νερό, μέσω του ίδιου χρηματοδοτικού πλαισίου. Γι’ αυτό θα καταθέσω το έγγραφο του Γενικού Γραμματέα του ΕΣΠΑ που το αναφέρει.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημειώνεται, επίσης, ότι το τελευταίο τμήμα Φλώρινα-Νίκη –όπως είπατε και εσείς- δόθηκε φέτος τον Μάιο στην κυκλοφορία. Είναι ένα σημαντικό έργο. Καταλαβαίνω τις επιπτώσεις που υπάρχουν. Δεν είναι η μόνη ακριτική περιοχή που έχει αυτά τα προβλήματα. Αυτό, όμως, δεν σημαίνει ότι δεν πρέπει να ολοκληρωθούν οι συνδέσεις της χώρας με τις γύρω χώρες. Αυτό ισχύει σχεδόν για όλα τα βόρεια σύνορά μας.

Εκτιμώ, επίσης, ότι πρέπει να εγκαταλείψουμε τη γνωστή λογική που είχαμε στο παρελθόν του overbooking και που κληρονομήσαμε ειδικά για τα έργα οδοποιίας.

Κύριε Πρόεδρε, βρήκαμε έναν προγραμματισμό 250% μεγαλύτερο από αυτόν που όφειλε να έχει η χώρα για το ΣΕΣ σε σχέση με τα έργα οδοποιίας που πρέπει να ενταχθούν. Αυτό είναι μία κοροϊδία. Αυτή η πολιτική πρέπει να σταματήσει. Είναι κοροϊδία για τις τοπικές κοινωνίες και τον ελληνικό λαό.

Πρέπει όλοι να έχουμε κατά νου πόσα λεφτά έχουμε από το Πρόγραμμα Δημοσίων Επενδύσεων, πόσα έχουμε από το ΣΕΣ ή προηγουμένως από το ΕΣΠΑ, να μην κοροϊδεύουμε τον κόσμο και να έχουμε μια ιεράρχηση των έργων που να είναι γνωστή σε όλους και να κρινόμαστε για την υλοποίηση αυτού του τμήματος και στις τιμές που πρέπει, αλλά και στα χρονοδιαγράμματα που πρέπει.

Επομένως, για να κλείσω και ουσιαστικά την ερώτησή σας, εγώ πιστεύω ότι μετά από δύο ως δυόμισι χρόνια που θα ολοκληρωθούν οι μελέτες και θα έχουμε αναθεωρήσει μέσα στη χρονιά και το πρόγραμμα που βρήκαμε με το νέο ΣΕΣ, έχουμε τον χρόνο για να δούμε ποια έργα δεν έχουν τρέξει, προκειμένου να ενταχθεί αυτό το έργο οδοποιίας και να μην πάμε πάλι σε λογικές πλασματικών, αν θέλετε, προϋπολογισμών, σε σχέση με τον προγραμματισμό των έργων, είτε είναι από το ΕΣΠΑ είτε είναι από το ΠΔΕ.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

τελειώσαμε γρηγορότερα τις επίκαιρες ερωτήσεις, αφού αυτή τη φορά οι κύριοι Υπουργοί συντόμευσαν τις απαντήσεις τους. Οπότε, πριν εισέλθουμε στη συζήτηση της επίκαιρης επερώτησης, θα αναγκαστούμε να κάνουμε μια ολιγόλεπτη διακοπή, μέχρι να έρθει ο κύριος Υπουργός, ο οποίος είχε ειδοποιηθεί να είναι εδώ στις 19.00΄. Θα έρθει, όμως, νωρίτερα.

(ΔΙΑΚΟΠΗ)

(Αλλαγή σελίδας λόγω αλλαγής ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 18/12/24-2-2016 επίκαιρη επερώτηση των Βουλευτών της Νέας Δημοκρατίας κ.κ. Σταύρου Καλαφάτη, Νικολάου Δένδια, Βασίλειου Κικίλια, Θεοδώρας Μπακογιάννη, Μαυρουδή Βορίδη, Όλγας Κεφαλογιάννη, Νικολάου Παναγιωτόπουλου, Θεοδώρου Φορτσάκη, Ιωάννη Κεφαλογιάννη, Δημητρίου Κυριαζίδη, Κωνσταντίνου Τζαβάρα, Κωνσταντίνου Α.Χ. Καραμανλή, Άννας -Μισέλ Ασημακοπούλου, Κωνσταντίνου Τσιάρα και Χρήστου Σταϊκούρα προς τους Υπουργούς Εξωτερικών, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού με θέμα «Ανέτοιμη η κυβέρνηση να απορροφήσει τα ευρωπαϊκά κονδύλια του Ταμείου Ασύλου, Μετανάστευσης και Ένταξης και του Ταμείου Εσωτερικής Ασφάλειας».

Από τους επερωτώντες Βουλευτές ο κ. Σταύρος Καλαφάτης από την Α΄ Θεσσαλονίκης έχει δέκα λεπτά στην πρωτολογία του και πέντε λεπτά στη δευτερολογία του. Ο κ. Κωνσταντίνος Τζαβάρας από τον Νομό Ηλείας έχει πέντε λεπτά στην πρωτολογία του και τρία λεπτά στη δευτερολογία του. Ο κ. Ιωάννης Κεφαλογιάννης από τον Νομό Ρεθύμνης έχει πέντε λεπτά στην πρωτολογία του και τρία λεπτά στη δευτερολογία του. Ο κ. Θεόδωρος Φορτσάκης, Βουλευτής Επικρατείας, έχει πέντε λεπτά στην πρωτολογία του και τρία λεπτά στη δευτερολογία του. Η κ. Άννα-Μισέλ Ασημακοπούλου της Β΄ Αθηνών έχει πέντε λεπτά στην πρωτολογία της και τρία λεπτά στη δευτερολογία της. Ο κ. Δημήτριος Κυριαζίδης, Βουλευτής Δράμας, έχει τρία λεπτά στην πρωτολογία του και δύο λεπτά στη δευτερολογία του και ο κ. Κωνσταντίνος Τσιάρας, Βουλευτής Καρδίτσας, έχει τρία λεπτά στην πρωτολογία του και δύο λεπτά στη δευτερολογία του.

Εκ μέρους της Κυβέρνησης απαντά και παρεμβαίνει ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης με είκοσι λεπτά στην πρωτολογία του, δέκα λεπτά στη δευτερολογία του και πέντε λεπτά στην τριτολογία του.

Επίσης, παρεμβαίνει ο Αναπληρωτής Υπουργός Εσωτερικών και Διοικητικής Ανασυγκρότησης, αρμόδιος για θέματα μεταναστευτικής πολιτικής, κ. Ιωάννης Μουζάλας.

Κοινοβουλευτικοί Εκπρόσωποι από τα κόμματα είναι από τη Νέα Δημοκρατία ο κ. Βασίλειος Κικίλιας της Α΄ Αθηνών με δώδεκα λεπτά πρωτολογία, έξι λεπτά δευτερολογία και τρία λεπτά τριτολογία, από τον ΣΥΡΙΖΑ ο κ. Γεώργιος Ψυχογιός με έξι λεπτά και όλοι οι υπόλοιποι Κοινοβουλευτικοί Εκπρόσωποι των άλλων κομμάτων με εξάλεπτες παρεμβάσεις. Από τον Λαϊκό Σύνδεσμο-Χρυσή Αυγή Κοινοβουλευτικός Εκπρόσωπος είναι ο κ. Ιωάννης Σαχινίδης του Νομού Πέλλας, από τη Δημοκρατική Συμπαράταξη ΠΑΣΟΚ-ΔΗΜΑΡ ο Βουλευτής Επικρατείας κ. Αθανάσιος Θεοχαρόπουλος, από το ΚΚΕ ο κ. Χρήστος Κατσώτης της Β΄ Αθηνών, από το Ποτάμι ο κ. Ιάσων Φωτήλας από την Αχαΐα με έξι λεπτά και αυτός, από τους Ανεξάρτητους Έλληνες ο κ. Αθανάσιος Παπαχριστόπουλος, Βουλευτής Β΄ Αθηνών με έξι λεπτά και από την Ένωση Κεντρώων ο κ. Γεώργιος-Δημήτριος Καρράς, Βουλευτής Αθηνών, επίσης για έξι λεπτά.

Πρώτος έχει τον λόγο ο επερωτών Βουλευτής κ. Σταύρος Καλαφάτης για δέκα λεπτά.

Ορίστε, κύριε συνάδελφε, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ, κύριε Πρόεδρε.

Εκ των προτέρων, θα ήθελα να ζητήσω να κάνω χρήση ενός μεγάλου μέρους και της δευτερολογίας μου, εφόσον δεν επαρκεί ο χρόνος για την πρωτολογία.

Δεν θα μπορούσα να ξεκινήσω την εισήγησή μου δίχως να εκφράσω τη διαμαρτυρία μου, κύριε Πρόεδρε, για το γεγονός ότι συζητάμε μια επίκαιρη επερώτηση για ένα πάρα πολύ σημαντικό θέμα που αφορά τη δυνατότητα αξιοποίησης κοινοτικών κονδυλίων και όχι μόνο σε σχέση με το προσφυγικό, πέντε ουσιαστικά μήνες μετά την κατάθεση της συγκεκριμένης επερώτησης.

Μέσα από την έρευνα που έχουμε κάνει -και εγώ προσωπικά και οι συνάδελφοι μου, βεβαίως- αντιλαμβανόμαστε ότι συνεχίζει, δυστυχώς, να είναι επίκαιρη αυτή η επερώτηση ακόμα και μετά από πέντε μήνες από την κατάθεσή της από το γεγονός –και ελπίζω να μας διασκεδάσετε τις εντυπώσεις, κύριε Υπουργέ- ότι δεν έχει γίνει κανένα ουσιαστικό βήμα στο διάστημα των πέντε μηνών, από τότε, δηλαδή, που καταθέσαμε την επερώτηση. Νομίζω, όμως, ότι είναι κοινοβουλευτικά, ηθικά, πολιτικά, μη αποδεκτό -για να μην πω απαράδεκτο- να συζητούνται επερωτήσεις συναδέλφων, από οποιαδήποτε πτέρυγα και αν προέρχονται αυτές οι επερωτήσεις, πέντε μήνες –αντιλαμβάνεστε- μετά την κατάθεση της συγκεκριμένης επερώτησης. Xάνεται και ο επίκαιρος χαρακτήρας και, ουσιαστικά, ευτελίζεται -αν θέλετε- και όλη η κοινοβουλευτική διαδικασία και είναι κάτι που δεν τιμά κανέναν σε αυτόν τον τόπο και σε αυτόν τον χώρο.

Να μπω στην ουσία της συζήτησης.

Κύριοι Υπουργοί, κύριε Πρόεδρε, κυρίες και κύριοι συνάδελφοι, στις 31-7-2015 εγκρίθηκε το εθνικό πρόγραμμα της Ελλάδας για ενίσχυση από το Ταμείο Ασύλου Μετανάστευσης και Ένταξης (ΤΑΜΕ) και το Ταμείο Εσωτερικής Ασφάλειας (ΤEA) της Ευρωπαϊκής Ένωσης για την περίοδο 2014-2020.

Υπάρχει ένα ποσό το οποίο επικαιροποιημένο φτάνει στα 509,4 εκατομμύρια ευρώ. Η επερώτηση έχει γίνει γιατί υπάρχουν συγκεκριμένα σημάδια, στοιχεία, αποδείξεις –νομίζω, δεν θα σταματούσα στις ενδείξεις- της διαχειριστικής ανεπάρκειας, όσον αφορά την αξιοποίηση κονδυλίων. Και βεβαίως, αυτό έχει και μια πάρα πολύ δυσμενή συνέπεια, ένα δυσμενές αποτύπωμα και στη διεθνή εικόνα της χώρας μας, όσον αφορά την αντιμετώπιση αυτής της πολύ σοβαρής προσφυγικής κρίσης και σε σχέση με τη δυνατότητα της διαχειριστικής επάρκειας της χώρας μας να αξιοποιήσει κονδύλια, τα οποία έχουν προβλεφθεί από την κοινοτική νομοθεσία και λόγω της αβελτηρίας της Κυβέρνησης δεν μπορούν να αξιοποιηθούν.

Μέσα από πολύμηνες παλινωδίες σχετικά με την πολιτική διαχείριση του πολιτικού-μεταναστευτικού η Κυβέρνηση επέδειξε αδικαιολόγητη κωλυσιεργία και διοικητική ανεπάρκεια, με αποτέλεσμα να υφίσταται η χώρα μας συνεχείς προειδοποιήσεις από την εποχή της αναγκαιότητας της καταγραφής, της ταυτοποίησης και της πρώτης υποδοχής, της δημιουργίας των κέντρων hot spots, την απειλή προσωρινής επαναφοράς συνοριακών ελέγχων εντός Σένγκεν και, βεβαίως, να αποδεικνύεται στο τέλος ότι υπάρχει προφανής ανετοιμότητα από την πλευρά της διοικήσεως να αντεπεξέλθει στις υποχρεώσεις της.

Θα προσπαθήσω να πω με επικεφαλίδες -σεβόμενος τον χρόνο που έχω- τις παλινωδίες που υπήρξαν σε σχέση με την επιτελική δομή ΕΣΠΑ –θυμίζω ότι αυτή υπήρχε στο Υπουργείο Εσωτερικών, αδρανοποιούμενη, όμως, για πάρα πολλούς μήνες- τα μεγάλα ερωτηματικά που αφορούν τη σύσταση της Υπηρεσίας Διαχείρισης Ευρωπαϊκών Προγραμμάτων Ασύλου Υποδοχής και Ένταξης -αυτή ουσιαστικά συστάθηκε στα τέλη Αυγούστου του 2015- και λυπάμαι αλλά αυτά τα οποία γνωρίζουμε μέχρι στιγμής είναι ότι καμμία από αυτές τις αρχές ουσιαστικά δεν λειτουργεί, ακόμα και αρκετούς μήνες μετά την τυπική σύστασή τους.

Και βέβαια θα πρέπει να σταματήσουμε –γιατί ακούω σε συνεντεύξεις και σε τοποθετήσεις δημόσιων λειτουργών και βεβαίως και Υπουργών- να υπάρχει το φαινόμενο της επίρριψης των ευθυνών, είτε για την άγνοια που υπάρχει είτε για την κρισιμότητα της κατάστασης, που δεν επέτρεψε να είστε έτοιμοι όσον αφορά τη σύσταση και τη λειτουργία αυτών των συγκεκριμένων αρχών, που θα βοηθούσαν την αξιοποίηση κοινοτικών κονδυλίων.

Εδώ απλώς θέλω να θυμίσω, για να διασκεδάσω αυτές τις εντυπώσεις και να απαντήσω λέγοντας ότι δεν είναι έτσι, δήλωση στις 2-9-2015 της Εκπροσώπου της Κομισιόν κ. Μπερτρό, όπου αναφέρεται ότι ο αρμόδιος Επίτροπος για θέματα μετανάστευσης κ. Αβραμόπουλος απέστειλε την ίδια μέρα επιστολή προς τις ελληνικές αρχές με τέσσερις τομείς, μεταξύ των οποίων είναι η επιστολή η οποία αναφέρει ότι η Κομισιόν αναμένει από τις ελληνικές αρχές να υποβάλουν αίτημα για χρηματοδότηση έκτακτης ανάγκης. Μας χτυπούσε, δηλαδή, το καμπανάκι η Κομισιόν και μας έλεγε: «Ελάτε να ζητήσετε χρήματα για το κονδύλι της έκτακτης ανάγκης».

Ένα άλλο ζήτημα που τότε έθεσε η Κομισιόν ήταν η ανάγκη ολοκλήρωσης της ρυθμιστικής αρχής που θα διαχειριστεί τα χρήματα που θα προέλθουν από την Ευρωπαϊκή Ένωση για την αντιμετώπιση του μεταναστευτικού.

Αρχές Φεβρουαρίου, κύριε Υπουργέ, ο κ. Αβραμόπουλος δήλωνε ότι η ελληνική Κυβέρνηση ακόμη και σήμερα δεν είναι πλήρως έτοιμη να απορροφήσει τα ευρωπαϊκά κονδύλια, τα οποία, όπως χαρακτηριστικά δήλωσε, παραμένουν αδρανή.

Ομοίως, στις 4-2-2016 η Επίτροπος Περιφερειακής Ανάπτυξης κ. Κορίνα Κρέτσου δήλωνε στο Ευρωπαϊκό Κοινοβούλιο ότι η Ελλάδα, δυστυχώς, δεν χρησιμοποίησε τα ευρωπαϊκά κονδύλια, για να αντιμετωπίσει τα προβλήματα της μετανάστευσης, αντιπαραβάλλοντας το παράδειγμα της Ιταλίας, η οποία ζήτησε εγκαίρως τη συμβολή των ταμείων και έλαβε ήδη σημαντικά ποσά.

Άρα υπάρχει μια σειρά ερωτημάτων, κύριε Υπουργέ. Από τον Μάιο του 2015, πάνω από έναν χρόνο, που η επιτροπή διπλασίασε τα διαθέσιμα κονδύλια για το μεταναστευτικό, ποιο ποσό έχει εκταμιευτεί από τα ευρωπαϊκά κονδύλια στην Ελλάδα;

Επτά ολόκληρους μήνες μετά τη νομοθετική πρόβλεψη στον ν.4332/2015 για την τροποποίηση του Κώδικα Ελληνικής Ιθαγένειας και την έκδοση των απαιτούμενων εκλογικών αποφάσεων στα τέλη Αυγούστου του 2015 λειτουργεί πλήρως η Επιτελική Δομή ΕΣΠΑ του Υπουργείου Εσωτερικών; Μεταφέρθηκε αλλού; Λειτουργεί η Υπηρεσία Διαχείρισης Ασύλου Υποδοχής και Ένταξης; Υπάρχουν κτήρια τα οποία ουσιαστικά φιλοξενούν αυτές τις δομές και τελικά σε τι βαθμό εγρήγορσης και επάρκειας βρισκόμαστε;

Είναι πραγματικά λυπηρό –ξέρετε- να περιγράφω μια τέτοια κατάσταση, διότι, αν η Ελλάδα είχε συστήσει την ειδική υπηρεσία εγκαίρως, θα μπορούσε ήδη από τα μέσα του 2015 να απορροφήσει τότε άμεσα το 4% του συνολικού προγράμματος 2014-2020, που σας είπα ότι είναι 500 εκατομμύρια, αλλά και εμπροσθοβαρώς το 3% των χρημάτων του 2015.

Δεύτερο κομμάτι, είναι η έλλειψη πρόβλεψης ειδικού κονδυλίου για τον επαναπατρισμό και τη μετεγκατάσταση. Υπάρχει ένας πίνακας στο παράρτημα που αφορά τις χρηματοδοτήσεις ανά κράτος με ημερομηνία 10-8-2015, που είναι δελτίο Τύπου της Ευρωπαϊκής Επιτροπής που εκδόθηκε μετά την έγκριση των εθνικών προγραμμάτων. Δεν προβλέπεται για την Ελλάδα ειδικό κονδύλι για τον επαναπατρισμό και τη μετεγκατάσταση.

Αντίθετα, τέτοια κονδύλια προβλέπονται για την Ιταλία, 3 εκατομμύρια, για την Ισπανία, 2,6 εκατομμύρια, και για τη Σουηδία, 31,2 εκατομμύρια. Αυτές οι χώρες είχαν ήδη προβλέψει και εντάξει στο εθνικό τους πρόγραμμα χρηματοδότηση για την επανεγκατάσταση και τη μετεγκατάσταση προσφύγων και μεταναστών.

Σε εμάς υπάρχει ένα θέμα, κύριε Υπουργέ. Θυμίζω ότι το εθνικό πρόγραμμα ουσιαστικά το υπέβαλε τροποποιημένο η Κυβέρνηση στις 17-7-2015, με την απόφαση της επιτροπής 5313/31-7-2015, που ενέκρινε το εθνικό πρόγραμμα. Όμως, στην από 1-3-2016 γραπτή απάντηση του Αναπληρωτή Υπουργού Μεταναστευτικής Πολιτικής στην ερώτησή μου, αναφέρεται ότι με την απόφαση 9607/2015 που τροποποιεί την 5313/31-7-2015, που είναι η απόφαση της έγκρισης ουσιαστικά του εθνικού προγράμματος από την πλευρά της επιτροπής, προβλέφθηκαν πρόσφατα χρηματοδοτικά κονδύλια για επανεγκατάσταση 3.540.000 ευρώ και για μετεγκατάσταση σε χώρες της Ευρωπαϊκής Ένωσης 31.765.000 ευρώ. Αυτή η απόφαση εκδόθηκε μόλις στις 17-12-2015.

Ουσιαστικά, δηλαδή, στο Εθνικό Πρόγραμμα Χρηματοδότησης δεν είχατε προβλέψει, από ό,τι φαίνεται από τα στοιχεία, μία τέτοια χρηματοδότηση για τη μετεγκατάσταση. Και νομίζω ότι αυτό αποδεικνύει και τη σοβαρότατη παράλειψη που είναι ή αβελτηρία ή είναι -αν θέλετε- μια αντίληψη που είχατε ίσως στο παρελθόν -δεν ξέρω αν την έχετε και τώρα- σχετικά με την αναγκαιότητα των ανοικτών συνόρων. Είναι αβλεψία; Είναι επιλογή σας; Είναι κάτι που πρέπει να απαντηθεί.

Επαναλαμβάνω το αίτημά μου για κατάθεση στη Βουλή του Εθνικού Προγράμματος Χρηματοδότησης από το ΤΑΜΕ και το ΤΕΑ, καθώς και όλων των παρατηρήσεων της επιτροπής τροποποιήσεων που υπέβαλε η Κυβέρνηση και όλων των τροποποιητικών αποφάσεων της επιτροπής, καθώς δεν υπάρχει πρόσβαση από το αρχείο της επιτροπής στην απόφαση του 9607, που τροποποιεί την απόφαση 5313/2015, που προβλέφθηκαν κατά δήλωση του κυρίου Υπουργού χρηματοδοτικά κονδύλια για επανεγκατάσταση και μετεγκατάσταση.

Τρίτο κομμάτι: Η έλλειψη πρόβλεψης χρηματοδότησης από τα ευρωπαϊκά ταμεία της δημιουργίας hot spots. Και εδώ, κύριοι Υπουργοί, ολιγωρία, οργανωτική ανεπάρκεια είναι τα χαρακτηριστικά που σηματοδοτούν την αντίληψη της Κυβέρνησης για το προσφυγικό στο ζήτημα των δαπανών για την κατασκευή και λειτουργία των κέντρων υποδοχής και ταυτοποίησης, των γνωστών hot spots, τα οποία δεν προβλέπεται να χρηματοδοτηθούν από ευρωπαϊκά κονδύλια, γιατί απλώς κι αυτά δεν εντάχθηκαν στο Εθνικό Πρόγραμμα Χρηματοδότησης.

Η κατασκευή και λειτουργία των hot spots –και θυμίζω ότι λοιδορήθηκε η χώρα μας πριν από ενάμιση χρόνο ακριβώς για το ζήτημα της αντιμετώπισης των συγκεκριμένων χώρων κατασκευής και υποδοχής- κατέστη βασική αιτία που παρέσχε τη δικαιολογία στις γειτονικές μας χώρες να κλείσουν τα σύνορα και αυτό ουσιαστικά να οδηγήσει σε δύσκολες αποφάσεις όλη την Ευρωπαϊκή Ένωση και σε δυσμενή θέση τη χώρα μας.

Στη γραπτή του απάντηση στην ερώτηση που κατέθεσα στη Βουλή, ο κύριος Υπουργός αναφέρει ότι η δαπάνη κατασκευής δεν περιλήφθηκε στο Εθνικό Πρόγραμμα Χρηματοδότησης από ΤΑΜΕ, με την αιτιολογία ότι η ανάγκη δημιουργίας τους προέκυψε μεταγενέστερα. Υπενθυμίζω στον κύριο Υπουργό ότι το εθνικό πρόγραμμα εγκρίθηκε στις 31-7-2015, ενώ τροποποιητικές αποφάσεις εκδόθηκαν τον Δεκέμβρη του 2015. Είναι αυτονόητο και βέβαιο ότι η υποχρέωση κατασκευής των κέντρων πρώτης υποδοχής και ταυτοποίησης είχε επιβληθεί και αναληφθεί από την Κυβέρνηση το 2015 και τουλάχιστον τον Μάιο, όταν η επιτροπή παρουσίασε την ατζέντα για το μεταναστευτικό.

Έτσι, λοιπόν, υπάρχει ένα άλλο ερώτημα, κύριε Υπουργέ: Σε ποιο ποσό ανέρχεται η δαπάνη κατασκευής και λειτουργίας των κέντρων καταγραφής και ταυτοποίησης, το οποίο προήλθε από τον κρατικό προϋπολογισμό αποκλειστικά;

Τέταρτο σημείο: Χρηματοδότηση έργων ΤΑΜΕ και ΤΕΑ από το ΠΔΕ. Το Υπουργείο Οικονομίας μάς ενημερώνει σε συγκεκριμένη απάντηση, κατόπιν ερωτήσεως που έθεσα στη Βουλή, ότι στο συγχρηματοδοτούμενο σκέλος του Προγράμματος Δημοσίων Επενδύσεων του έτους 2016 έχουν ενταχθεί έργα που χρηματοδοτούνται από ΤΑΜΕ και ΤΕΑ με φορείς υλοποίησης το Υπουργείο Εσωτερικών και το Υπουργείο Ναυτιλίας τρία έργα με συνολική πίστωση έτους 2016 περίπου 4,5 εκατομμύρια ευρώ.

Με την τεράστια οικονομική επιβάρυνση, που υφίσταται ο κρατικός προϋπολογισμός για τη διαχείριση του προσφυγικού ζητήματος, η συνολική μέχρι σήμερα πίστωση για το 2016 για τα συγχρηματοδοτούμενα έργα είναι μόνο 4,5 εκατομμύρια ευρώ, ενώ συγχρόνως δεν έχει πραγματοποιηθεί καμμιά πληρωμή, τουλάχιστον ως το τέλος του Φεβρουαρίου, απ’ όσο γνωρίζω από τα στοιχεία που έχουμε μέχρι στιγμής. Πρέπει να μας απαντήσετε για το ύψος των πληρωμών που έγιναν για το 2015.

Σύμφωνα με τα στοιχεία, που έχουμε στη διάθεσή μας, για το 2015, είχαν ενταχθεί στο ΠΔΕ το ΤΑΜΕ έργα ύψους περίπου 36,5 εκατομμυρίων ευρώ, ενώ το αντίστοιχο ποσό για το 2014 ήταν 30,2 εκατομμύρια ευρώ, παρ’ όλο που οι μεταναστευτικές ροές ήταν σημαντικά χαμηλότερες, ενώ στο ΤΕΑ οι εντάξεις έργων ήταν της τάξης των 8,4 εκατομμύρια ευρώ περίπου. Πόσες πληρωμές…

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, να ολοκληρώσετε;

**ΣΤΑΥΡΟΣ ΚΑΛΑΦΑΤΗΣ:** Ολοκληρώνω. Είχα ζητήσει να πάρω και μέρος της δευτερολογίας μου, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Θέλετε να κάνετε χρήση και της δευτερολογίας σας; Να την πάρετε, κύριε συνάδελφε.

**ΣΤΑΥΡΟΣ ΚΑΛΑΦΑΤΗΣ:** Ένα μεγάλο μέρος της δευτερολογίας μου ζήτησα εκ των προτέρων.

Να ρωτήσω και πόσες προπληρωμές έχουν γίνει για τα έργα αυτά.

Κλείνω, λοιπόν, για να κρατήσω και ένα μικρό κομμάτι για τη δευτερολογία μου. Ο Υπουργός Εθνικής Άμυνας στις 8-2-2016 δήλωσε ότι τον τελευταίο χρόνο μπήκαν και έφυγαν από τη χώρα εννιακόσιες εξήντα χιλιάδες πρόσφυγες-μετανάστες και διευκρίνισε ότι το κόστος για την Ελλάδα τα τελευταία δυόμισι χρόνια ανέρχεται σε 2,7 δισεκατομμύρια ευρώ. Το τεράστιο δημοσιονομικό κόστος, που προκύπτει από τη διαχείριση του προσφυγικού, καταδεικνύει προδημοσίευση έκθεσης της Τράπεζας της Ελλάδος στις αρχές Φεβρουαρίου, η οποία υπολογίζει την κρατική δαπάνη για το 2016 στο ποσό των 600 εκατομμυρίων ευρώ, με βάση συντηρητικές προβλέψεις.

Η Κυβέρνηση και οι αρμόδιοι Υπουργοί πρέπει να δώσουν απαντήσεις στους Βουλευτές του ελληνικού Κοινοβουλίου, σχετικά με το ποσό στο οποίο ανήλθε συνολικά το δημοσιονομικό κόστος διαχείρισης του προσφυγικού ζητήματος για το 2015 και ποια προβλέπεται να είναι η συνολική κρατική δαπάνη για την εκπλήρωση των υποχρεώσεων της χώρας μας εντός του 2016.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε. Αλλάζουμε λίγο τη σειρά των επερωτώντων συναδέλφων. Ο κ. Κωνσταντίνος Τσιάρας, συνάδελφος Βουλευτής Καρδίτσας, λόγω ανειλημμένων υποχρεώσεων, ζήτησε και μπορεί να μιλήσει τώρα για τρία λεπτά.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κύριε Πρόεδρε, η συγκεκριμένη επερώτηση, την οποία συζητάμε σήμερα, υπεβλήθη στις 24 Φεβρουαρίου. Αντιλαμβάνεστε ότι από τότε έχει παρέλθει ικανός χρόνος, ώστε ενδεχομένως η έννοια του επίκαιρου να μην υφίσταται.

Και το λέω διότι, δυστυχώς, το τελευταίο διάστημα –και το έχουμε επισημάνει πάρα πολλές φορές και μέσα από τη Διάσκεψη των Προέδρων και μέσα από την Αίθουσα του Κοινοβουλίου- παρατηρούμε μια σοβαρή υποβάθμιση της κοινοβουλευτικής δραστηριότητας.

Δεν είναι δυνατόν επίκαιρες επερωτήσεις, οι οποίες υποβάλλονται –θα σας έλεγα- με μία λογική μέτρου, τουλάχιστον από την πλευρά της Αξιωματικής Αντιπολίτευσης, της Νέας Δημοκρατίας, να μη συζητούνται στον χρόνο που πρέπει. Λυπάμαι που το λέω αυτό. Είναι ένα επαναλαμβανόμενο φαινόμενο από την πλευρά της Κυβέρνησης, των κυρίων Υπουργών, οι οποίοι είτε δεν έχουν τη διάθεση να έλθουν, μιας και το φαινόμενο επεκτείνεται και στις επίκαιρες ερωτήσεις συναδέλφων Βουλευτών, είτε από την άλλη πλευρά απαξιώνουν την ίδια την κοινοβουλευτική διαδικασία. Αυτή είναι μία επισήμανση, την οποία κάναμε πάρα πολλές φορές και επιμένω, διότι ξέρουμε πολύ καλά ότι η ίδια η κοινοβουλευτική διαδικασία είναι εγγύηση και στην πραγματικότητα δείκτης ποιότητας της δημοκρατίας μας.

Όταν μ’ αυτόν τον τρόπο απαξιώνεται η κοινοβουλευτική διαδικασία και δεν λειτουργεί, ενδεχομένως, μέσα από τα πλαίσια ή τους όρους που εδώ και πολλά χρόνια έχουν θεσπιστεί, τουλάχιστον από τη Μεταπολίτευση και μετά, δηλαδή από την τελευταία φάση εμπέδωσης της δημοκρατίας στη χώρα μας, λυπάμαι που το επαναλαμβάνω, αλλά αρχίζουμε να συζητάμε για υποβάθμιση της ποιότητας της δημοκρατίας.

Αυτό, μάλιστα, έρχεται να ενισχυθεί από ένα γεγονός, το οποίο μόλις πριν από λίγες ώρες είδαμε να συμβαίνει και ουσιαστικά το πληροφορηθήκαμε, που είναι η αλλαγή των ημερών της συζήτησης για τον εκλογικό νόμο. Ενώ έγινε Διάσκεψη των Προέδρων την προηγούμενη Παρασκευή και υπάρχει συγκεκριμένη ανακοίνωση-απόφαση από την ολομέλεια της Διάσκεψης των Προέδρων ότι η συγκεκριμένη συζήτηση θα γίνει την Τρίτη και την Τετάρτη και ότι την Πέμπτη επρόκειτο να συζητηθεί ένα νομοσχέδιο του Υπουργείου Εθνικής Άμυνας και αυτό στην πραγματικότητα αλλάζει αυθαίρετα, αντιλαμβάνεστε ότι υπάρχει ένα σοβαρό ζήτημα. Πρέπει κάποια στιγμή να εξηγήσουμε κατ’ αρχάς στο Σώμα, στους αξιότιμους συναδέλφους Βουλευτές και, βεβαίως, και στους Έλληνες πολίτες που παρακολουθούν, με ποια λογική επιχειρούνται αυτές οι αλλαγές. Αν οι αλλαγές γίνονται επειδή κάποιος βολεύεται να μιλήσει σήμερα ή κάποιος βολεύεται να μιλήσει αύριο –και προφανώς αναφέρομαι ενδεχομένως στο πρόσωπο του κυρίου Πρωθυπουργού, που μπορεί να μην μπορεί να μιλήσει την Τρίτη ή την Τετάρτη και να θέλει να μιλήσει την Πέμπτη για το νομοσχέδιο του εκλογικού νόμου και απευθύνομαι σε σας, κύριε Πρόεδρε, διότι εσείς πρέπει να είστε ο δέκτης, ουσιαστικά, όλων αυτών των σκέψεων- πρέπει κάποια στιγμή να υπάρξει ένα μήνυμα προς την Κυβέρνηση ότι το Κοινοβούλιο δεν λειτουργεί με βάση τη βούληση του Πρωθυπουργού ή της Κυβέρνησης. Το Κοινοβούλιο έχει τη δική του διαδικασία λειτουργίας και αυτό είναι κάτι το οποίο το έχουμε προστατεύσει εδώ και δεκαετίες και δεν μπορεί να απαξιώνεται με τόση μεγάλη ευκολία και με τόση μεγάλη ελαφρότητα.

Επαναλαμβάνω: To παιδαγωγικό μήνυμα το οποίο εκπέμπεται αυτή τη στιγμή από την Αίθουσα της Ολομέλειας του ελληνικού Κοινοβουλίου προς την ελληνική κοινωνία είναι ένα μήνυμα απαξίωσης της κοινοβουλευτικής διαδικασίας και πρέπει κάποια στιγμή –επαναλαμβάνω- να σταθούμε όλοι μας στο ύψος των ευθυνών που μας αναλογούν. Την προηγούμενη εβδομάδα δεν είχαμε καμμία επίκαιρη επερώτηση, όπως ενδεχομένως γνωρίζετε, και πολλές ημέρες δεν υπάρχει καν κοινοβουλευτική λειτουργία.

Αφού, λοιπόν, οι επερωτήσεις έρχονται μετά από μία διαδικασία, η οποία πρέπει να ακολουθήσει μία πολύμηνη, ενδεχομένως, αναμονή, θα σας πω κάποιες πολύ γρήγορες σκέψεις σε σχέση με την επίκαιρη επερώτηση, οι οποίες στην πραγματικότητα έχουν να κάνουν με το γεγονός ότι στην ετήσια έκθεση που υποβάλαμε προς την Ευρωπαϊκή Επιτροπή –για να μπω και στην ουσία της επίκαιρης επερώτησης- ως χώρα, ως Ελλάδα τον Φεβρουάριο του 2016, η Ελλάδα υπέβαλε μηδενική εκκαθάριση λογαριασμών, δηλαδή καμμία δαπάνη προς πληρωμή. Μάλιστα, υπάρχουν μαρτυρίες όπως αυτή του κ. Μοσκοβισί -είχαμε την ευκαιρία να τον ακούσουμε νωρίτερα στην Επιτροπή Οικονομικών και Ευρωπαϊκών Υποθέσεων- ο οποίος λέει ότι μέχρι σήμερα η ελληνική Κυβέρνηση δεν έχει κάνει χρήση των χρηματοδοτικών εργαλείων που προβλέπονται με τη συνδρομή της Ευρωπαϊκής Τράπεζας Επενδύσεων και του ΕΣΠΑ για τη δημιουργία υποδομών στα σημεία υποδοχής.

Η επιλογή των προς χρηματοδότηση δράσεων προφανώς είναι εθνική αρμοδιότητα. Υπάρχει και η μαρτυρία του Έλληνα Επιτρόπου, του κ. Αβραμόπουλου, από τις 29 Ιουνίου, που λέει ότι η Κυβέρνηση δεν έχει υποβάλει καμμία δαπάνη προς πληρωμή στο πλαίσιο των εθνικών προγραμμάτων του Ταμείου Ασύλου, Μετανάστευσης και Ένταξης και του Ταμείου Εσωτερικής Ασφάλειας, τα εβδομήντα εκατομμύρια, των οποίων έχουν βεβαίως καταβληθεί ως προχρηματοδότηση, αλλά παραμένουν εντελώς αναξιοποίητα.

Κυρίοι Υπουργοί, βρισκόμαστε μπροστά σε μία πολύ μεγάλη ανάγκη της ίδιας της ελληνικής πολιτείας. Βεβαίως, το όλο ζήτημα με το προσφυγικό-μεταναστευτικό μπορεί να έχει υποβαθμιστεί αυτές τις μέρες και να μην έχει την ίδια ένταση που είχε πριν από μερικούς μήνες, ωστόσο η Ελλάδα εξακολουθεί να μην εκμεταλλεύεται τις δυνατότητες ή τα εργαλεία που της παρέχει η Ευρωπαϊκή Επιτροπή, με αποτέλεσμα να σας καλούμε να ενεργοποιηθείτε άμεσα προκειμένου να διεκδικήσουμε πόρους, προκειμένου ένα ολοκληρωμένο σχέδιο με συνεργασία με την Ευρωπαϊκή Επιτροπή να μπορεί να εντάξει πλήρεις χρηματοδοτήσεις δράσεων, αφού η κατανομή των κονδυλίων υπέρ της χώρας μας –το ξέρουμε καλά- αναμένεται να ενισχυθεί τα επόμενα χρόνια, ειδικά το 2018.

**ΠΡΟΕΔΡΕΥΩΝ (Σπυρίδων Λυκούδης):** Ολοκληρώστε, κύριε συνάδελφε. Έχετε συμπληρώσει έξι λεπτά περίπου.

**ΚΩΝΣΤΑΝΤΙΝΟΣ ΤΣΙΑΡΑΣ:** Κλείνω, κύριε Πρόεδρε.

Τέλος, θέλουμε να πιστεύουμε ότι αυτό που, εν πάση περιπτώσει, συνέβη όλο το προηγούμενο διάστημα –προφανώς λόγω απειρίας της Κυβέρνησης- θα μας γίνει ένα σοβαρό μάθημα, ούτως ώστε στο μέλλον η χώρα μας να μη βρίσκεται σε αυτή τη θέση και να μπορούμε με ένα πολύ συγκεκριμένο τρόπο να διεκδικούμε αυτά που, εν πάση περιπτώσει, μπορούμε, είτε σε επίπεδο Ευρώπης είτε σε επίπεδο αναγκών, που η χώρα μας με έναν πολύ συγκεκριμένο τρόπο καταγράφει αυτή την περίοδο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ο κ. Κωνσταντίνος Τζαβάρας, Βουλευτής Ηλίας, έχει τον λόγο για πέντε λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Θα ήθελα ευθύς εξαρχής να θέσω ένα πολύ σοβαρό, μεγάλο και οξύ ζήτημα. Ίσως στα κοινοβουλευτικά χρονικά να είναι η πρώτη φορά που μεγαλύτερη σημασία, αξία και σπουδαιότητα από το περιεχόμενο μιας επίκαιρης επερώτησης έχει ο κακός τρόπος, ο αντιδημοκρατικός και αντικοινοβουλευτικός τρόπος, με τον οποίο η Βουλή αντιμετωπίζει την ίδια αυτή την επίκαιρη επερώτηση.

Γιατί, ο μεγάλος χρόνος που έχει μεσολαβήσει από τότε που κατατέθηκε η επίκαιρη αυτή επερώτηση μέχρι τώρα ουσιαστικά θα έπρεπε να έχει αποδυναμώσει πλήρως την αξία, τη σπουδαιότητα και την αποτελεσματικότητα αυτού του πολύ σοβαρού μέσου κοινοβουλευτικού ελέγχου. Και όπως γνωρίζετε, κύριοι συνάδελφοι, η επίκαιρη επερώτηση είναι το δεύτερο κατά σειρά σπουδαιότητας μέσω κοινοβουλευτικού ελέγχου μετά την άσκηση μομφής προς την Κυβέρνηση.

Άρα, όταν κατ’ αυτό τον τρόπο καθίσταται αναποτελεσματικό το μέσο αυτό, ουσιαστικά πλήττεται η κοινοβουλευτική δημοκρατία. Ουσιαστικά πλήττεται κατά έναν τρόπο που είναι απαράδεκτος η ίδια η κοινοβουλευτική διαδικασία και μάλιστα σε μια στιγμή, που δυστυχώς πληθαίνουν τα μηνύματα και οι διαπιστώσεις ότι η δημοκρατία κάθε μέρα που περνάει σε αυτή τη χώρα λιγοστεύει.

Και, δυστυχώς, δεν λιγοστεύει γιατί δεν είναι υπεύθυνη η Αξιωματική Αντιπολίτευση. Δεν λιγοστεύει, γιατί δεν υπερασπίζεται τα εθνικά συμφέροντα η Αξιωματική Αντιπολίτευση. Λιγοστεύει, γιατί η Κυβέρνηση έχει αποδυθεί με έναν τρόπο μεθοδικό, σε μια συστηματική απαξίωση των δημοκρατικών θεσμών.

Υπάρχουν Υπουργοί, που επανειλημμένως βάλλουν κατά της δικαιοσύνης. Υπάρχουν Υπουργοί, οι οποίοι δεν χάνουν ευκαιρία να μιλάνε με γενικούς αφορισμούς για επίορκους δικαστές. Υπάρχουν Κοινοβουλευτικοί Εκπρόσωποι αλλά και παράγοντες το ίδιου του Κοινοβουλίου, που δεν κάνουν τίποτα άλλο από το να αποδυναμώνουν αυτή την κοινοβουλευτική σχέση, που συνδέει την Πλειοψηφία με τη Μειοψηφία, που με βάση το Σύνταγμα και τον Κανονισμό της Βουλής θα έπρεπε να είναι μια σχέση δημιουργική, διαλεκτική, μια σχέση από την οποία θα έπρεπε να παράγονται μηνύματα και νοήματα που θα δυναμώνουν τον δημοκρατικό διάλογο.

Εντούτοις, ο τρόπος με τον οποίο ο Πρόεδρος της Βουλής μεταχειρίστηκε αυτή την επίκαιρη επερώτηση –και το λέω με παρρησία βεβαίως, κύριε Πρόεδρε, ειδικά σε εσάς που γνωρίζω τη δημοκρατική σας ευαισθησία- μας οδηγεί στο συμπέρασμα πολύ θλιβερών διαπιστώσεων για το επίπεδο και την ποιότητα της κοινοβουλευτικής πάλης μέσα εδώ στην Αίθουσα, που ασκείται η λαϊκή κυριαρχία κατά τρόπο αληθινό, κατά τρόπο συμβολικό και πραγματικό.

Ευτυχώς, βέβαια, που η ανεπάρκεια της Κυβέρνησης -παρ’ όλο που αυτή η επερώτηση κατέστη αναγκαία στα τέλη Φεβρουαρίου του 2016, θα έπρεπε ήδη να μην ανταποκρίνεται σε κανένα από τα επικαιρικά δεδομένα του δημόσιου βίου- της έχει στερήσει όχι το νόημα, όχι την αιτία, αλλά ουσιαστικά την έχει δυναμώσει και την κάνει ακόμα πιο πολύ επίκαιρη, γιατί πέντε μήνες μετά εξακολουθούν να ισχύουν οι λόγοι, για τους οποίους έγινε αυτή η επερώτηση.

Όπως ακούσαμε από τους προηγούμενους ομιλητές, σ’ αυτόν τον τομέα της αξιοποίησης κονδυλίων της Ευρωπαϊκής Ένωσης για την αντιμετώπιση αυτής της πρωτοφανούς πραγματικά κρίσης, που έχει σχέση με το προσφυγικό και το μεταναστευτικό -και δεν υπάρχει σ’ αυτή την Αίθουσα κάποιος που να έχει αντίθετη γνώμη- δυστυχώς η Κυβέρνηση δεν αξιοποίησε τα χρηματοδοτικά εργαλεία που προσφέρει η Ευρωπαϊκή Ένωση και στη θέση αυτών αξιοποίησε εθνικούς πόρους λιγοστεύοντας και περιορίζοντας ακόμα πιο πολύ τις δυνατότητες που έχει η Κυβέρνηση να χρηματοδοτεί άλλου είδους σκοπούς για άλλες διαδικασίες και δραστηριότητες, οι οποίες θα είχαν σαν σκοπό, τουλάχιστον, να ανακουφίσουν τη δυσκολία και τη δεινή συνθήκη, στην οποία είναι αναγκασμένος να ζει ο λαός.

Θα επανέλθω, κύριε Πρόεδρε, στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Σειρά έχει ο κ. Ιωάννης Κεφαλογιάννης, Βουλευτής Ρεθύμνου.

Έχετε τον λόγο για πέντε λεπτά, κύριε συνάδελφε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εγώ προσωπικά, κύριε συνάδελφοι, δεν εκπλήσσομαι από το χρονικό διάστημα που απαιτήθηκε για να απαντήσει η Κυβέρνηση στη συγκεκριμένη επερώτηση, γιατί πολύ απλά είναι ενδεικτικό του ρυθμού απορρόφησης των κοινοτικών κονδυλίων στο μεταναστευτικό ζήτημα.

Είναι αλήθεια, κύριοι Υπουργοί, πως πέντε μήνες μετά την κατάθεση αυτής της επερώτησης και ενώ έχουν μεσολαβήσει κατακλυσμιαίες αλλαγές στη διαχείριση του προσφυγικού, η Αντιπολίτευση και οι Έλληνες πολίτες δεν έχουν καταφέρει ακόμα να μάθουν πόσο έχει κοστίσει δημοσιονομικά η προσφυγική κρίση στη χώρα μας. Και καλά να μην το γνωρίζει η Αντιπολίτευση, αλλά να μην το γνωρίζει, κύριοι Υπουργοί, ούτε και ο κρατικός μηχανισμός; Κι όμως είναι δυνατόν.

Σε γραπτή απάντηση που έδωσε ο κ. Τόσκας στον συνάδελφο κ. Καλαφάτη τον περασμένο Μάρτιο για το δημοσιονομικό κόστος από τις δαπάνες του τακτικού προϋπολογισμού του Υπουργείου Προστασίας του Πολίτη, λέει χαρακτηριστικά: «Σε ό,τι αφορά στις δαπάνες του τακτικού προϋπολογισμού…» και εννοεί μόνο του Υπουργείου του «…δεν υπάρχει πληροφοριακό σύστημα για την παρακολούθηση των σχετικών με τις προσφυγικές ροές δαπανών. Επομένως…», καταλήγει ο κύριος Υπουργός, «…δεν δύναται να καταγραφεί το συνολικό κόστος».

Η απάντηση αυτή, κυρίες και κύριοι συνάδελφοι, συμπυκνώνει –πιστεύω- όλη την ουσία στο ζήτημα της αξιοποίησης των ευρωπαϊκών κονδυλίων, την αδυναμία, δηλαδή, της Κυβέρνησης να πράξει στα στοιχειώδη, δηλαδή, να καταγράψει το κόστος, πόσω μάλλον να καταγράψει κονδύλια για το μεταναστευτικό.

Λέει όμως και κάτι άλλο ο κ. Τόσκας στην απάντησή του. Λέει ότι για το 2015 υπολογίζει τις δαπάνες από τον τακτικό προϋπολογισμό του Υπουργείου για το μεταναστευτικό στα περίπου 40 εκατομμύρια ευρώ. Είναι χρήματα, που προφανώς έλειψαν από κύριες λειτουργίες των υπηρεσιών του Υπουργείου Προστασίας του Πολίτη και χρήματα, που προφανώς δεν μπορούν να αναπληρωθούν από ευρωπαϊκούς πόρους, αφού δεν έχουν καν καταγραφεί.

Αυτό που περιμένουμε εδώ και καιρό, κύριοι Υπουργοί, για να μη χαθούν οι πολίτες στη μετάφραση των όποιων τεχνικών ζητημάτων θέσετε, είναι απαντήσεις σε δύο πολύ συγκεκριμένα ερωτήματα: Πρώτον, πόσο κόστισε σε εθνικούς πόρους η διαχείριση του μεταναστευτικού-προσφυγικού για το 2015 και το 2016 μέχρι τη στιγμή που συζητάμε; Και, μάλιστα, κόστος σε εθνικούς πόρους, οι οποίοι δεν μπορούν να αναπληρωθούν από κοινοτικά κονδύλια. Δεύτερον, τι ποσό έχετε απορροφήσει για το 2015 και 2016 από τα περίπου 500 εκατομμύρια ευρώ, που έχουν κατανεμηθεί στη χώρα μας; Σε αυτά τα δυο ερωτήματα, βεβαίως, δεν έχει δοθεί καμμία απάντηση. Κι από όσο γνωρίζουμε η Ευρωπαϊκή Επιτροπή έχει εγκρίνει για τις ανάγκες του μεταναστευτικού μια υποχρηματοδότηση με περίπου 70 εκατομμύρια ευρώ μόνο για το 2015.

Γνωρίζουμε, επίσης, από ερώτηση που έχει υποβάλει Ευρωβουλευτής της Νέας Δημοκρατίας και σχετική απάντηση του Επιτρόπου κ. Αβραμόπουλου ότι η Ελλάδα στην ετήσια έκθεση, που υπέβαλε τον Φεβρουάριο του 2016, δεν υπέβαλε καμμία δαπάνη προς πληρωμή. Νομίζω, κύριοι Υπουργοί, ότι θα πρέπει να δώσετε πειστικές απαντήσεις γι’ αυτή την ολιγωρία. Θα πρέπει να μας εξηγήσετε αν υπάρχει ο κίνδυνος να χαθούν αυτά τα 70 εκατομμύρια ευρώ και αν σας έχει τεθεί συγκεκριμένη προθεσμία για την υποβολή δαπανών από την Ευρωπαϊκή Επιτροπή.

Για να έχουν οι Έλληνες πολίτες ένα μέτρο σύγκρισης, όσον αφορά στη δική σας αναποτελεσματικότητα, θα πρέπει να πούμε εδώ ότι η γείτονα χώρα, η Τουρκία, με τα χίλια προβλήματα, την εμπόλεμη κατάσταση, την απόπειρα πραξικοπήματος, έχει συμβασιοποιήσει μέσα στους τρεις μήνες, που είναι σε ισχύ η συμφωνία με την Ευρωπαϊκή Ένωση, 150 εκατομμύρια ευρώ και έχει εκταμιεύσει ήδη τα 105 εκατομμύρια ευρώ.

Το δεύτερο μεγάλο ζήτημα, το οποίο καλύπτεται από μια αχλή μυστηρίου, είναι αυτό των δαπανών που έχει πραγματοποιήσει το Υπουργείο Εθνικής Άμυνας. Καταθέτω στα Πρακτικά μια υπουργική απόφαση της 22ας Απριλίου, όσον αφορά το Υπουργείο Εθνικής Άμυνας, για ένταξη στο Πρόγραμμα Δημοσίων Επενδύσεων έργου με τίτλο «Μετεγκατάσταση προσφύγων σε χώρους αρμοδιότητας ΓΕΣ και ΓΕΝ» ύψους 1.000.000 ευρώ.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Το έργο αυτό επιλέχθηκε να χρηματοδοτηθεί καθαρά από εθνικούς πόρους, καθότι, όπως μπορείτε να δείτε, δεν συνοδεύεται από καμμία απόφαση ένταξης σε κάποια από τα ευρωπαϊκά ταμεία και, δυστυχώς, δεν είναι το μοναδικό. Υπάρχουν δεκάδες άλλα τέτοια παραδείγματα από συμβάσεις έργου για τη σίτιση, εργασίες για τη φιλοξενία, δαπάνες για τη μεταφορά, για τη μετεγκατάσταση κ.ο.κ..

Το ερώτημα, λοιπόν, που προκύπτει αβίαστα, κυρίες και κύριοι συνάδελφοι, είναι γιατί δεν εξαντλήθηκαν οι δυνατότητες χρηματοδότησής του από ευρωπαϊκούς πόρους και επιλέχθηκε το πενιχρό Πρόγραμμα Δημοσίων Επενδύσεων, του οποίου ξέρετε πολύ καλά ότι οι πόροι είναι πολύ συγκεκριμένοι; Και για ποιον λόγο δεν αναρτήθηκε σχετική πρόσκληση από την Υπηρεσία Διαχείρισης Ευρωπαϊκών Προγραμμάτων; Και, τέλος, θα ήθελα να απαντήσετε σε αυτό: Αυτός είναι ο τρόπος με τον οποίο η Κυβέρνηση αντιλαμβάνεται τη διαχείριση των δημοσίων επενδύσεων;

Πολύ φοβάμαι, κυρίες και κύριοι συνάδελφοι, ότι η επιλογή της Κυβέρνησης να εμπλέξει τις Ένοπλες Δυνάμεις στη διαχείριση της καθημερινότητας του προσφυγικού, έχει οδηγήσει σε ένα αδιέξοδο την απορρόφηση των κοινοτικών κονδυλίων. Κι εδώ, βεβαίως, η Κυβέρνηση πρέπει να απαντήσει σε δύο συγκεκριμένα ερωτήματα: Είναι ή όχι το Υπουργείο Εθνικής Άμυνας μεταξύ των δικαιούχων των ευρωπαϊκών ταμείων για τη μετανάστευση; Αν ναι, γιατί μέχρι στιγμής δεν έχει δημοσιευθεί ούτε μια πρόσκληση για την ένταξη έργων με δικαιούχους τα γενικά επιτελεία; Αν πάλι όχι, γιατί συνεχίζετε να σπαταλάτε πόρους από τον τακτικό προϋπολογισμό του Υπουργείου Εθνικής Άμυνας και το Πρόγραμμα Δημοσίων Επενδύσεων; Και σε τι ποσό τελικά έχει ανέλθει αυτό το κόστος για το ελληνικό δημόσιο;

Και ολοκληρώνω την τοποθέτησή μου, κύριε Πρόεδρε, με μια αναφορά στο ζήτημα της εκπαίδευσης των παιδιών των προσφύγων. Σε περίπου ενάμιση μήνα αρχίζει η νέα εκπαιδευτική χρονιά. Πέρα από τις διατυπωμένες προθέσεις, σχετικά με την ανάγκη εκπαίδευσης των παιδιών των προσφύγων, μέχρι στιγμής, δεν έχει παρουσιαστεί ούτε ένα ολοκληρωμένο σχέδιο και φυσικά ούτε οι πόροι μέσω των οποίων αυτό θα χρηματοδοτηθεί. Και εδώ θα πρέπει να γίνουν πρώτα τα αυτονόητα, η καταγραφή και η γεωγραφική κατανομή των παιδιών νηπιακής, σχολικής και μετασχολικής ηλικίας, με στόχο να προσδιοριστούν οι ανάγκες υποστήριξης ανθρώπινου δυναμικού και υποδομών, ο προσφορότερος τρόπος για την εκπαίδευση αυτών των παιδιών -αν θα γίνει, δηλαδή, με ξεχωριστά σχολεία ή εντός των υπαρχόντων με ειδικά τμήματα ένταξης- και η καταγραφή των προσφύγων που θα μπορούσαν να εργαστούν ή να προσφέρουν εθελοντικά στις εκπαιδευτικές δομές και δράσεις βάσει πιστοποιημένων επαγγελματικών προσόντων και δεξιοτήτων. Και ερωτώ: Έχει συμβεί τίποτα από τα παραπάνω; Αν όχι, τότε από τον Σεπτέμβρη, δυστυχώς, θα βρεθούμε σε νέα αδιέξοδα, σε νέες δαπάνες από τον κρατικό προϋπολογισμό και σε νέες κυβερνητικές αλληγορίες.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ακολουθεί ο Βουλευτής Επικρατείας της Νέας Δημοκρατίας κ. Θεόδωρος Φορτσάκης.

Έχετε τον λόγο για πέντε λεπτά, κύριε συνάδελφε.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κύριε Πρόεδρε.

Θα κάνω χρήση, αν μου επιτρέπετε, και του χρόνου που έχω για τη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ωραία.

**ΘΕΟΔΩΡΟΣ ΦΟΡΤΣΑΚΗΣ:** Ήδη τονίστηκε από τους συναδέλφους μου πόσο θλιβερό είναι ότι μία επίκαιρη επερώτηση δεν έρχεται σε συζήτηση στη Βουλή, κύριε Υπουργέ, στον χρόνο που προβλέπεται, αλλά έρχεται με τόσο μεγάλη καθυστέρηση. Δεν θα επαναλάβω αυτά που ελέχθησαν, τα οποία όμως, δυστυχώς, σημαίνουν πολύ μεγάλη υποβάθμιση του Κοινοβουλίου. Όμως ακόμα πιο θλιβερό είναι, κατά τη γνώμη μου, το ότι αυτή η ερώτηση, που δεν συζητήθηκε όταν έπρεπε, παραμένει εντούτοις επίκαιρη, διότι δυστυχώς καμμία ενέργεια δεν έχει γίνει από τότε μέχρι σήμερα για να μπορέσει η κατάσταση να βελτιωθεί. Είναι αδικαιολόγητη, πραγματικά, η κωλυσιεργία που έχει επιδείξει η Κυβέρνηση ΣΥΡΙΖΑ-ΑΝΕΝ στην αξιοποίηση των ευρωπαϊκών κονδυλίων για το προσφυγικό, τη στιγμή που είναι γνωστό ότι οι οικονομικές επιπτώσεις του προσφυγικού ζητήματος είναι τεράστιες για τη χώρα μας, η οποία βρίσκεται σε αυτή τη γνωστή δεινή οικονομική θέση.

Σύμφωνα με δελτίο Τύπου της Ευρωπαϊκής Επιτροπής από 10 Φεβρουαρίου της φετινής χρονιάς, το ποσό της χρηματοδότησης της Ελλάδας από το Ταμείο Ασύλου Μετανάστευσης και Ένταξης και το Ταμείο Εσωτερικής Ασφάλειας, τα οποία αποτελούν ως γνωστόν τα κύρια χρηματοδοτικά εργαλεία της Ευρωπαϊκής Ένωσης στον τομέα της μετανάστευσης και των εσωτερικών υποθέσεων ανέρχεται στα 509.498.000 εκατομμύρια ευρώ για την περίοδο 2014-2015.

Είχαν προβλεφθεί για την Ελλάδα ως προχρηματοδότηση στο πλαίσιο των προγραμμάτων του Ταμείου Ασύλου Μετανάστευσης και Ένταξης και του Ταμείου Εσωτερικής Ασφάλειας 70 εκατομμύρια ευρώ: ειδικότερα 33 εκατομμύρια τον Σεπτέμβριο του 2015 και 36 εκατομμύρια τον Φλεβάρη του 2016.

Ωστόσο, δυστυχώς, η ελληνική Κυβέρνηση δεν έχει υποβάλει μέχρι σήμερα καμμία δαπάνη προς πληρωμή στο πλαίσιο των εθνικών προγραμμάτων των ταμείων αυτών με αποτέλεσμα τα 70 εκατομμύρια να παραμένουν εντελώς αναξιοποίητα.

Στην έκθεσή της, που υποβλήθηκε τον Φλεβάρη του 2016, η Ελλάδα υπέβαλε δήλωση εκκαθαριστική μηδενική. Τα στοιχεία αυτά έδωσε η Ευρωπαϊκή Επιτροπή σε σχετική ερώτηση της Ευρωβουλευτού της Νέας Δημοκρατίας κ. Βόζεμπεργκ, στις 27-6-2016, σχετικά με την άμεση διαθεσιμότητα των ευρωπαϊκών κονδυλίων προς την Ελλάδα και τις αυξημένες ανάγκες της χώρας.

Η επιτροπή υπογραμμίζει ότι, αν ληφθεί υπ’ όψιν το σύνολο της χρηματοδότησης στο πλαίσιο εθνικών προγραμμάτων και υπό μορφή βοήθειας έκτακτης ανάγκης, η Ελλάδα είναι ο πρώτος αποδέκτης κονδυλίων. Εξάλλου από την έναρξη της μεταναστευτικής κρίσης έχουν χορηγηθεί στην Ελλάδα περίπου 181 εκατομμύρια ευρώ ως έκτακτη βοήθεια ανάγκης για δράσεις στην ηπειρωτική χώρα και στα ελληνικά νησιά, είτε απευθείας στις ελληνικές αρχές είτε μέσω Οργανισμών της Ευρωπαϊκής Ένωσης και Διεθνών Οργανισμών, όπως ο Διεθνής Οργανισμός Μετανάστευσης και η Ύπατη Αρμοστεία των Ηνωμένων Εθνών για τους Πρόσφυγες. Η κατανομή των κονδυλίων υπέρ της χώρας μας αναμένεται να αυξηθεί σταδιακά από το 2018 στην ενδιάμεση επανεξέταση του Ταμείου Ασύλου Μετανάστευσης και Ένταξης και του Ταμείου Εσωτερικής Ασφάλειας.

Τέλος, στις 16 Μαρτίου του 2016, τέθηκε σε ισχύ το νέο ευρωπαϊκό μέσο υποστήριξης έκτακτης ανάγκης για την κάλυψη ανθρωπιστικών αναγκών της προσφυγικής κρίσης, στο πλαίσιο του οποίου έχουν ήδη δοθεί 83 εκατομμύρια ευρώ σε διεθνείς οργανισμούς, που δραστηριοποιούνται στην Ελλάδα για τους πρόσφυγες.

Ωστόσο, δυστυχώς, η ελληνική Κυβέρνηση αποδεικνύεται διοικητικά ανεπαρκής και, όπως φαίνεται, χωρίς την ικανότητα να αξιοποιήσει αυτή τη βοήθεια που της προσφέρεται από την Ευρωπαϊκή Ένωση.

Ενδεικτικά αναφέρεται για τις παλαιότερες καθυστερήσεις μόλις τον Σεπτέμβρη του 2015, δηλαδή πολύ μετά αφότου ξεκίνησε το αρχικό πρόβλημα, έναν χρόνο σχεδόν πριν, είχε ολοκληρωθεί η πιστοποίηση της επιτελικής δομής ΕΣΠΑ του Υπουργείου Εσωτερικών και Διοικητικής Ανασυγκρότησης, που είναι υπεύθυνη αρχή για τον συντονισμό και τη διαχείριση των ευρωπαϊκών κονδυλίων για την αντιμετώπιση του προσφυγικού-μεταναστευτικού, ενώ μόλις τον Αύγουστο της ίδιας χρονιάς συστάθηκε η Υπηρεσία Διαχείρισης Ευρωπαϊκών Προγραμμάτων Ασύλου. Και όσο η Κυβέρνηση αδρανεί, την Ελλάδα βαρύνει το τεράστιο δημοσιονομικό κόστος που προκύπτει από τη διαχείριση του προσφυγικού.

Χαρακτηριστική είναι η προδημοσίευση έκθεσης της Τράπεζας της Ελλάδος, η οποία υπολογίζει την κρατική δαπάνη για το 2016 στο ποσό των 600 εκατομμυρίων ευρώ. Τα κονδύλια για την κατασκευή των υποδομών είναι πάρα πολύ μεγάλα, αφού οι δαπάνες για τις ανοικτές υποδομές υποδοχής υπολογίζονται σε περισσότερο από 200 εκατομμύρια ευρώ, ενώ οι δαπάνες για να δημιουργηθούν οι εγκαταστάσεις της πρώτης υποδοχής, τα λεγόμενα hot spots, επίσης σε ποσά που μετρούν σε εκατοντάδες εκατομμύρια ευρώ.

Θα ήθελα να παρακαλέσω τους κυρίους Υπουργούς να απαντήσουν στα εξής ερωτήματα: Σε ποιο ποσό ανέρχεται το δημοσιονομικό κόστος το 2015 για τη διαχείριση του μεταναστευτικού-προσφυγικού; Σε ποιες δράσεις έχει κατανεμηθεί; Ποια προβλέπεται να είναι η συνολική δαπάνη για την εκπλήρωση των υποχρεώσεων της χώρας για το 2016; Για ποιον λόγο η ελληνική Κυβέρνηση δεν έχει υποβάλει μέχρι σήμερα τις δαπάνες προς πληρωμή στα αρμόδια ταμεία και σε ποιες ανάγκες πρόκειται να προβεί η Κυβέρνηση προκειμένου να απορροφηθούν τα σχετικά ευρωπαϊκά κονδύλια;

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει η κ. Άννα-Μισέλ Ασημακοπούλου, Βουλευτής Β΄ Αθηνών για πέντε λεπτά.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε. Αν έχετε την καλοσύνη, θα χρησιμοποιήσω και τη δευτερολογία μου.

Κύριε Πρόεδρε, κύριοι Υπουργοί, κυρίες και κύριοι συνάδελφοι, η καταστροφική πολιτική που εφαρμόζει αυτή η Κυβέρνηση σε όλους τους τομείς έχει μονίμως δύο πυλώνες, ο ένας είναι η ιδεοληψία της Κυβέρνησης και ο δεύτερος είναι η ανικανότητα. Σήμερα συζητάμε μια επίκαιρη επερώτηση, η οποία αναδεικνύει τον δεύτερο πυλώνα, δηλαδή την ανικανότητα της Κυβέρνησης. Συγκεκριμένα συζητάμε την ανικανότητα της Κυβέρνησης στην απορρόφηση και τη διαχείριση κονδυλίων που διατίθενται από την Ευρώπη για το προσφυγικό.

Σας έχουμε ρωτήσει γι’ αυτό το θέμα από τον Φεβρουάριο όχι μόνο με αυτή την επίκαιρη επερώτηση αλλά σας έχουμε ρωτήσει και σαράντα πέντε συνάδελφοι της Νέας Δημοκρατίας, ειδικά για το τι έχετε κάνει για να απορροφήσετε τους πόρους που διατίθενται από την Ευρώπη, συγκεκριμένα από τα ΕΔΕΤ.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής, κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Τι λέει η απάντησή σας, την οποία έχω εδώ και την οποία δώσατε τον Μάρτιο του 2015; Όλες αυτές οι σελίδες λένε το εξής: Κάποια χρήματα έχετε δαπανήσει από το εθνικό σκέλος του Προγράμματος Δημοσίων Επενδύσεων. Αυτά δεν είναι ευρωπαϊκά χρήματα. Λέει ότι αναγνωρίζετε ότι δύναται να χρησιμοποιήσετε χρήματα από τα ευρωπαϊκά διαρθρωτικά και επενδυτικά ταμεία. Αναφέρεστε, για παράδειγμα, στο θεματικό στόχο 9. Λέει ότι έχετε χρησιμοποιήσει κάποια χρήματα για τη βελτίωση πληροφοριακών συστημάτων διαχείρισης. Λέει, επίσης, ότι έχετε κάνει οκτάμηνα στους δήμους που μπορεί να χρησιμοποιηθεί το προσωπικό, για τα hot spots, για παράδειγμα. Αυτά λέει.

Καταθέτω για τα Πρακτικά τις πολυσέλιδες απαντήσεις, οι οποίες βασικά λένε ότι μέχρι τον Μάρτιο, όταν απαντήσατε σε αυτή την ερώτηση, δεν είχατε κάνει τίποτα απολύτως, για να αξιοποιήσετε τα συγκεκριμένα κονδύλια από τα ευρωπαϊκά διαρθρωτικά και επενδυτικά ταμεία. Τίποτα απολύτως. Αυτό το είχε αναδείξει και η Επίτροπος, η κ. Κρέτσου, όπως είπε και ο κ. Καλαφάτης.

(Στο σημείο αυτό η Βουλευτής κ. Άννα-Μισέλ Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια εποχή η Ιταλία είχε ήδη απορροφήσει ένα πολύ επιτυχημένο πρόγραμμα 377,6 εκατομμύρια ευρώ για παρόμοιες δράσεις.

Για να ξεκαθαρίζουμε, γιατί είναι απλά τα πράγματα. Σήμερα, λοιπόν, τι έχει η χώρα μας; Έχει 509 εκατομμύρια ευρώ, τα οποία διατίθενται από διάφορα ταμεία, συγκεκριμένα το ΤΑΜΕ και το ΤΕΑ, έχει 150 εκατομμύρια ευρώ περίπου έκτακτη βοήθεια κι έχετε πάρει προκαταβολή 70 εκατομμύρια ευρώ.

Τι έχετε κάνει γι’ αυτό το θέμα, για τη διαχείριση αυτών των χρημάτων και την απορρόφησή τους; Έχετε κάνει αυτό που ξέρετε πολύ καλά να κάνετε. Με τον ν.4375 έχετε φτιάξει μια ειδική γραμματεία, μια συντονιστική αρχή, την οποία έχετε στελεχώσει και με απόφαση σας, κύριε Υπουργέ, στις 14/4, έχετε αναθέσει στον κ. Χαρίτση, που είναι υπεύθυνος για το ΕΣΠΑ, γενικώς τη διαχείριση των συγκεκριμένων κονδυλίων. Αυτό έχετε κάνει.

Αυτό που ρωτάμε σήμερα είναι. Από αυτά τα χρήματα –επαναλαμβάνω 509 εκατομμύρια συν 150 εκατομμύρια, 70 εκατομμύρια η προκαταβολή μέχρι στιγμής- τι ακριβώς έχετε απορροφήσει και πώς; Δεν θέλω μία πολυσέλιδη απάντηση. Ένα πινακάκι που να λέει αυτό, αυτό κι αυτό, νομίζω ότι είναι υπεραρκετό για να ξεκαθαρίσει την απάντηση.

Φοβάμαι –χωρίς να θέλω να σας προκαταλάβω- πως η απάντησή σας, θα δείξει ότι η ανικανότητα στη διαχείριση των ευρωπαϊκών χρημάτων για την προσφυγική κρίση, είναι μία ειδική ανικανότητα που εντάσσεται στη γενικότερη ανικανότητά σας να διαχειριστείτε τα κονδύλια του ΕΣΠΑ. Γιατί τα επιχειρησιακά προγράμματα του ΕΣΠΑ, όπως όλοι ξέρουμε, έχουν εγκριθεί ήδη από τον Δεκέμβριο του 2014. Στην πράξη όμως είκοσι μήνες μετά, είναι ανενεργά.

Το ΕΣΠΑ, γενικώς, παραμένει στα χαρτιά. Ξεκίνησε δυναμικά το 2014, πριν αναλάβετε τη διακυβέρνηση της χώρας, με τα έργα-γέφυρα. Εξασφαλίστηκε η γεφύρωση αυτών των μεγάλων έργων, πλην όμως όταν εσείς αναλάβατε έξι μήνες μετά, τον Ιούνιο δηλαδή του 2015, απεντάξατε οκτακόσια δέκα έξι έργα προϋπολογισμού 0,5 δισεκατομμυρίου. Τι ήταν αυτά τα έργα; Ήταν τα μεγάλα έργα.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ευτυχώς!

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** «Ευτυχώς» τα απεντάξατε. Βεβαίως, κύριε Υπουργέ, έτσι λέτε. «Ευτυχώς». Αυτό, όμως, το κάνατε, διότι τότε είχατε «σκουπίσει» τα ταμειακά διαθέσιμα, γιατί υπήρχε πιστωτική ασφυξία, το κάνατε, γιατί είχαν κλείσει οι τράπεζες, υπήρχαν τα capital control. Όταν τα κάνατε όλα αυτά, σταμάτησαν να δουλεύουν τα μεγάλα έργα –«ευτυχώς», που λέτε εσείς-, έχασε ο κόσμος τις δουλειές τους –«ευτυχώς», λέτε εσείς-, «ευτυχώς» κάποιες επιχειρήσεις κόντεψαν να πέσουν έξω και «ευτυχώς», αυτά που απεντάξατε, πρέπει να καλυφθούν τώρα από το Πρόγραμμα Δημοσίων Επενδύσεων, οπότε «ευτυχώς» δεν υπάρχουν και κρατικά χρήματα για να κάνουμε άλλα έργα. «Ευτυχώς», κύριε Υπουργέ. Θα απαντήσετε είμαι σίγουρη.

Πάμε στο πού βρισκόμαστε σήμερα. Βρισκόμαστε με ένα ΕΣΠΑ, σχεδόν εν μέσω του προγράμματος, το οποίο –επαναλαμβάνω- είναι μόνο στα χαρτιά. Τι έχει πέσει στην αγορά από το ΕΣΠΑ; Καταθέτω έναν πίνακα, τον οποίο έχω ξανακαταθέσει, κύριε Υπουργέ, τον οποίον, όμως, τύπωσα σήμερα και δεν έχει αλλάξει κάτι.

(Στο σημείο αυτό η Βουλευτής κ. Άννα-Μισέλ Ασημακοπούλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο πίνακας αυτός αναφέρεται στην ενεργοποίηση του ΕΣΠΑ και στην απορρόφηση. Ποια είναι η απορρόφηση του ΕΣΠΑ σήμερα; Είναι 1,4%. Αυτό το λέω, γιατί ο κ. Χαρίτσης και άλλοι συνάδελφοι Υπουργοί λένε ότι μέσα στο έτος, θα πέσουν στην ελληνική οικονομία 8 δισεκατομμύρια λέει ο ένας, 10 δισεκατομμύρια λέει ο άλλος. Η απορρόφηση είναι 1,4%. Θα ενεργοποιήσουμε το 50% του ΕΣΠΑ μέχρι τον Σεπτέμβριο. Τι θα πει αυτό; Τώρα έχει ενεργοποιηθεί παρεμπιπτόντως το 25,2%. Τι θα πει «θα το ενεργοποιήσετε»; Θα πει ότι θα συγκεκριμενοποιήσετε τι θέλετε να κάνετε με αυτά τα χρήματα. Πρέπει να σας πει κάποιος συγχαρητήρια, όταν στο μέσο του προγράμματος ακόμα δεν έχετε αποφασίσει πού πρέπει να τα διαθέσετε;

Το 50%, τι μας ενδιαφέρει; Μας ενδιαφέρει πόσα χρήματα θα πέσουν στην αγορά. Πόσα χρήματα θα πέσουν στην αγορά φέτος από το ΕΣΠΑ; Ελάχιστα. Γιατί; Διότι δεν το έχετε συγκεκριμενοποιήσει, δεν το έχει προκηρύξει και διότι αυτά τα πράγματα θέλουν μια διαδικασία. Να υποβάλει ο κόσμος προτάσεις, να τις αξιολογήσετε, αυτό που ενδιαφέρει είναι η απορρόφηση του ΕΣΠΑ. Τα χρήματα που ενισχύουν τη ρευστότητα, που έρχονται στα χέρια ανθρώπων στην πραγματική οικονομία. Αυτό.

Δεν ξέρω αν θα μάθουμε σήμερα συγκεκριμένα τι έχετε κάνει με τα χρήματα για το προσφυγικό. Ελπίζω ότι θα μας κατατοπίσετε. Το λέω αυτό, διότι το μείγμα αυτό της ανικανότητας και της ιδεοληψίας σας, έχει κοστίσει μέχρι στιγμής, άλλοι λένε 86 δισεκατομμύρια, άλλοι λένε 100 δισεκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κυρία Πρόεδρε.

Το ΕΣΠΑ, κύριε Υπουργέ, όπως πολύ καλά ξέρετε, είναι 20 δισεκατομμύρια ευρώ. Ελπίζω ότι η ιδεοληψία σας και η ανικανότητά σας δεν θα οδηγήσουν στο να προστεθεί σε αυτόν τον τεράστιο λογαριασμό και αυτό το ποσό, το οποίο η χώρα μας τόσο πολύ έχει ανάγκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς, κυρία Ασημακοπούλου.

Τον λόγο έχει ο κ. Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, θα κάνω χρήση και της δευτερολογίας μου και ευχαριστώ και για την ανοχή που θα επιδείξετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πέντε λεπτά σας βάζω.

**ΔΗΜΗΤΡΙΟΣ ΚΥΡΙΑΖΙΔΗΣ:** Επειδή είμαι και ο τελευταίος εκ των ομιλητών, θα παρακαλούσα την ανοχή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ωραία.

**ΔΗΜΗΤΡΙΟΣ ΚΥΡΙΑΖΙΔΗΣ:** Θα ήθελα να πω στους κυρίους Υπουργούς ότι δεν είναι μόνο δις εξαμαρτείν, είναι και τρις και τετράκις, καθότι πέρυσι αρχές Φεβρουαρίου είχε κατατεθεί από πλευράς της Νέας Δημοκρατίας πάλι επίκαιρη επερώτηση, σε ό,τι αφορά το προσφυγικό-μεταναστευτικό. Με τη δική σας θεωρία των ανοιχτών συνόρων του laissez passer ότι ανοίξαμε και σας περιμένουμε και η συγκεκριμένη επίκαιρη επερώτηση από αρχές Φεβρουαρίου, συζητήθηκε πέρυσι το Νοέμβριο και είχαμε όλες εκείνες τις συνέπειες που επισώρευσε στη χώρα μας το προσφυγικό-μεταναστευτικό. Άρα, λοιπόν, είναι εκ συστήματος και δεν είναι κάτι για το οποίο, λόγω άλλων υποχρεώσεών σας, ήρθε αυτή η επίκαιρη επερώτηση καθυστερημένα.

Μεταναστευτικό-προσφυγικό, ένα πρόβλημα που με την εσφαλμένη στρατηγική διαχείριση και τις διαρκείς παλινωδίες της Κυβέρνησής σας, μεταβλήθηκε σε ένα πρόβλημα βαθιά εθνικό, πολιτικό και κοινωνικό, ένα πρόβλημα τη διαχείριση του οποίου αφήσατε αρχικά στην τύχη και στη μοίρα και στη συνέχεια, όταν διογκώθηκε και ξέφευγε από κάθε έλεγχο, όταν δηλαδή –να το πούμε λαϊκά- χάσατε τον μπούσουλα, σηκώσατε τα χέρια ψηλά και τρέχατε και δεν φτάνατε. Όταν συνειδητοποιήσατε εκ των υστέρων ότι αδυνατείτε ως Κυβέρνηση να τα μαζέψετε, χτυπήσατε την τελευταία στιγμή την πόρτα της Ευρωπαϊκής Ένωσης να ρίξει μάννα εξ ουρανού. Όταν από την Ευρωπαϊκή Ένωση άνοιξαν οι γραμμές χρηματοδότησης για την καλύτερη διαχείριση του όλου προβλήματος, εσείς και πάλι κρατούσατε ομπρέλες. Σε συνέχεια όσων προείπαν οι συνάδελφοί μου. αναρωτιέται κανείς. Ήταν η ανικανότητα και η έλλειψη εμπειρίας χειρισμού που έφτασε το πρόβλημα εκεί που έφτασε ή εντέλει συνειδητά αφήσατε το όλο ζήτημα να εξελιχθεί σε αυτόν τον οριακό βαθμό, προκειμένου να ξεκινήσει το πάρτι με τις απευθείας αναθέσεις και την κραυγαλέα καταστρατήγηση του δημόσιου λογιστικού;

Όμως όποια και αν είναι η απάντηση και με δεδομένη την προχειρότητα και την ελαφρότητα με την οποία χειριστήκατε το όλο ζήτημα, το μόνο απτό επίτευγμα της Κυβέρνησης, ήταν να βαπτιστούν όλες αδιακρίτως οι δαπάνες επείγουσες και να μην εφαρμοστεί ούτε μια γραμμή από όσα άλλα επιτάσσει η κείμενη νομοθεσία, αναφορικά με την επιβαλλόμενη δημοσιότητα και τη διαφάνεια των προμηθειών.

Όλα με απευθείας αναθέσεις και πρόχειρους διαγωνισμούς, αν και νομίζω πως ούτε και αυτοί έγιναν. Όμως αναθέσεις σε ποιους και με ποια κριτήρια; Αναθέσεις με τι τίμημα; Αναθέσεις με εγγυήσεις; Απάντηση. Αναθέσεις της προχειρότητας και της ντροπής, για τις οποίες η Κυβέρνηση πρέπει να σκύβει το κεφάλι και να κατανοήσει ότι κάποιες εκ των πραγμάτων επείγουσες, ειδικά στην αρχή σε ό,τι αφορά τη σίτιση και τη στέγαση, έχει καλώς.

Όμως τώρα γιατί εξακολουθεί αυτό το παρασύστημα των αναθέσεων; Τώρα που πέρασε τόσος χρόνος, γιατί εξακολουθείτε να κουρελιάζετε έτσι το δημόσιο λογιστικό και διά διατάξεως μάλιστα νόμου που φέρατε, αφ’ ενός νομιμοποιήσατε όλες τις πραγματοποιηθείσες δαπάνες και αφ’ ετέρου διατηρείτε πλασματικά τον χαρακτήρα των δαπανών ως κατεπειγουσών, προκειμένου να προβαίνετε σωρηδόν στη διαδικασία των απευθείας αναθέσεων κατά παρέκκλιση των περί της συνάψεως δημοσίων συμβάσεων κανόνων.

Σας καταθέτω και σχετικές τροπολογίες, οι περισσότερες εκπρόθεσμες, από τον Γενάρη, Φλεβάρη, Μάρτιο, Απρίλιο, Μάιο και μέχρι τέλος Ιουνίου. Όλες αυτές κατά παρέκκλιση.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι και στο διά ταύτα. Ποιους ευνοεί αυτή η κατάσταση; Ποιος επωφελείται από όλο αυτό το πρωτοφανές για τα ελληνικά χρονικά νοσηρό πάρτι αναθέσεων; Υποτίθεται ότι είστε Κυβέρνηση της διαφάνειας και κάτι το καινούργιο και το ξεχωριστό. Όμως είστε; Τα πεπραγμένα σας στον τομέα αυτό σας δικαιώνουν άραγε ή μήπως αποδεικνύουν ότι ναι, είστε ξεχωριστοί, γιατί εφηύρατε πατέντες και μεθοδεύσεις, που καμμία κυβέρνηση δεν θα τολμούσε να ακολουθήσει, γιατί θα ήταν υπόλογη πολιτικά και δικαστικά;

Απολογισμό και αυτοκριτική θα κάνετε και πότε; Θα μάθει ο ελληνικός λαός πού και κυρίως πώς διατέθηκαν τα χρήματα και οι πόροι της Ένωσης; Αλήθεια, θα απαντήσετε επιτέλους στο ερώτημα, πόσο κόστισε στους πολίτες το laissez faire, το laissez passez του –κατά τον ΣΥΡΙΖΑ- ανθρωπισμού και της πολιτικής των ανοιχτών συνόρων; Επιτέλους, θα μας κάνετε την τιμή να κάνετε ταμείο και πότε;

Συναδέλφισσες και συνάδελφοι, τα χρήματα που βγαίνουν από το δημόσιο ταμείο, είναι χρήματα του ελληνικού λαού που κατατίθενται στον δημόσιο κορβανά με κόπο και αίμα. Είναι χρήματα, που η ελληνική Κυβέρνηση οφείλει να χειρίζεται με φειδώ και κυρίως να λογοδοτεί γι’ αυτά. Ομοίως πρέπει να λογοδοτεί για όσα λαμβάνει από την Κοινότητα και για όλα όσα από την ανικανότητά της και την προχειρότητά της απέτυχε να λάβει.

Πραγματικά προκαλεί απορία το γεγονός ότι ενώ η μακροπρόθεσμη χρηματοδότηση από κοινοτικούς πόρους φτάνει στο ύψος των 509 εκατομμυρίων ευρώ, τα οποία προέρχονται από το Ταμείο Ασύλου, Μετανάστευση και Ένταξης και από το Ταμείο Εσωτερικής Ασφάλειας, εσείς –από όσα ανέφερε η Ευρωπαϊκή Επιτροπή στην ετήσια έκθεσή της για το 2015- υποβάλατε μηδενική εκκαθάριση. Τουτέστιν καμμία δαπάνη προς πληρωμή και καμμία αίτηση για απορρόφηση μέρους των 509 εκατομμυρίων.

Αντ’ αυτού είτε προτιμάτε να πληρώνετε από λογαριασμούς και κωδικούς του προϋπολογισμού του κράτους είτε να λαμβάνετε την κοινοτική χρηματοδότηση υπό μορφή έκτακτης ανάγκης, χωρίς ποτέ να έχετε αιτηθεί να λάβετε μέρος έστω των 509 εκατομμυρίων. Γιατί όμως; Μήπως βολεύει καλύτερα από πλευράς δημοσίου λογιστικού, αδιαφάνειας και έλλειψη δημοσιότητας των πόρων της έκθεσης χρηματοδότησης, η οποία μάλιστα υπολείπεται του ποσού των 509 εκατομμυρίων ευρώ;

Σκοπεύετε να ζητήσετε και πότε το ποσό αυτό; Ποιος θα μας πει τι έγινε η προχρηματοδότηση που πήρατε των 70 εκατομμυρίων ευρώ; Τελικά μου φαίνεται ότι ο κατά ΣΥΡΙΖΑ ανθρωπισμός, είναι μονομερής και μονόφθαλμος. Κινείται αποκλειστικά στο χώρο της θεωρίας και των ιδεών και σκαλώνει στην ανικανότητα και στην έλλειψη στρατηγικής. Σκοντάφτει μπροστά στο δημόσιο λογιστικό και βγάζει φλύκταινες μπροστά στη νομιμότητα.

Έτσι όμως θα πορευτούμε, κύριοι της Κυβέρνησης; Κανενός οι προθέσεις δεν αμφισβητούνται σε αυτή την Αίθουσα. Όμως είναι δυνατόν μετά από ενάμιση χρόνο, να μην υφίσταται προγραμματισμός και ορθολογική διαχείριση;

Δεν προσγειωθήκατε ακόμη από τις αυταπάτες; Δεν έχετε αντιληφθεί ότι πρέπει να κυβερνήσετε τον κόσμο με κανόνες και με σοβαρότητα; Ειλικρινά, πρέπει να συνέλθετε. Δεν είναι δυνατόν να υπάρχει η δυνατότητα να απορροφηθούν κονδύλια από την Ένωση, να αναβαθμιστούν οι υφιστάμενες υποδομές φιλοξενίας, να ενισχυθούν οι υπηρεσίες του κράτους σε υλικοτεχνικές υποδομές και εμείς να σφυρίζουμε αδιάφορα.

Αλήθεια σε ό,τι αφορά την Ελληνική Αστυνομία και το Λιμενικό, που τόσα έχουν προσφέρει στη διαχείριση του όλου προβλήματος, ποια ενίσχυση καταφέρατε μέχρι σήμερα; Ενισχύσατε καθόλου τις υποδομές των Σωμάτων Ασφαλείας; Φροντίσατε καθόλου για το προσωπικό και την προφύλαξή του; Κανείς δεν νοιάστηκε! Προσετέθη αυτό μέσω της αναγκαίας τήρησης των κανόνων υγιεινής και ασφάλειας στην εργασία, όταν δεν τους παρείχατε ούτε γάντια;

Ποιος ευθύνεται εντέλει και για το γεγονός ότι σημαντικός αριθμός εργαζομένων στην Αστυνομία και στο Λιμενικό, έχουν κολλήσει ασθένειες που έχουν εξαφανιστεί από τη δεκαετία του 1950; Γιατί δεν εμβολιάζεται το προσωπικό; Εκεί δεν υπάρχει αναγκαιότητα; Δεν υπάρχει ανθρωπισμός, κύριοι Υπουργοί; Περιμένουμε μια απάντησή σας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Σταθάκης.

Κύριε Υπουργέ, θα μιλήσετε είκοσι λεπτά;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ναι, κυρία Πρόεδρε.

Αγαπητές και αγαπητοί συνάδελφοι, η Νέα Δημοκρατία όντως, κυρίως τώρα όμως μετά την πρώτη αξιολόγηση, έχει μια μόνιμη αγωνία, να αποδεικνύει κάθε φορά ότι η Κυβέρνηση του ΣΥΡΙΖΑ είναι μια αποτυχημένη Κυβέρνηση, που εδράζεται σε δύο βασικούς κανόνες. Ιδεολογία και ανικανότητα. Παρασυρμένη από αυτή την αγωνία, καταλήγει βεβαίως στο ότι η ιδεολογία και η ανικανότητα επιφέρουν φυσικά επιπρόσθετο κόστος για την ελληνική οικονομία.

Επαναλαμβάνω για πολλοστή φορά. Περιμένω τη Νέα Δημοκρατία, να μας καταθέσει αναλυτικό πίνακα του κόστους του ΣΥΡΙΖΑ. Είναι η τρίτη φορά που το αναφέρω. Τα 86, 100, 300 δισεκατομμύρια ευρώ, ό,τι λέτε, να μας το αποτυπώσετε επιτέλους μια φορά να το δούμε κι εμείς, για να μπορέσουμε να το αξιολογήσουμε.

Δεύτερον, αμφισβητήθηκε η λειτουργία του ΕΣΠΑ και η απορροφητικότητα που επέτυχε η Κυβέρνηση ΣΥΡΙΖΑ-ΑΝΕΛ το 2015; Βρήκαμε ένα ΕΣΠΑ -για πολλοστή φορά, κυρία Ασημακοπούλου, σας το λέω- το οποίο είχε υπερδεσμεύσεις 140%. Θα τις κάνατε το τελευταίο ενιάμηνο του ΕΣΠΑ; Έτσι λειτουργούσε η προηγουμένη κυβέρνηση. Υποσχόταν σε κάθε έναν ό,τι ήθελε.

Πας να δεις το ΕΣΠΑ τον Απρίλιο, και βλέπεις ότι περάσαμε όλα τα έργα. Είπαμε αυτά ολοκληρώνονται, γιατί μπορούν να ολοκληρωθούν μέχρι τέλος του 2015, αυτά μεταφέρονται στην επόμενη περίοδο, γιατί είναι συνεχιζόμενα και πρέπει να ολοκληρωθούν και αυτά απεντάσσονται. Ευτυχώς που το κάναμε. Ένα το κρατούμενο.

Το δεύτερο «ευτυχώς» είναι που η «ανίκανη» Κυβέρνησή μας, υπό τις δυσκολίες τις οποίες αντιμετώπιζε η χώρα, προσέφυγε σε έναν δανεισμό από την Ευρωπαϊκή Τράπεζα Επενδύσεων 1 δισεκατομμυρίου ευρώ, αποκλειστικά για την ολοκλήρωση του ΕΣΠΑ. Με αυτό το 1 δισεκατομμύρια ευρώ, λοιπόν, διευκολύνθηκε η χρηματοδότηση από τον μήνα Αύγουστο -ομαλή χρηματοδότηση- και η αποπληρωμή όλων των έργων.

Τον περασμένο Οκτώβριο του 2015 δεν χρωστούσαμε σε κανέναν κατασκευαστή έργων στην Ελλάδα ούτε 1 ευρώ. Είχαμε αποπληρώσει μεγάλους, μικρούς, μεσαίους.

Έτσι ολοκληρώθηκε το ΕΣΠΑ με την επιτυχία που είχαμε, να είμαστε η πρώτη χώρα σε απορρόφηση ΕΣΠΑ στην Ευρώπη, στην ολοκλήρωση, δηλαδή, της προηγούμενης προγραμματικής περιόδου. Απορώ, γιατί εκεί που τα δεδομένα είναι εναντίον σας, επαναφέρετε αυτό το επιχείρημα.

Πάμε τώρα στο θέμα της σημερινής μας συζήτησης, που είναι καθυστερημένη –το αναγνωρίζω. Από την αρχή του 2015 μέχρι το πρώτο τετράμηνο του 2016, έγινε μια έκρηξη η οποία δεν υπήρχε. Ένα εκατομμύριο άνθρωποι περάσαν το κατώφλι αυτής της χώρας, αναζητώντας μια καλύτερη ζωή στις άλλες χώρες της Ευρωπαϊκής Ένωσης.

Αυτό το ευρωπαϊκό πρόβλημα, προφανώς, δεν ήταν εύκολο να αντιμετωπιστεί. Απαιτούσε περαιτέρω εμπλοκή των κρατών μελών για τη λύση του. Σε καμμία περίπτωση, όμως, κανένας δεν μπορεί να ισχυριστεί ότι πρώτον, η Ευρωπαϊκή Ένωση ήταν έτοιμη να αντιμετωπίσει το πρόβλημα και σε επίπεδο πόρων και κονδυλίων ή ότι η Ελλάδα ήταν έτοιμη, να αντιμετωπίσει αυτό το πρόβλημα σε επίπεδο πόρων και διαχείρισης.

Να σας θυμίσω ότι της Ευρωπαϊκής Ένωσης της πήρε έξι μήνες για να βρει τον τρόπο με τον οποίο θα χρηματοδοτεί τις υποδομές για να αντιμετωπίσει τα προβλήματα, διότι τα χρήματα που είχε η Ευρωπαϊκή Ένωση, αφορούσαν μεταναστευτικά ρεύματα εκτός Ευρώπης. Ήταν κονδύλια, τα οποία προορίζονταν αποκλειστικά για τη χρηματοδότηση διεθνών οργανισμών, που δραστηριοποιούνται προς τα έξω. Έως ότου γίνει η μεταφορά πόρων από αυτού του τύπου τα κονδύλια και ενσωματωθούν σε δραστηριότητες της Ευρωπαϊκής Ένωσης, πήρε ένα μεγάλο χρονικό διάστημα.

Δεύτερον, η Ελλάδα είχε καμμία διαχειριστική αρχή; Κληρονόμησε η παρούσα Κυβέρνηση καμμιά διαχειριστική αρχή γι’ αυτά τα κονδύλια;

**ΒΑΣΙΛΕΙΟΣ ΚΙΚΙΛΙΑΣ:** Κύριε Υπουργέ, για να μην εκτίθεστε, μήπως να ρωτήσετε τον κύριο Υπουργό; Με όλο τον σεβασμό. Δεν ισχύει..

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Καλά, θα με διορθώσετε εσείς μετά.

**ΒΑΣΙΛΕΙΟΣ ΚΙΚΙΛΙΑΣ:** Εσείς με το να λέτε ότι η Ευρωπαϊκή Ένωση δεν είχε διαχειριστική αρχή, δεν είχε στην Ελλάδα για τα χρήματα αυτά…

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όχι, δεν είπα εγώ διαχειριστική αρχή. Ήμουν πολύ ακριβής.

**ΒΑΣΙΛΕΙΟΣ ΚΙΚΙΛΙΑΣ:** …και ότι δεν υπήρχε στην Ευρωπαϊκή Ένωση μηχανισμός…

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Μη με διακόπτετε. Είναι άδικος κόπος να κάνω διάλογο μαζί σας. Θα τα πείτε εσείς και θα αποκαταστήστε επακριβώς τα δεδομένα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κικίλια, σας παρακαλώ μη διακόπτετε, γιατί δυσκολεύετε…

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα μας πείτε, ποια ήταν τα κονδύλια που ήταν έτοιμα στην Ευρωπαϊκή Ένωση για τη μετανάστευση. Θα μας πείτε και ποιες διαχειριστικές αρχές υπήρχαν. Θα μας πείτε και ποιες διαχειριστικές αρχές μας κληρονόμησε η κυβέρνησή σας, για την αντιμετώπιση αυτού του προβλήματος.

Τι έχει γίνει για την μετανάστευση και ποιες ήταν οι επιδράσεις και το δημοσιονομικό κόστος για την ελληνική οικονομία. Η μελέτη είναι εκτενής και την καταθέτω για τα Πρακτικά.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι οι επιδράσεις των προσφυγικών, μεταναστευτικών ροών στην ελληνική οικονομία, δημοσιονομικές δαπάνες, έσοδα, μακροοικονομικές επιπτώσεις, Γενικό Λογιστήριο του Κράτους. Σε όλα τα ερωτήματά σας, οι απαντήσεις βρίσκονται εκεί σε αυτή τη μελέτη. Πόσα χρήματα δαπανήθηκαν…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τις απαντήσεις πρέπει να τις δίνετε εδώ, όχι στα χαρτιά.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Σας παρακαλώ. Σας βλέπω λίγο επιρρεπή. Απλώς σας λέω από πού είναι τα στοιχεία τα οποία θα σας καταθέσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε τον κύριο Υπουργό να ολοκληρώσει.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Εκεί υπάρχει λεπτομερής καταγραφή όλων των δαπανών του 2014 και του 2015 απολογιστικά και των προβλέψεων για το 2016.

Η Κυβέρνηση τι έχει κάνει; Η Κυβέρνηση, ως γνωστόν, έχει συγκροτήσει διαχειριστική αρχή στο Υπουργείο Οικονομίας και θα διαχειριστεί στη συνέχεια τις δύο μεγάλες κατηγορίες χρηματοδοτήσεων.

Δύο είναι τα βασικά εργαλεία της ευρωπαϊκής πολιτικής που έχει στη διάθεσή της η ελληνική διοίκηση. Πρώτον, είναι το Ταμείο Ασύλου Μετανάστευσης και Ένταξης, το ΤΑΜΕ, με τους γνωστούς στόχους, ενίσχυσης, δηλαδή, των δομών φιλοξενίας για τους αιτούντες άσυλο και τους δικαιούχους του relocation, ενίσχυση των διαδικασιών εξέτασης των αιτημάτων ασύλου, δράσεις ενσωμάτωσης προσφύγων και μεταναστών, προστασία ασυνόδευτων ανηλίκων. Τέλος, στόχος του προγράμματος είναι επιστροφές -εθελούσιες και μη- προς τρίτες χώρες.

Το δεύτερο ταμείο, είναι το Ταμείο Εσωτερικής Ασφάλειας, όπου οι στόχοι του είναι, επίσης, καταγεγραμμένοι. Ενίσχυση διαδικασιών θεωρήσεων βίζα, η φύλαξη των συνόρων και ενέργειες για την πρόληψη του εγκλήματος.

Οι δύο βασικές προκλήσεις που αντιμετωπίζει αυτή η Κυβέρνηση. Προφανώς πρέπει να δρομολογήσει όλες τις απαιτούμενες διαδικασίες ταυτοποίησης των προσφύγων και ταυτόχρονα να έχει ολοκληρώσει όλες τις δράσεις, που είναι αναγκαίες με βάση τη συμφωνία που έχουμε με την Ευρωπαϊκή Ένωση για τη διαχείριση των ροών.

Για τη στελέχωση της αρχής έχουν εκδοθεί φυσικά Υπουργικές αποφάσεις κ.λπ., Οι εντεταλμένες αρχές πλέον είναι πλήρως λειτουργικές.

Όσον αφορά την απορρόφηση πόρων το 2016, ακολουθούν τα παρακάτω στοιχεία: Η μία Αρχή η ΤΑΕ, για το έτος 2016 έχει δημοσιεύσει ήδη προσκλήσεις 68.350.000 ευρώ. Αυτές είναι δημοσιευθείσες προσκλήσεις. Αυτές είναι στο στάδιο συμβασιοποίησης. Εντός του 2016 προγραμματίζει έκδοση προσκλήσεων 56.430.000 ευρώ. Το σύνολο για το 2016 για το ΤΑΕ είναι 125.000.000 ευρώ, δημοσιευθείσες προσκλήσεις και προγραμματιζόμενες προσκλήσεις. Πάει το ένα ταμείο.

Το δεύτερο Ταμείο είναι το ΤΑΜΕ. Το ΤΑΜΕ για το έτος 2016, έχει δημοσιευθείσες προσκλήσεις 137.000.000 ευρώ.

Συνεπώς ο ισχυρισμός ότι το 2016 η Ελλάδα δεν απορροφά τους προβλεπόμενους πόρους, είναι ατυχής. Η Ελλάδα θα απορροφήσει, με βάση τη ροή των προσκλήσεων και τη συμβασιοποίησή τους, 260 εκατομμύρια το 2016.

Έχουμε τα απολογιστικά στοιχεία των δαπανών. Το 2014, τα απολογιστικά στοιχεία ήταν 272 εκατομμύρια, το 2015, ήταν 277 εκατομμύρια και η αποτίμηση για τις ανάγκες το 2016, είναι πάνω από 600 εκατομμύρια και ανάλογα με τον τρόπο αποτίμησης μπορεί να φτάσει και μέχρι τα 683 εκατομμύρια.

Στο πρόγραμμά μας υπάρχουν τα 200 εκατομμύρια περίπου που ανέφερα και υπάρχει επιπρόσθετη, έκτακτη χρηματοδότηση. Η χρηματοδότηση από έκτακτους πόρους από την Ευρωπαϊκή Ένωση προς την Ελλάδα για το 2016 υπολογίζεται στα 210 εκατομμύρια ευρώ και το Πρόγραμμα Δημοσίων Επενδύσεων έχει προεγγράψει 400 εκατομμύρια ευρώ για το 2016.

Αυτά είναι τα δεδομένα για το τρέχον έτος. Προφανώς έχει ληφθεί μέριμνα και για το 2015 και για το 2016 και υπάρχουν έκτακτες χρηματοδοτήσεις στις περιφέρειες που δέχθηκαν τις μεγαλύτερες ροές προσφύγων, καθώς και τα προγράμματα των δήμων, τα οποία είναι επίσης γνωστά.

Τα 500 εκατομμύρια υπάρχουν στο παράρτημα και δεν χρειάζεται να το ξανακαταθέσω και αφορούν τα δύο μεγάλα προγράμματα για όλη την περίοδο μέχρι το 2020. Είναι ο πλήρης προγραμματισμός έως το τέλος της μελέτης, το Παράρτημα Π3/2, η κατανομή των 500 εκατομμυρίων στο ΤΑΜΕ και στο ΤΕΑ και πώς προβλέπεται κάθε κατηγορία δαπανών με βάση τον προγραμματισμό για τα αμέσως επόμενα χρόνια.

**ΔΗΜΗΤΡΙΟΣ ΚΥΡΙΑΖΙΔΗΣ:** Αυτά είναι για από εδώ και πέρα.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ναι αυτά είναι για από εδώ και πέρα.

**ΣΤΑΥΡΟΣ ΚΑΛΑΦΑΤΗΣ:** Είναι 509 εκατομμύρια.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Είναι για το σύνολο της περιόδου.

Με τα δεδομένα αυτά -απαντώ στα ερωτήματά σας- πρώτον, έχει αποτυπωθεί το κόστος της προσφυγικής κρίσης για το 2015. Είναι πλήρως αποτυπωμένο για το 2016. Η ενεργοποίηση των ευρωπαϊκών πόρων, έχει σαφές χρονοδιάγραμμα από το 2016 και μέχρι την πλήρη απορρόφησή τους.

Διεκδικούσαμε και διεκδικούμε έκτακτα κονδύλια, οπουδήποτε είναι αυτό εφικτό. Ανέφερα ότι έκτακτα κονδύλια αυτή τη στιγμή απορροφούν και δραστηριότητες εκτός Κυβέρνησης, δηλαδή δραστηριότητες που γίνονται με αφορμή τους πρόσφυγες. Αυτά είναι έκτακτες διεκδικήσεις.

Η εικόνα αυτή επικεντρώνεται στο ένα και βασικότερο θέμα, το οποίο είναι εξαιρετικά σημαντικό για την Κυβέρνησή μας, δηλαδή να καλυφθούν ανάγκες στέγασης και περίθαλψης αυτών των ανθρώπων. Το κόστος είναι η μία διάσταση. Αυτό που έχει προτεραιότητα, είναι να συλλάβουμε ότι πρόκειται για μια μεγάλη ανθρωπιστική κρίση. Εμείς θα συνεχίσουμε να στηρίζουμε αυτή την προσπάθεια με τον καλύτερο δυνατό τρόπο, στο πλαίσιο των συμφωνιών που έχουμε κάνει με τους Ευρωπαίους και την Τουρκία. Θεωρούμε και είμαστε δεσμευμένοι απέναντι στους Έλληνες πολίτες ότι ως Κυβέρνηση θα κάνουμε το καλύτερο δυνατόν, προκειμένου να υπάρξουν αξιοπρεπείς συνθήκες διαβίωσης των προσφύγων, για τους οποίους η χώρα έχει δεσμευτεί με βάση τις συμφωνίες ότι θα παραμείνουν στη χώρα μας.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κύριο Υπουργό.

Κύριε Μουζάλα, έχετε τον λόγο για δέκα λεπτά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κυρία Πρόεδρε, κυρίες και κύριοι Βουλευτές, ένα κομμάτι του λόγου μου θα είναι πάνω στα οικονομικά -γιατί νομίζω ότι αδικείτε την κατάσταση ή δεν έχετε πλήρη ενημέρωση- και ένα κομμάτι πάνω στα ζητήματα ουσίας.

Κοιτάξτε να δείτε, τα λεφτά από τα έκτακτα για το 2015 τα έχουμε απορροφήσει όλα και έχουν δοθεί στην Αστυνομία και στο Λιμενικό. Είναι λίγα. Δεν ήταν αυτά τα οποία χρειαζόμασταν. Αυτό δεν είναι ευθύνη της Κυβέρνησης. Είναι αλήθεια ότι κατελήφθη η Ευρωπαϊκή Ένωση εξ απήνης και τα λεφτά τα οποία διέθεσε δεν ήταν πάρα πολλά. Για το 2015 διέθεσε 51,96 εκατομμύρια ευρώ στα έκτακτα, από τα οποία τα 27,83 εκατομμύρια δόθηκαν στο κράτος, τα 24,13 εκατομμύρια σε διεθνείς οργανισμούς. Τους διεθνείς οργανισμούς θα τους δούμε μπροστά μας και πιο κάτω. Αυτά του κράτους μπορείτε να τα ελέγξετε. Είναι θεμιτό και νομίζω ότι αυτή είναι και η λειτουργία που πρέπει να έχει οποιοσδήποτε είναι στην Αντιπολίτευση ή στη συμπολίτευση. Είναι δικαίωμα.

Δυστυχώς, τα άλλα λεφτά δεν μπορούμε να τα ελέγξουμε, τα λεφτά, δηλαδή, που δόθηκαν σε διεθνείς οργανισμούς, σε ΜΚΟ. Αυτό είναι ένα ζήτημα. Το έχουμε θέσει επανειλημμένως. Όσο κι αν συνεργαζόμαστε πολύ καλά και με τον κ. Αβραμόπουλο και με τον κ. Στυλιανίδη, εκεί πέρα υπάρχουν τεράστια ποσά που δεν μπορούμε να τα ελέγξουμε.

Για το 2015, λοιπόν, τα χρήματα από τα έκτακτα έχουν απορροφηθεί. Για το 2016 έχουν υποβληθεί. Το 2016 έχουμε μια χειροτέρευση. Τα λεφτά που μπορούσε να δώσει η Ευρωπαϊκή Επιτροπή μέσα από αυτά τα προγράμματα των εκτάκτων, ήταν 210 εκατομμύρια ευρώ. Προσέξτε τώρα: Από τα 210 εκατομμύρια ευρώ τα 59,82 εκατομμύρια ευρώ δόθηκαν στο κράτος και τα 150,62 εκατομμύρια ευρώ δόθηκαν σε διεθνείς οργανισμούς, τους οποίους πάλι δεν μπορούμε να ελέγξουμε. Αυτοί όλοι θα ελεγχθούν αργότερα από την Ευρωπαϊκή Επιτροπή. Εμείς δεν μπορούμε να τους ελέγξουμε. Κάνουμε διάφορα πράγματα, προκειμένου αυτά τα λεφτά να μείνουν στον τόπο. Είναι δύσκολο.

Επίσης, είναι εις βάρος της οικονομικής κατάστασης το γεγονός ότι με βάση τα διεθνή standards ένας διεθνής οργανισμός ή μια ΜΚΟ που αξιοποιεί τα χρήματα που της δίνουν ξοδεύοντας το 20% με 25% για δικά της διοικητικά έξοδα -αυτό αφορά το 25% στα 150 εκατομμύρια ευρώ- θεωρείται χρηστή διοίκηση. Δεν είναι καλό για τον τόπο το ότι έγινε έτσι. Προφανώς δεν είναι ευθύνη της Κυβέρνησης του ΣΥΡΙΖΑ ή, αν κυβερνούσε η Νέα Δημοκρατία, της κυβέρνησης της Νέας Δημοκρατίας. Είναι ευρωπαϊκοί τρόποι προσέγγισης του προβλήματος. Εγώ συμμετείχα σε αυτές τις διαδικασίες. Κάναμε πολύ μεγάλη προσπάθεια για να αλλάξει η κατανομή. Δεν τα καταφέραμε.

Και για το 2016 έχουν απορροφηθεί χρήματα και έχουν γίνει και τα προγράμματα, τα οποία βεβαιώνω ότι θα απορροφήσουν τα άλλα.

Σας βεβαιώνω -γιατί το έχω ζήσει από κοντά και συμφωνώ απόλυτα μαζί σας- για τον τεράστιο ρόλο που έπαιξε το Λιμενικό και η Αστυνομία. Πήραν χρήματα. Πήραν αρκετές φορές χρήματα, αλλά δεν έφθαναν. Αυτό είναι αλήθεια. Δεν έφθαναν γενικότερα.

Δεν μπορώ να μπω σε πιο δύσκολα οικονομικά νερά. Δεν είμαι ο κατάλληλος.

**ΣΤΑΥΡΟΣ ΚΑΛΑΦΑΤΗΣ:** Για το 2016 από τα έκτακτα 210 εκατομμύρια ευρώ πήρε η Ελλάδα;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Για το 2016 από τα έκτακτα η Ελλάδα πήρε 210,44 εκατομμύρια, χώρια αυτά που πήγαν απευθείας στις ΜΚΟ. Από τα 210,44 εκατομμύρια ευρώ τα 59,82 εκατομμύρια ευρώ πήγαν σε κρατικούς φορείς και τα 150,62 εκατομμύρια ευρώ σε διεθνείς οργανισμούς. Εννοώ τον Διεθνή Οργανισμό Μετανάστευσης, την Ύπατη Αρμοστεία του ΟΗΕ.

**ΣΤΑΥΡΟΣ ΚΑΛΑΦΑΤΗΣ:** Συγγνώμη, όταν λέτε «χώρια αυτά που πήγαν στις ΜΚΟ», τι εννοείτε; Άλλο κονδύλι πήγε στις ΜΚΟ;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Το DG ECΗO είναι άλλο ταμείο. Αυτό είναι από το DG HOME.

Επιτρέψτε μου τώρα να σας πω κάτι. Εγώ προσπαθώ πάντα να είμαι ήπιος. Νομίζω ότι σήμερα κάνατε μια απόλυτα θεμιτή επερώτηση, η οποία χρησίμευσε για να πάμε -και δεν το λέω ως κατηγορία- σε μη θεμιτές θεμελιώσεις κατηγοριών. Δεν υπάρχει ιδεοληψία. Καταντάει ιδεοληψία από την άλλη πλευρά. Κανείς δεν τους κάλεσε. Εάν τους κάλεσε κάποιος, αυτός δεν ήταν η Ελλάδα. Τους κάλεσαν διάφορα πράγματα. Πιστεύω ότι τα ξέρετε αυτά.

Θέλω, επίσης, να σας πω το εξής: Είπε ο κ. Φορτσάκης –είναι πανεπιστημιακός- για την εκπαίδευση των προσφύγων και μεταναστών, ότι τον Σεπτέμβριο δεν θα είμαστε έτοιμοι. Δεν θα είμαστε έτοιμοι, κύριε Φορτσάκη. Και όποιος πιστεύει ότι οποιοδήποτε κράτος που του έτυχε αυτό το πράγμα Μάρτιο με Απρίλιο, με έναν πληθυσμό όπου ακόμα δεν ξέρουμε πόσος θα μείνει στην Ελλάδα, τον Σεπτέμβριο θα είναι έτοιμο για να εκπαιδεύσει τα παιδιά, δεν λέει αλήθεια. Το ξέρετε αυτό το πράγμα.

Τι θα κάνουμε; Έχουμε φτιάξει ένα πολύ σοβαρό πρόγραμμα το οποίο θα δίνει για έναν χρόνο αυτό που στη Γερμανία λένε «προκαταρκτική τάξη». Άλλο θα γίνεται στα camp, άλλο θα γίνεται στα σχολεία. Εξασφαλίσαμε 13 εκατομμύρια γι’ αυτό.

Το ίδιο ισχύει και για την καταγραφή. Δεν θυμάμαι εάν το είπατε εσείς ή κάποιος άλλος. Κάνουμε γρήγορα την καταγραφή. Δυόμισι μήνες αφότου έκλεισαν τα σύνορα, έχουμε τελειώσει σχεδόν την προκαταγραφή. Στη Γερμανία -σας το έχω ξαναπεί- ήθελε πεντέμισι μήνες για να γίνει αυτό το πράγμα. Όσον αφορά τις εξήντα χιλιάδες ανθρώπους που έχουν μείνει εδώ και που εμείς θεωρούμε ότι είναι τόσοι, η αντιστοιχία είναι σαν να μπήκαν σε είκοσι ημέρες πεντακόσιες ογδόντα χιλιάδες άνθρωποι στη Γερμανία.

Νομίζω ότι όλα τα κοινοβουλευτικά κόμματα προσεγγίζουν με σοβαρότητα αυτήν την κατάσταση. Θέλω να επισημάνω ότι από εχθές, προχθές η κατάσταση έχει διαφοροποιήσεις. Τα γεγονότα στην Τουρκία θα έχουν πιθανότατα επιπτώσεις στο προσφυγικό. Σε αυτές τις επιπτώσεις θα πρέπει ενωμένη η Βουλή, συμπολίτευση και Αντιπολίτευση, με υποχωρήσεις και από τη συμπολίτευση, με υποχωρήσεις και από την Αντιπολίτευση, να μπορέσει να τις αντιμετωπίσει έγκαιρα, γιατί το πρόβλημα μπορεί ξαφνικά να δυσκολέψει.

Αυτό δεν το λέω για να σπείρω πανικό. Το λέω γιατί δουλειά του Κοινοβουλίου είναι να είναι σε μία ετοιμότητα.

Επομένως συνεχίζω να σας παρακαλώ –αυτό που κάνω από την αρχή- για το εξής: Όσο πιο χαμηλούς τόνους χρησιμοποιούμε, τόσο πιο καλά θα μπορέσουμε να το αντιμετωπίσουμε.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Μουζάλα.

Τώρα αρχίζει ο κύκλος των Κοινοβουλευτικών Εκπροσώπων με πρώτο τον κ. Κικίλια.

Κύριε Κικίλια, έχετε τον λόγο για δώδεκα λεπτά.

**ΒΑΣΙΛΕΙΟΣ ΚΙΚΙΛΙΑΣ:** Σας ευχαριστώ πολύ, κυρία Πρόεδρε.

Κύριοι Υπουργοί, θέλοντας να συνοψίσω αυτά που είπαν οι συνάδελφοί μου ως εισαγωγή θα προσπαθήσω να είμαι σύντομος και περιεκτικός.

Πριν από αυτό, όμως, απευθυνόμενος στο Προεδρείο -αυτήν τη στιγμή είστε εσείς, κυρία Πρόεδρε- θα ήθελα να πω ότι για μία ακόμη φορά βλέπουμε πως το Κοινοβούλιο, η διαδικασία και αυτό το οποίο προβλέπεται από τη λειτουργία της ελληνικής Βουλής, μπαίνει σε δεύτερη μοίρα.

Με συγχωρείτε, το Πρωθυπουργικό Γραφείο αποφασίζει ότι θα αλλάξει η διαδικασία συζήτησης του εκλογικού νόμου από δύο ημέρες σε τρεις και το ανακοινώνει διά των δημοσιογράφων στα κόμματα της Βουλής; Διότι εμείς αυτό αντιλαμβανόμαστε.

Γνωρίζαμε, κυρία Πρόεδρε, ότι η διαδικασία θα είναι της τάξεως των δύο ημερών και μαθαίνουμε ότι, ελαφρά τη καρδία, επειδή κάποιοι το αποφάσισαν, θα είναι τρεις ημέρες, με άλλη διαδικασία. Πού προβλέπεται αυτό;

Και έρχεται να προστεθεί σε αυτό το εξής: Θα σας θυμίσω ότι ο Αρχηγός της Αξιωματικής Αντιπολίτευσης ο κ. Κυριάκος Μητσοτάκης, με επιστολή του προς τον κ. Βούτση ζήτησε να τηρούνται οι διαδικασίες στο ελληνικό Κοινοβούλιο, να μην ευτελίζεται ο θεσμός και η λειτουργία του.

Η σημερινή επερώτηση, την οποία συζητάμε, κύριοι Υπουργοί, με συγχωρείτε πάρα πολύ, κατατέθηκε από τη Νέα Δημοκρατία στις 24 Φεβρουαρίου του 2016 και συζητείται σήμερα, στα μέσα Ιουλίου. Είναι αυτό κοινοβουλευτικός έλεγχος; Μπορεί αυτό να λειτουργήσει προς όφελος των Ελλήνων πολιτών και της δημοκρατίας;

Είχε αντικείμενο η επερώτηση, κύριε Σταθάκη και κύριε Μουζάλα, την απορρόφηση των ευρωπαϊκών κονδυλίων για το Ταμείο Ασύλου, Μετανάστευσης και Ένταξης και το Ταμείο Εσωτερικής Ασφάλειας, ένα θέμα τότε απολύτου επικαιρότητας. Δυστυχώς, είναι και σήμερα. Φοβάμαι ότι είναι τακτικισμός που ήρθε σήμερα, γιατί θεωρείτε ότι το θέμα δεν είναι της ίδιας έντασης όπως τότε.

Σας είπε, όμως, ο κ. Μουζάλας σήμερα ότι μάλλον τα πράγματα δεν είναι έτσι, δεν θα είναι έτσι ενδεχομένως. Με συγχωρείτε πάρα πολύ, πέντε μήνες για να συζητήσουμε κάτι το οποίο έχει να κάνει με τον ενάμιση χρόνο της διαχείρισης του προσφυγικού ζητήματος από εσάς; Δηλαδή, τι περιμένατε; Και ήρθατε να μας απαντήσετε μετά από πέντε μήνες.

Το πρόβλημα, όμως, παραμένει το ίδιο, κυρίες και κύριοι συνάδελφοι. Αυτή είναι η αλήθεια, ότι δεν έχετε ολοκληρωμένη και πλήρη εικόνα -εγώ αυτό κατάλαβα από αυτά τα οποία μας είπατε- ούτε για τη διάθεση των πόρων και των κονδυλίων ούτε για το πού βρίσκονται αυτά.

Κύριε Σταθάκη, ξέρετε ότι οι πόροι και τα κονδύλια βρίσκονται ή απορροφώνται ή θα έπρεπε να απορροφώνται από το Λιμενικό Σώμα, την Ελληνική Ακτοφυλακή, την ΕΛ.ΑΣ., το Υπουργείο Εθνικής Αμύνης, το Υπουργείο Οικονομίας, Ανάπτυξης και Τουρισμού, το δικό σας, την Υπηρεσία Ασύλου, την Υπηρεσία Πρώτης Υποδοχής, το Υπουργείο Υγείας, το Υπουργείο Υποδομών, Μεταφορών και Δικτύων, το Υπουργείο Εσωτερικών. Όλοι αυτοί οι φορείς ενεργούν κατά το δοκούν, χωρίς συντονισμό και χωρίς σχέδιο, γι’ αυτό και δεν βλέπουμε αποτέλεσμα. Είναι σαν να πέφτει, κύριε Υπουργέ, κάποιος σε ένα πηγάδι χωρίς πάτο.

Θα ήθελα να σας θυμίσω -επειδή εμείς ως Αξιωματική Αντιπολίτευση θεωρούμε ότι είναι πολύ σημαντική η νομοθέτηση- ότι φέρατε με κατεπείγουσες διαδικασίες προς ψήφιση ένα νομοσχέδιο, που είναι πλέον νόμος του κράτους, το ν.4375/2016, προ τρεισήμισι μηνών, ο οποίος για να εφαρμοστεί έπρεπε να εκδοθούν πενήντα έξι κανονιστικές πράξεις, όλες σχεδόν αναφορικά με νέες δομές και τη δική σας υπηρεσία για την απορρόφηση των κονδυλίων.

Δεν σας προβλημάτισε ποτέ, κύριοι συνάδελφοι, το πότε θα γίνονταν όλα αυτά; Πενήντα έξι κανονιστικές πράξεις! Πώς θα πορευόταν η χώρα αυτούς τους κρίσιμους μήνες με τις αρμόδιες υπηρεσίες να προσπαθούν να ξαναβρούν τον βηματισμό τους;

Σήμερα, λοιπόν, τρεισήμισι μήνες μετά από τη δημοσίευση του ΦΕΚ αυτού του νόμου, μπορείτε να μου πείτε, κύριε Υπουργέ, πόσες από τις πενήντα έξι αυτές κανονιστικές πράξεις έχουν εκδοθεί, προκειμένου να λειτουργήσει ο νόμος που φέρατε;

Σε απάντηση, κύριε Σταθάκη, αυτού που είπατε, σας ενημερώνω ότι, όπως προέβλεπε η Ευρωπαϊκή Επιτροπή, υπήρχε στο Υπουργείο Δημόσιας Τάξης έτοιμη υπηρεσία διαχείρισης των πόρων των Ταμείων της Ευρωπαϊκής Ένωσης. Ήταν τέσσερα ταμεία και έγιναν δύο. Ίδια η απορρόφηση από τον τακτικό προϋπολογισμό.

Αυτή την Επιτροπή Διαχείρισης Πόρων στο Υπουργείο Δημόσιας Τάξης, που ήταν έτοιμη, δεν την αξιοποιήσατε και θελήσατε να συστήσετε μία νέα αρχή εξαρχής και μάλιστα σε ένα άλλο Υπουργείο, το Υπουργείο Οικονομίας, Ανάπτυξης και Τουρισμού ως Ειδική Γραμματεία, για να κάνει αυτό που έκανε ήδη η υφιστάμενη υπηρεσία. Αντί να δυναμώσετε αυτή που είχατε, θέλατε να συστήσετε μία άλλη, μια Ειδική Γραμματεία.

Και σας πληροφορώ -γιατί δεν είστε καλά ενημερωμένος- ότι ακόμα, πέραν της νομοθέτησης, κανονιστικές πράξεις δεν υπάρχουν. Υφίστανται μόνο στα χαρτιά και έχει ακόμα πολύ διαδικασία από ό,τι βλέπω. Ξέρετε ή μπορείτε να υπολογίσετε ενδεχομένως από τον τακτικό προϋπολογισμό πόσα εκατομμύρια ευρώ έχουν χαθεί σε αυτούς τους πειραματισμούς;

Ειρήσθω εν παρόδω να ενημερώσω -επειδή κατηγορείτε την Αξιωματική Αντιπολίτευση ότι σας κάνει κριτική για τη ζημιά που έχετε κάνει στη χώρα αυτόν τον ενάμιση χρόνο- ότι ο Διοικητής της Τράπεζας της Ελλάδας μίλησε για 86 δισεκατομμύρια κατ’ αρχάς επιβάρυνσης της ελληνικής οικονομίας από τους πολιτικούς σας χειρισμούς στο θέμα της διαπραγμάτευσης της διακυβέρνησης αυτών των δεκαέξι μηνών.

Σε αυτόν, λοιπόν, πρέπει να απαντήσετε -όχι σε μας- κατ’ αρχάς για τα νούμερα, τους αριθμούς και στους ευρωπαίους αξιωματούχους που έχουν επανειλημμένως αναφερθεί στη ζημιά που έχει κάνει στην ελληνική οικονομία η διακυβέρνηση ΣΥΡΙΖΑ-ΑΝΕΛ.

Προσέξτε τώρα. Η πραγματικότητα είναι ότι από τον τακτικό προϋπολογισμό της Ευρωπαϊκής Ένωσης –γιατί μας μιλήσατε για τις έκτακτες χρηματοδοτικές ανάγκες, τι απορροφήθηκε το 2015 και τι θα απορροφηθεί το 2016- δεν έχετε απορροφήσει τίποτα. Έχετε μία διαχειριστική αρχή για τα θέματα του προσφυγικού. Τις θέσεις δεν τις έχετε καλύψει ακόμα. Δεν γνωρίζουμε πότε θα τις καλύψετε και με ποιες διαδικασίες. Δεν γνωρίζουμε εάν έχετε βρει εξειδικευμένο προσωπικό ή θα είναι οι «ημέτεροι». Επίσης, δεν γνωρίζουμε εάν η δική σας διακυβέρνηση έχει κάποιο έλεγχο στη χρηματοδότηση των ΜΚΟ που ασχολούνται με το συγκεκριμένο θέμα στη χώρα μας ή αν προτίθεστε να χρηματοδοτήσετε την αποκεντρωμένη διοίκηση ή τους ΟΤΑ.

Ψηφίζετε ένα μεταναστευτικό νόμο με στόχο τη διαχείριση του προσφυγικού. Το αποτέλεσμα είναι ότι τον ξηλώνετε σιγά-σιγά, φέρνοντας τροπολογίες από νομοσχέδιο σε νομοσχέδιο, προκειμένου να μαζέψετε τα λάθη αυτού του νόμου.

Κατά τα άλλα, θα ήθελα να θυμίσω ότι έχουμε δεκαπέντε νέες περιπτώσεις κατά παρέκκλιση διατάξεων για προμήθειες μη δημοσίευσης συμβάσεων, διαγωνισμούς, κάλυψη θέσεων κ.λπ. από τον ν.4375/2016.

Σε τι ακριβώς βοηθούν αυτές οι διατάξεις; Μπορείτε να μας πείτε πόσα εκατομμύρια ευρώ διατέθηκαν αυτούς τους μήνες μέσα από αυτές τις διαδικασίες, τις οποίες εμείς χαρακτηρίζουμε αδιαφανείς και εσείς μας κατηγορείτε γι’ αυτό;

Κύριοι Υπουργοί, το θέμα είναι πάρα πολύ σοβαρό. Δείχνει τον τρόπο με τον οποίο αντιμετωπίζετε γενικά τη διοίκηση στη χώρα.

Ο Υπουργός κ. Σταθάκης μίλησε για μια αναλογιστική έρευνα-μελέτη συμβουλευτικού χαρακτήρα, η οποία έχει κατατεθεί στο Γραφείο του Πρωθυπουργού και μας την έφερε εδώ ως το πρόγραμμά σας για το μεταναστευτικό-προσφυγικό και τον τρόπο με τον οποίο θα απορροφήσετε κονδύλια. Πρόκειται περί θεωρίας, έτσι;

Εγώ αυτό το οποίο κατάλαβα, κύριε Υπουργέ, είναι ότι λόγω των καθυστερήσεών σας, υπολογίζετε ότι το κόστος του μεταναστευτικού-προσφυγικού θα είναι περί το ένα δισεκατομμύριο. Υπολογίζετε ότι περίπου 400 εκατομμύρια θα πάρετε από την Ευρώπη και άρα, χρεώνετε στο ΠΔΕ –προγράφετε, όπως είπατε- 600 εκατομμύρια ευρώ.

Άρα, χρεώνετε τον ελληνικό λαό με 600 εκατομμύρια ευρώ αυτήν την εποχή, κατά την οποία έχουμε προβλήματα με τα νοσοκομεία μας, τις δομές μας, το ελληνικό δημόσιο, την κοινωνική αλληλεγγύη που θα έπρεπε να επιδείξουμε, ακριβώς επειδή υστερήσατε στο να δημιουργήσετε στοιχειωδώς τις δομές, ώστε να απορροφήσετε τα χρήματα τα οποία μας δίνουν οι Ευρωπαίοι εταίροι μας για το πρόβλημα το οποίο πρέπει να αντιμετωπίσουμε.

Αυτό εγώ κατάλαβα. Είπατε ότι είναι 600 εκατομμύρια ευρώ από το ΠΔΕ, κύριε Υπουργέ. Άρα, όχι μόνο δεν παίρνουμε τα χρήματα που μας δίνουν οι Ευρωπαίοι εταίροι μας και δικαιούμαστε από τον τακτικό προϋπολογισμό -δεν ήταν κάτι έκτακτο, έπρεπε να αφήσετε τη διαχειριστική αρχή του Υπουργείου Δημοσίας Τάξης να κάνει τη δουλειά της– αλλά χρεώνετε και άλλα 600 εκατομμύρια ευρώ από τον προϋπολογισμό μας στον ελληνικό λαό, εν μέσω κρίσης.

Εν τοιαύτη περιπτώσει, νομίζω ότι δεν θα έπρεπε να μας κουνάτε και τον δάκτυλο. Και θα έπρεπε να έρθετε εδώ προετοιμασμένοι να δώσετε στοιχεία, να ξέρουμε τι γίνεται. Οι συνάδελφοι μίλησαν για επιμέρους θέματα τα οποία έχουν πολύ μεγάλη σημασία. Και θα παρακαλούσα στις δευτερολογίες σας να είστε συγκεκριμένοι.

Πρώτον, είδατε ότι με πολύ μεγάλη φειδώ καταθέτουμε επίκαιρες επερωτήσεις. Κάνατε πέντε μήνες να απαντήσετε στην επερώτησή μας. Δυστυχώς, είναι ακόμη επίκαιρη.

Δεύτερον, τίθεται θέμα συνταγματικής τάξης και λειτουργίας του Κοινοβουλίου. Μας ενημέρωσαν την Παρασκευή για μια επίκαιρη επερώτηση η οποία θα συζητιόταν τη Δευτέρα και εν τω μεταξύ, αλλάξατε και τη διαδικασία για τον εκλογικό νόμο, ο οποίος ήταν κατατεθειμένος στη Βουλή. Πλήρης απαξίωση του κοινοβουλευτικού έργου!

Τρίτον, σας μιλούν με στοιχεία οι συνάδελφοι, οι οποίοι είναι υπεύθυνοι σε επιμέρους τομείς, για διαδικασίες απευθείας ανάθεσης ή διαγωνισμών έξω από το δημόσιο λογιστικό στα Υπουργεία στα οποία είναι υπεύθυνοι για τον έλεγχο, σε ό,τι έχει να κάνει με το μεταναστευτικό. Δεν δίνετε απαντήσεις. Γενικολογίες!

Τέταρτον, προσέξτε, καλή τη πίστη έχουμε επανειλημμένως δείξει ως Αξιωματική Αντιπολίτευση ότι στηρίζουμε την εθνική προσπάθεια. Και στην Ευρώπη ο κ. Κυριάκος Μητσοτάκης το έκανε όποτε χρειάστηκε, αλλά και οι υπόλοιποι συνάδελφοι σε όλα τα θέματα, αντιλαμβανόμενοι, επίσης, και τα προβλήματα μιας πολύ μεγάλης κρίσης. Αλλά δεν μπορούμε να τα ξεχάσουμε όλα.

Δεν μπορούμε να ξεχάσουμε ότι μας είπατε, για παράδειγμα, ότι στις 20 του μηνός θα έχει αδειάσει και το λιμάνι του Πειραιά και το Ελληνικό. Έγινε ένας φόνος προχθές. Είναι ακόμη εκεί αυτοί οι άνθρωποι, στο έλεος του Θεού.

Δεν μπορούμε να ξεχάσουμε τις ανακοινώσεις περί φροντίδας των ευπαθών κομματιών της ζωής αυτών των δυστυχών ανθρώπων που έχουν να κάνουν κυρίως, για παράδειγμα, με την πρόσβαση των παιδιών στην εκπαίδευση. Κι έρχεται σήμερα ο κύριος Υπουργός και μας λέει: «Πράγματι δεν θα είμαστε έτοιμοι τον Σεπτέμβρη».

Δεν μπορούμε να ξεχάσουμε ότι αποδεικνύεται από αυτά τα οποία μας λέτε ότι δεν έχετε ακόμη σχέδιο μετά από ενάμιση χρόνο για το πώς θα αντιμετωπίσετε αυτή την τόσο μεγάλη κρίση.

Και εν τοιαύτη περιπτώσει, σας παρακαλούμε, αφού μας κάνετε την τιμή μετά από πέντε μήνες να έρθετε εδώ και να απαντήσετε, να δώσετε κανένα στοιχείο της προκοπής, να ξέρει πραγματικά ο ελληνικός λαός και η Αξιωματική Αντιπολίτευση που είναι υποχρέωσή της να ελέγχει τι γίνεται με τα χρήματά του. Γιατί εδώ φαίνεται ότι κωλυσιεργείτε.

Δεν απορροφάτε τα χρήματα από την Ευρώπη και χρεώνετε και άλλα στον ελληνικό λαό. Σας το λένε όλοι. Ο κόσμος το έχει τούμπανο κι εσείς κρυφό καμάρι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Κικίλια.

Τον λόγο έχει ο κ. Ψυχογιός, Κοινοβουλευτικός Εκπρόσωπος του ΣΥΡΙΖΑ, για έξι λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, μέσα από τις τοποθετήσεις των αρμόδιων Υπουργών σκιαγραφήθηκε με τον πληρέστερο τρόπο η τιτάνια προσπάθεια που καταβάλλει αυτή η Κυβέρνηση, για να αντιμετωπίσει την πρωτοφανή προσφυγική κρίση.

Νομίζω, κύριε Κυριαζίδη, ότι ήσασταν μηδενιστικός στον τρόπο που παρουσιάσατε τα πράγματα, διότι ξέρετε και τα πρακτικά θέματα που υπάρχουν στην διαχείριση αυτών των ζητημάτων.

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν είναι μία, δεν είναι δύο φορές. Γίνεται κατ’ επανάληψη.

**ΓΕΩΡΓΙΟΣ ΨΥΧΟΓΙΟΣ:** Εντάξει, παρακαλώ.

Άλλωστε, η ομαλοποίηση της κατάστασης στο προσφυγικό τους τελευταίους μήνες είναι η καλύτερη απόδειξη για αυτό.

Υπάρχει πλήρης συντονισμός όλων των συναρμόδιων Υπουργείων, τα οποία σχεδιάζουν από κοινού την οργάνωση και αντιμετώπιση του κρίσιμου και δύσκολου αυτού ζητήματος. Παρ’ όλα αυτά, η Νέα Δημοκρατία επιλέγει να εθελοτυφλεί και αρέσκεται στο να καταθέτει επίκαιρες επερωτήσεις που αφορούν στην προσφυγική μεταναστευτική πολιτική της Κυβέρνησης.

Διαβάζω συγκεκριμένα από το κείμενο της επίκαιρης επερώτησης το εξής: «Δυστυχώς, η Κυβέρνηση ΣΥΡΙΖΑ-ΑΝΕΛ, παγιδευμένη σε πολύμηνες παλινωδίες σχετικά με την πολιτική διαχείριση του προσφυγικού-μεταναστευτικού ζητήματος, επέδειξε αδικαιολόγητη κωλυσιεργία και διοικητική ανεπάρκεια».

Αναρωτιέμαι, πράγματι, αν οι συνάδελφοι της Νέας Δημοκρατίας έχουν δει ή καταλάβει τι έχει καταφέρει μέσα σ’ αυτό το ελάχιστο χρονικό διάστημα η ελληνική Κυβέρνηση σε σχέση με το προσφυγικό.

Αυτό, λοιπόν, που πρέπει αρχικά να συνειδητοποιήσει η Αξιωματική Αντιπολίτευση είναι ότι η Κυβέρνηση του ΣΥΡΙΖΑ, έχοντας υπερνικήσει δυσθεώρητα αντικειμενικά εμπόδια, έχει καταφέρει πολύ σημαντικά πράγματα το τελευταίο διάστημα. Με δεδομένη και την οικονομική κρίση που μαστίζει τα τελευταία χρόνια τη χώρα μας, η Ελλάδα κλήθηκε να υποδεχτεί έναν πολύ μεγάλο αριθμό προσφύγων στην πιο δύσκολη γι’ αυτήν οικονομική συγκυρία. Παράλληλα, τον τελευταίο χρόνο, υπήρξαν ανεξέλεγκτες και συνεχείς προσφυγικές ροές, ενώ γίναμε μάρτυρες του κλεισίματος των συνόρων, με μονομερείς ενέργειες, από διάφορες ευρωπαϊκές χώρες.

Μέσα σε όλες αυτές τις ασφυκτικές συνθήκες η Ελλάδα κατάφερε κάτι που αρχικά φαινόταν αδύνατο, να διαχειριστεί το ζήτημα, σεβόμενη τα δικαιώματα των ανθρώπων αυτών που εισήλθαν στη χώρα μας και να ομαλοποιήσει μια πραγματικά δύσκολη κατάσταση, σχεδόν από το μηδέν. Δεν αναφέρομαι μόνο στην προεργασία που είχε γίνει από την προηγούμενη κυβέρνηση, αλλά ακόμα και στην προεργασία που είχε γίνει από την υπογραφή της Συνθήκης Δουβλίνο ΙΙ, η οποία είχε καταστήσει την Ελλάδα «αποθήκη ψυχών» και τα κονδύλια που είχαν έρθει, δεν είχαν αξιοποιηθεί. Δεν είναι, δηλαδή, μόνο της προηγούμενης κυβέρνησης η έλλειψη προετοιμασίας, αλλά είναι συνολικά των κυβερνήσεων από το Δουβλίνο ΙΙ και μετά.

Όλα αυτά, βέβαια, δεν θα τα κατάφερνε μόνη της, αλλά με την καθοριστική συμβολή του ελληνικού λαού, ενός λαού που όλους αυτούς τους μήνες έχει επιδείξει πρωτοφανή αλληλεγγύη κόντρα στην κινδυνολογία, την παραπληροφόρηση και τη συντονισμένη προσπάθεια μετάδοσης φόβου, ρατσισμού και ξενοφοβίας.

Βέβαια, πρέπει να σημειώσουμε ότι και ο χειρισμός της Κυβέρνησης και στον δημόσιο λόγο, αλλά και στο επίπεδο των πολιτικών βοήθησε προς αυτήν την κατεύθυνση, καθώς δεν υπήρξαν, όπως σε άλλες ευρωπαϊκές χώρες, ούτε διαδηλώσεις ρατσιστικές και αντιπροσφυγικές, αλλά και το νομοθετικό πλαίσιο το οποίο υπάρχει με τον αντιρατσιστικό νόμο, εμβαθύνθηκε. Επίσης και αυτό το οποίο έρχεται για το κυβερνοέγκλημα και σε σχέση με τα εγκλήματα ρατσισμού και μίσους, συμβάλλει σε αυτήν την κατεύθυνση.

Σε αυτήν, επίσης, την κατεύθυνση ήταν και το ψήφισμα του Συμβουλίου της Ευρώπης, στο οποίο παραβρεθήκαμε ως ελληνική αποστολή, που παραδέχεται ότι είναι ένα ευρωπαϊκό ζήτημα, ότι η Ελλάδα έχει κάνει το καλύτερο που μπορεί με τα δεδομένα της οικονομικής της κρίσης και ότι χρειάζεται στήριξη.

Ειδικότερα ως προς το έργο της Κυβέρνησης, θα ήθελα να επικεντρωθώ στα εξής σημεία. Σύμφωνα με τα σημερινά επίσημα στοιχεία, ο αριθμός των καταγεγραμμένων προσφύγων αυτήν τη στιγμή στη χώρα μας είναι πενήντα επτά χιλιάδες διακόσιοι πενήντα οκτώ, ενώ η ονομαστική χωρητικότητα οργανωμένων δομών ανέρχεται στις πενήντα επτά χιλιάδες εξακόσιες εβδομήντα μία θέσεις.

Η άκρως βελτιωμένη εικόνα της αναλογίας προσφύγων και θέσεων στις δομές είναι απόρροια μιας συντονισμένης υπερπροσπάθειας των Υπουργείων, τα οποία δημιούργησαν είκοσι χιλιάδες νέες θέσεις σε δομές μέσα σε ελάχιστο χρονικό διάστημα, όπως επίσης εκκενώθηκε και η Ειδομένη επιτυχώς και με έναν τρόπο χωρίς συμπλοκές και βία. Η κατάσταση αναμένεται να εξομαλυνθεί πλήρως το αμέσως επόμενο διάστημα σε σχέση και με το Ελληνικό και με τον Πειραιά -κύριε Κατσώτη, είχαμε και μια σχετική συζήτηση όσον αφορά στο Ελληνικό- με την ολοκλήρωση των υπόλοιπων χώρων και την τελική κατανομή των προσφύγων ανά τις διάφορες δομές φιλοξενίας.

Οι μέχρι τώρα αιτήσεις ασύλου και μετά τη συμφωνία ΕΕ-Τουρκίας έχουν εξεταστεί επαρκώς και εξατομικευμένα, σύμφωνα με τις επιταγές του Διεθνούς Δικαίου και των ανθρωπίνων δικαιωμάτων και αυτό πρέπει να συνεχιστεί.

Η νεοσύστατη Υπηρεσία Ασύλου είναι λειτουργική και σαφώς πιο γρήγορη, όπως ανέφερε και ο αρμόδιος Υπουργός. Η δημιουργία ανοικτών δομών φιλοξενίας αποτελεί κύριο μέλημα της Κυβέρνησης, ώστε να αποφευχθούν φαινόμενα γκετοποίησης των προσφύγων. Περαιτέρω δε, έχει αρχίσει ο σχεδιασμός πολιτικής ένταξης όσων προσφύγων διαμείνουν στη χώρα μας, όπως επιτάσσουν οι σχετικές διεθνείς συμβάσεις και εκθέσεις διεθνών οργανισμών. Ήδη το Υπουργείο Παιδείας -αναφέρθηκε ο κ. Κικίλιας- δημιούργησε μια ειδική επιστημονική επιτροπή η οποία εκπόνησε ένα ολοκληρωμένο σχέδιο για τα παιδιά πρόσφυγες προκειμένου να ενταχθούν στο εκπαιδευτικό σύστημα την επόμενη σχολική χρονιά.

Θα μπορούσα, επίσης, αρκετή ώρα να παραθέτω πληροφορίες για τον γενικότερο σχεδιασμό και τις δράσεις της Κυβέρνησης σχετικά με το προσφυγικό. Όμως, θέλω να επικεντρωθώ για λίγο σε κάποια ζητήματα της επίκαιρης επερώτησης και της απορρόφησης των σχετικών ευρωπαϊκών κονδυλίων.

Οι αρμόδιοι Υπουργοί αναφέρθηκαν λεπτομερώς στην ομιλία τους σε συγκεκριμένα νούμερα και στοιχεία. Αυτό που πρέπει κατ’ αρχάς να καταστεί σαφές, όσον αφορά την έκτακτη χρηματοδότηση, είναι ο πολύ αυστηρός έλεγχος για την έγκριση των εκάστοτε κονδυλίων. Είναι γνωστό, άλλωστε, αυτό που και ο κ. Μοσκοβισί παραδέχθηκε πριν από λίγο στην αρμόδια επιτροπή, ότι δηλαδή υπάρχουν γραφειοκρατικές και δαιδαλώδεις διαδικασίες οι οποίες πρέπει να ακολουθηθούν και οι οποίες καθυστερούν την εκταμίευση συγκεκριμένων κονδυλίων.

Επίσης, κατά τη δική σας περίοδο διακυβέρνησης παρατηρήθηκε μία αδράνεια και μία έλλειψη οργάνωσης τόσο ως προς την απορρόφηση κονδυλίων όσο και ως προς τον καταμερισμό τους. Η τεράστια προσφυγική κρίση ήρθε σε ένα σημείο που ο κρατικός μηχανισμός είχε υπηρεσίες υποστελεχωμένες και αποδιαρθρωμένες. Αντίθετα, η δική μας Κυβέρνηση ενήργησε άμεσα για να διορθώσει την κατάσταση που παραλάβαμε ως προς τη διαχείριση των ευρωπαϊκών προγραμμάτων.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε.

Ειδικότερα, όσον αφορά στα εθνικά προγράμματα των Ταμείων Ασύλου και Μετανάστευσης –ΤΑΜΕ ή AMIF στα αγγλικά- αλλά και του Ταμείου Εσωτερικής Ασφάλειας –ΤΑΕ ή ISF στα αγγλικά- στα οποία επικεντρώνεται η επερώτησή σας, θα πρέπει να υπογραμμιστούν τα εξής: Τα ποσά απ’ αυτά τα δύο προγράμματα δεν διατίθενται στο σύνολό τους για την κάλυψη των αναγκών των μεταναστευτικών ροών για κάποιους βασικούς λόγους. Στα προγράμματα έχουν προϋπολογιστεί δράσεις υψηλής σημασίας, εκτός από τα κονδύλια για το προσφυγικό, που πρέπει να υλοποιηθούν και δεν αφορούν προσφυγικές και μεταναστευτικές ροές, αλλά αφορούν, για παράδειγμα, την έκδοση βίζας σε πολίτες χωρών όπως η Ρωσία.

Όπως ανέφερε ο Υπουργός, οι δικαιούχοι των δράσεων φιλοξενίας των εθνικών προγραμμάτων είναι οι αιτούντες άσυλο στην Ελλάδα για ένα εξάμηνο ή όσοι μετέχουν στη διαδικασία του «relocation», κάτι το οποίο περιορίζει τους δικαιούχους.

Προς την καλύτερη δυνατή διαχείριση των πόρων, συστάθηκε η Διαχειριστική Αρχή αυτών των δύο ταμείων με Ειδική Γραμματεία στο Υπουργείο Οικονομίας, με επεξεργασία του Συστήματος Διαχείρισης και Ελέγχου των δύο ταμείων και με διαβούλευση στην οποία βρισκόμαστε τώρα για την τροποποίηση των προγραμμάτων αυτών των δύο ταμείων.

Με βάση τα παραπάνω, η κατηγορία ότι δεν απορροφούμε χρήματα δεν ευσταθεί επ’ ουδενί. Έχοντας κανείς υπ’ όψιν του τα παραπάνω στοιχεία, απορεί όταν η Νέα Δημοκρατία έρχεται και κουνά το δάχτυλο στη διαχείριση του προσφυγικού ζητήματος, όντας είτε αμέτοχος θεατής είτε σκληρός επικριτής, όπως έχουμε διατυπώσει και σε άλλες ερωτήσεις.

Κλείνοντας, κυρίες και κύριοι συνάδελφοι, θα ήθελα να πω το εξής: Έχουμε πει και άλλες φορές ότι ιδεολογικά μπορεί να μας χωρίζουν πράγματα όπως αυτό στη διαχείριση του προσφυγικού –και αυτό δεν είναι ιδεοληψία- αλλά είναι μία κατάσταση με εθνικές διαστάσεις που θα πρέπει από κοινού να την αντιμετωπίζουμε –το είπε στο τέλος ο κ. Κικίλιας- και να διεκδικούμε χωρίς μικροπολιτική.

Όσον αφορά τη δική μας πλευρά, σε συνεργασία με τα αρμόδια Υπουργεία και με έλεγχο δικό μας ως Βουλευτές, εμείς θα συνεχίσουμε αδιάκοπα συντονισμένες προσπάθειες για ολοκληρωμένη αντιμετώπιση του ζητήματος, πιέζοντας την Ευρωπαϊκή Ένωση να αναλάβει τις υποχρεώσεις της και οικονομικά και ως προς τη μετεγκατάσταση, αλλά και μην ξεχνώντας και υπερασπιζόμενοι τα δικαιώματα των προσφύγων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Σαχινίδης για έξι λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, η Νέα Δημοκρατία θα έπρεπε να μη διαμαρτύρεται σε ό,τι αφορά την απάντηση της επίκαιρης επερώτησης από πλευράς Υπουργού. Τους ενημερώνουμε για άλλη μία φορά ότι οι δικές μας ερωτήσεις δεν απαντώνται ποτέ. Άλλωστε, σε ένα πράγμα που έχετε δίκιο είναι ότι είτε πριν από πέντε χρόνια κάνατε αυτήν την ερώτηση είτε την κάνετε ξανά μετά από πέντε χρόνια από σήμερα, θα συνεχίσει να είναι πάντα επίκαιρη. Ο λόγος είναι ότι δεν πρόκειται ούτε στο άμεσο μέλλον να σταματήσουν αυτές οι ροές των μεταναστών, όπως εσείς τους λέτε επανειλημμένα ή των λαθρομεταναστών, όπως τους αποκαλούμε εμείς.

Ακούσαμε τον κύριο Υπουργό, ο οποίος δήλωσε αδυναμία –εμείς θα το πούμε ανικανότητα- σε ό,τι αφορά το να ελεγχθούν πόσα χρήματα δόθηκαν και σε ποιες μη κυβερνητικές οργανώσεις.

Σοβαρά, κύριε Υπουργέ; Δικές σας ελεγχόμενες δεν είναι οι μη κυβερνητικές οργανώσεις; Δικά σας «μαγαζάκια», δηλαδή όλου του συνταγματικού τόξου ανεξαιρέτως, δεν είναι; Πείτε μου ένα διοικητικό συμβούλιο μίας μη κυβερνητικής οργάνωσης, στο οποίο να μη συμμετέχουν πρώην Βουλευτές ή μεγαλοστελέχη όλων των κομμάτων του ελληνικού Κοινοβουλίου, πλην της Χρυσής Αυγής.

Εάν θέλετε, όμως, πραγματικά να έχετε μία εικόνα μέσα στο Κοινοβούλιο για το τι πραγματικά φταίει γι’ αυτές τις ροές, όπως λέτε επανειλημμένα, το ανέφερα και πρόσφατα σε μία επιτροπή. Και μάλιστα, κάποιοι διαμαρτυρήθηκαν ότι είναι τελείως άσχετο με το θέμα συζήτησης, οπότε αφού είναι σχετικότατο με τη σημερινή επερώτηση της Νέας Δημοκρατίας, σας το αναφέρω και σε εσάς, κύριε Υπουργέ.

Πριν από δύο μήνες επισκέφτηκα το κράτος της Συρίας και του Λιβάνου. Όλοι οι θρησκευτικοί ηγέτες μού ζήτησαν –επειδή έχει διακόψει το ελληνικό κράτος τις διπλωματικές σχέσεις μαζί τους- να τους καλέσετε εντός του Κοινοβουλίου. Και αφού έχετε διακόψει τις διπλωματικές σχέσεις με το επίσημο κράτος, δεν νομίζω να υπάρχει πρόβλημα να καλέσετε τους θρησκευτικούς ηγέτες.

Επισκέφθηκα και τον Ιμάμη, ο οποίος είναι σουνίτης μουσουλμάνος και τον Ελληνορθόδοξο Πατριάρχη του Πατριαρχείου Αντιοχείας. Τι μου είπαν και οι δύο; «Προσέξτε, αυτοί οι οποίοι έρχονται στη χώρα σας δεν έχουν απολύτως καμμία σχέση με οικονομικούς μετανάστες ή γενικά με πρόσφυγες. Ενώ τους έχει παραχωρήσει το κράτος της Συρίας, ο Πρόεδρος Άσαντ, αμνηστία, φεύγουν και έρχονται εδώ φοβούμενοι τα αντίποινα που πρόκειται να κάνουν σε αυτούς και στις οικογένειές τους".

Οπότε, εάν θέλετε να έχετε μια εικόνα πραγματικά για το τι συμβαίνει, καλέστε τους εδώ, στο Ελληνικό Κοινοβούλιο να σας ενημερώσουν οι ίδιοι, για να μη λέτε ότι έχουμε ιδεοληψίες. Και εμείς ως Χρυσή Αυγή, βλέπετε ότι κάνουμε επαφές και με χριστιανούς, κάνουμε επαφές και με μουσουλμάνους.

Και σε ό,τι αφορά την ερώτηση της Νέας Δημοκρατίας, σύμφωνα με το περιεχόμενο αυτής της ερώτησης οι Βουλευτές μέμφονται την Κυβέρνηση για ελλιπή και μη ορθή απορρόφηση των κονδυλίων, τα οποία ανέρχονται, δυνάμει των στοιχείων που έχουν επικαλεστεί οι υπογράφοντες Βουλευτές, στο ποσό των 509,4 εκατομμυρίων ευρώ. Εδώ καταλαβαίνει και ο πιο αδαής με τα πολιτικά και εθνικά θέματα πολίτης ότι ο δήθεν πατριωτισμός της Νέας Δημοκρατίας, που θέλει να εκφράσει, αφορά περισσότερο το οικονομικό σκέλος του προβλήματος, το οποίο γεννάται από τη λαθραία είσοδο ανθρωπίνων πληθυσμών στην Ευρώπη, αφού εξ όσων συνάγονται από τη δομή της συγκεκριμένης επίκαιρης επερώτησης, καμμία αναφορά ή μομφή δεν γίνεται για το ζήτημα της επιβίωσης των Ελλήνων πολιτών, οι οποίοι καθημερινά έρχονται αντιμέτωποι με τον ανάλγητο κρατικό μηχανισμό.

Γινόμαστε για άλλη μία φορά μάρτυρες της απεχθούς νεοφιλελεύθερης πολιτικής θεώρησης, η οποία χαρακτηρίζει το κόμμα της Νέας Δημοκρατίας, ενός κόμματος, το οποίο, όχι πολύ καιρό πριν, ισχυριζόταν ότι έχει λύση για όλα τα προβλήματα, τα οποία ταλανίζουν την πατρίδα μας, συμπεριλαμβανομένου βεβαίως και του μείζονος προβλήματος του μεταναστευτικού.

Και εδώ, εάν ανατρέξουμε λίγο στο παρελθόν, θα θυμηθούμε τον πρώην Αρχηγό σας, τον Σαμαρά, ο οποίος στο Ζάππειο δήλωνε ευθαρσώς ότι θα απομακρύνει τους λαθρομετανάστες –έτσι τους αποκαλούσε τότε και αυτός- και μάλιστα έλεγε «θα ανακαταλάβουμε τις πόλεις και θα τις πάρουμε πίσω». Τελικά, όμως, όταν ήλθε στην εξουσία, το μόνο που κατάφερε να επιδείξει σε όλους μας ήταν ένα αληθινό πρόσωπο. Όλα, λοιπόν στο βωμό των πολιτικών σκοπιμοτήτων και του ηθικού εκπεσμού. Αυτός είναι ο αστικός πατριωτισμός της Νέας Δημοκρατίας.

Δεν άκουσα, όμως, από κανένα στην Αίθουσα αυτή να αναφέρεται στο πραξικόπημα στην Τουρκία. Θα μου πείτε, έχει σχέση με τη συγκεκριμένη ερώτηση; Βεβαίως και έχει. Ήδη από χθες έχουν αυξηθεί οι ροές μεταναστών –όπως σας αρέσει να τους λέτε- με βάρκες σε όλα τα ελληνικά νησιά.

Εμείς εν αντιθέσει, ως Χρυσή Αυγή, επειδή εσείς σύσσωμοι τρέξατε να συγχαρείτε τη δημοκρατική επικράτηση του «σουλτάνου» Ερντογάν, πήραμε τελείως διαφορετική θέση, όχι για το ποιος θα επικρατούσε –για εμάς είτε ισλαμιστές είτε κεμαλιστές επικρατούσαν σε αυτή τη χώρα, ήταν αδιάφορο- αλλά γιατί εμείς, ως Έλληνες εθνικιστές, αυτό που θα προσπαθήσουμε να κάνουμε –και είναι στόχος μας- είναι η αποδυνάμωσή του και όσο το δυνατόν περισσότερο ο διχασμός σε αυτή τη χώρα.

Ποιες είναι, όμως, αλήθεια οι δημοκρατικές δυνάμεις οι οποίες νίκησαν; Είδαμε πώς φέρονται οι Τούρκοι πολίτες, οι οποίοι επικράτησαν με τις απόψεις του Ερντογάν, είδαμε πόσο δημοκρατικά λιντσάρησαν στρατιώτες που εκτελούσαν διαταγές στην ώρα του καθήκοντός τους, είδαμε να αποκεφαλίζεται στρατιώτης σε δημόσιο χώρο, πάλι δημοκρατικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε. Θα ήθελα λίγο την ανοχή σας.

Η Τουρκία, λοιπόν, ήταν, είναι και θα είναι υποχείριο των Αμερικανών και των Εβραίων. Είναι αυτή που, μαζί με τη Σαουδική Αραβία και το Κατάρ ευθύνονται για όλα τα προβλήματα στη Μέση Ανατολή και τον αραβικό κόσμο.

Αλήθεια, πώς δεν σκέφτηκε –και μου κάνει τρομερή εντύπωση- ο κύριος Πρωθυπουργός να ήταν ο πρώτος που θα παρείχε άσυλο στον κ. Ερντογάν, όταν γυρνούσε ανά την Ευρώπη με το αεροπλάνο και «έφαγε πόρτα» από την Αγγλία, «έφαγε πόρτα» από την Ιταλία; Πώς δεν το σκεφτήκατε αλήθεια να παρέχετε άσυλο στον κ. Ερντογάν, κύριε Μουζάλα;

Εδώ, όμως, είδαμε και το εξής παράλογο: Ποτέ μα ποτέ, δεν θυμάμαι ιστορικά σε ένα στρατιωτικό πραξικόπημα να μπόρεσε να αντισταθεί η αστυνομία του κράτους. Εδώ γελάμε. Εδώ τι συμπεραίνουμε; Ότι αν ποτέ, ο μη γένοιτο, υπάρξει στο μέλλον κάποια σύρραξη της Ελλάδας με την Τουρκία, θα ξέρουμε πολύ καλά ποιους θα βάλουμε μπροστά να τους αντιμετωπίσουν, την Ελληνική Αστυνομία. Αλλιώς, δεν χωράει άλλη εξήγηση.

Θα πρέπει αυτοί που έκαναν το πραξικόπημα –και τα λέω όλα αυτά και θα καταλάβετε γιατί τα λέω, κύριε Υπουργέ- αυτοί οι στρατιωτικοί που το έκαναν, μάλλον να κυνηγούσαν τα πόκεμον, πώς τα λένε, παρά να έκαναν πραξικόπημα. Αυτό έδειξαν. Δεν υπήρχε καμμία διάθεση για κανένα πραξικόπημα. Ήταν προμελετημένα όλα, γιατί γνωρίζουμε πάρα πολύ καλά ότι όταν η Τουρκία αντιμετώπιζε προβλήματα, τα εξωτερίκευε και πάντα τα εξωτερίκευε στις όμορες χώρες της. Η Ελλάδα έχει πληρώσει επανειλημμένα την εξωτερική πολιτική της Τουρκίας.

Εδώ είμαστε και δυστυχώς θα επιβεβαιωθούμε για άλλη μια φορά. Στο άμεσο μέλλον θα υπάρξουν συνεχιζόμενες ροές, μεταναστών για σας, λαθρομεταναστών για εμάς. Η λύση, λοιπόν, και απαντώ σε ό,τι αφορά τη Νέα Δημοκρατία, για όλα αυτά και γενικά για όλα τα προβλήματα που αντιμετωπίζει η πατρίδα μας είναι μία και μοναδική: η εθνική κυβέρνηση με τη Χρυσή Αυγή.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Παρακαλώ να κάνετε όλοι καλύτερη διαχείριση του χρόνου.

Τον λόγο έχει ο κ. Θεοχαρόπουλος από τη Δημοκρατική Συμπαράταξη ΠΑΣΟΚ-ΔΗΜΑΡ.

Κι εσείς, κύριε Θεοχαρόπουλε, έχετε έξι λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριοι Υπουργοί, κυρίες και κύριοι Βουλευτές, βρισκόμαστε σήμερα εδώ για να συζητήσουμε για μία ακόμη φορά ζητήματα που αφορούν στη διαχείριση της προσφυγικής και μεταναστευτικής κρίσης. Μιας κρίσης, για την αντιμετώπιση της οποίας η σημερινή Κυβέρνηση αποδεικνύεται συνεχώς απροετοίμαστη, αμήχανη, χωρίς ένα ολοκληρωμένο και συνεκτικό σχέδιο.

Σε πρόσφατες δηλώσεις σας, κύριε Υπουργέ, αναγνωρίσατε ότι υπήρξαν και πάλι καθυστερήσεις. Καθυστέρηση στη δημιουργία χώρων φιλοξενίας, καθυστέρηση και στην εκκένωση του Ελληνικού. Η εκτίμησή σας ήταν ότι περίπου στα μέσα Ιουνίου θα έχει εκκενωθεί. Μάλιστα, σας είχα ζητήσει αυτό να επιταχυνθεί και να γίνει άμεσα. Να μην υπάρξει καμμία καθυστέρηση, διότι δεν είναι συνθήκες αυτές ούτε για τους πρόσφυγες ούτε για τους κατοίκους των περιοχών.

Σήμερα 18 Ιουλίου, έναν μήνα μετά από τότε που θα είχε εκκενωθεί, δεν έχει γίνει τίποτα. Προχθές διαβεβαιώσατε ότι θα γίνει μια τεράστια προσπάθεια να επισπευσθεί η εκκένωση του Ελληνικού.

Δεν χρειάζεται, όμως, κύριε Υπουργέ, να φτάνουμε σε αυτό το οριακό σημείο για να επιχειρούμε αυτές τις προσπάθειες. Η αδικαιολόγητη καθυστέρηση έχει τραγικές συνέπειες και αυτό φάνηκε και τις προηγούμενες ημέρες στα επεισόδια που έγιναν στο κέντρο. Προχθές μάλιστα, δηλώσατε ότι έχετε την ευθύνη, την οποία αναλαμβάνετε, καθώς είχατε δεσμευτεί, όπως είπατε προχθές στις δηλώσεις σας, πως το Ελληνικό θα αδειάσει πιο νωρίς.

Αυτό, όμως, που έχει νόημα είναι να προχωρείτε σε άμεσες και ουσιαστικές ενέργειες για την επίλυση του προβλήματος. Και παλιότερα είχατε δεσμευτεί και για άλλα πράγματα, τα οποία δεν υλοποιήθηκαν.

Σας το λέμε αυτό εμείς, οι οποίοι όπως βλέπετε προσπαθούμε –γιατί το είπατε- να υπάρχει μία συνεννόηση. Σε όλη αυτήν την προηγούμενη περίοδο, αυτό το πνεύμα έχουμε δείξει στο θέμα του προσφυγικού. Και στο Συμβούλιο Πολιτικών Αρχηγών, στο πρώτο συμβούλιο εννοώ, στην κοινή εθνική γραμμή, όταν τη ζητήσατε, αλλά και στη συνέχεια, όταν ήρθε η σύμβαση σε σχέση με την Τουρκία και την Ευρωπαϊκή Ένωση.

Όμως, και παλιότερα είχατε δεσμευτεί και για άλλα πράγματα, όπως για τη δημιουργία διακομματικής επιτροπής, η οποία θα έχει ως στόχο την επίλυση των προβλημάτων και δυστυχώς, δεν προχώρησε ούτε αυτή στην πορεία.

Τώρα, όσον αφορά το σύστημα της μετεγκατάστασης, μιας και έχουμε την ευκαιρία σήμερα να συζητούμε κάποια πράγματα, να πούμε ότι δεν υπάρχει καμμία αμφιβολία ότι δεν λειτουργεί αποτελεσματικά. Από τις 21 Μαρτίου, σε συζήτηση επίκαιρης επερώτησης στη Βουλή, σάς είχα πει ότι η απόφαση της συνόδου σε πολλά σημεία της είναι απλώς ένα ευχολόγιο, καθώς δεν υπάρχει ο τρόπος εγγύησης της εφαρμογής της.

Δεν προβλεπόταν με σαφήνεια το αν και το πότε θα γίνει η μετεγκατάσταση των προσφύγων από την Ελλάδα στις χώρες της Ευρωπαϊκής Ένωσης, δεν υπήρχαν υποχρεώσεις, με λίγα λόγια, με αποτέλεσμα να κινδυνεύουν να παραμείνουν εγκλωβισμένες πολλές χιλιάδες ανθρώπων στη χώρα μας. Ήδη, σύμφωνα με τα αναλυτικά στοιχεία του συντονιστικού οργάνου Διαχείρισης Προσφυγικής Κρίσης, οι πρόσφυγες ανέρχονται σε πενήντα επτά χιλιάδες περίπου.

Αυτό το οποίο θέλουμε, είναι να μας ενημερώσετε πώς θα γίνει και ο απεγκλωβισμός αυτών των προσφύγων, αν υπάρχει κάποιο σχέδιο. Σας κρούαμε τον κώδωνα του κινδύνου, σε σχέση με τις δεσμεύσεις της Τουρκίας. Λέγαμε ότι φαινομενικές υποχωρήσεις της, σε σχέση με το αρχικό σχέδιο της συμφωνίας, μπορεί να τεθούν ξανά στο τραπέζι των διαπραγματεύσεων σύντομα, γι’ αυτό πρέπει να είμαστε έτοιμοι ως χώρα, γιατί θα τα ξαναδούμε μπροστά μας.

Με αφορμή, λοιπόν, τα πρόσφατα γεγονότα στην Τουρκία, εκτιμάτε ότι οι εξελίξεις αυτές θα έχουν αντίκτυπο –σήμερα εκτιμήσατε- θα έχουν επιπτώσεις στο προσφυγικό ζήτημα για τη χώρα μας, και στη συμφωνία δηλαδή μεταξύ Τουρκίας και Ευρωπαϊκής Ένωσης.

Ποιες θα είναι, λοιπόν, αυτές οι επιπτώσεις, τις οποίες αναφέρατε σήμερα και τι μέτρα λαμβάνετε γι’ αυτό; Γιατί ζητάτε από τη Βουλή, όπως ακούσαμε πριν από λίγο, χαμηλούς τόνους την επόμενη περίοδο για το ζήτημα αυτό, το οποίο είναι εθνικό. Αυτούς τους τόνους κρατάμε στο συγκεκριμένο ζήτημα του προσφυγικού σε όλη την περίοδο και το έχουμε αποδείξει ως Δημοκρατική Συμπαράταξη -είναι ξεκάθαρο- και με τη βοήθεια που προσπαθούμε να δώσουμε με τις συνόδους των σοσιαλιστικών κομμάτων στην Ευρωπαϊκή Ένωση και σε όλες τις παρεμβάσεις τις οποίες κάνουμε.

Πρέπει, όμως, να πείτε εδώ τι νομίζετε ότι μπορεί να συμβεί σε σχέση με τη συμφωνία, πού δεν θα τηρηθεί και ποια είναι η διαδικασία, την οποία εσείς θα ακολουθήσετε από εδώ και στο εξής.

Και με την ευκαιρία, επειδή τέθηκε προηγουμένως, να τονίσω για άλλη μια φορά ότι η απάντηση στα υπαρκτά μεγάλα ελλείμματα της δημοκρατίας στην Τουρκία –και αναφέρομαι σε αυτά που είπε προηγουμένως ο εκπρόσωπος της οργάνωσης που κατηγορείται για εγκληματικές ενέργειες- είναι η περισσότερη δημοκρατία κι όχι η κατάλυσή της από πραξικοπηματίες. Ευτυχώς, το πραξικόπημα απέτυχε και αποφεύγονται ανεξέλεγκτες αρνητικές συνέπειες.

Κυρίες και κύριοι Βουλευτές, ο εγκλωβισμός της σημερινής Κυβέρνησης, οι λανθασμένοι χειρισμοί και η αδυναμία ολοκλήρωσης όλων των διοικητικών διαδικασιών, είχαν ως αποτέλεσμα να μην απορροφηθούν τα ευρωπαϊκά κονδύλια, να μην αξιοποιηθούν οι ευρωπαϊκοί πόροι στον τομέα της μετανάστευσης.

Επιτρέψτε μου στο σημείο αυτό να αναφερθώ στην ερώτηση που είχα καταθέσει προς εσάς στις 16 Φεβρουαρίου, κύριε Υπουργέ, και στην οποία επεσήμανα την αναγκαιότητα ολοκλήρωσης όλων των διαδικασιών για τη λήψη κοινοτικής χρηματοδοτικής βοήθειας. Από τον Φεβρουάριο ακόμη σας επεσήμανα την επίπληξη-σύσταση των ευρωπαϊκών θεσμών και την υποστήριξη της θέσης από Ευρωπαίους αξιωματούχους ότι δεν λάβαμε χρηματοδότηση, γιατί δεν υποβάλαμε αιτήματα. Στην απάντησή σας, στις 11 Μαρτίου, με ενημερώσατε για το ποσό που είχε εκταμιευθεί από την Ευρωπαϊκή Επιτροπή ως προχρηματοδότηση και αρκεστήκατε σε μια αναλυτική περιγραφή των δράσεων, για τις οποίες έχει εκδοθεί πρόσκληση υποβολής αιτημάτων χρηματοδότησης. Τι έχει γίνει από τότε; Τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα καταθέσω για τα Πρακτικά την ερώτηση στην οποία σας ρωτούσα τον Φεβρουάριο «σε τι ύψος ανέρχονται τα κονδύλια που έχουν χορηγηθεί έως τώρα;» καθώς και την απάντησή σας τον Μάρτιο. Βλέπω, για παράδειγμα, ότι «για το επιχειρησιακό έτος 2015» –γιατί άκουσα πριν από λίγο ότι το 2015 πήγαν όλα καλά- «δεν συμβασιοποιήθηκαν έργα στο πλαίσιο των τακτικών ευρωπαϊκών πόρων ΤΑΜΕ και ΤΕΑ. Ωστόσο, δεδομένου ότι το πρόγραμμα είναι πολυετές, οι δαπάνες που έχουν πραγματοποιηθεί με εθνική χρηματοδότηση για τη διαχείριση των μεταναστευτικών ροών για το διάστημα αυτό δύνανται να είναι επιλέξιμες προς χρηματοδότηση, στο πλαίσιο των Εθνικών Προγραμμάτων». Αυτή ήταν η απάντησή σας και βέβαια μαζί με πολλά άλλα στοιχεία τα οποία εμπεριέχονται.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα διαβάζουμε στη σχετική απάντηση του Ευρωπαίου Επιτρόπου Μετανάστευσης το τελευταίο χρονικό διάστημα, ότι τα κονδύλια για την Ελλάδα στο πλαίσιο των εθνικών προγραμμάτων, προκειμένου να ενισχυθούν οι ικανότητες υποδοχής προσφύγων της χώρας, είναι περίπου 509 εκατομμύρια ευρώ. Η ελληνική Κυβέρνηση δεν έχει υποβάλει καμμία δαπάνη προς πληρωμή στο πλαίσιο των εθνικών προγραμμάτων, με αποτέλεσμα τα 70 εκατομμύρια ευρώ που έχουν καταβληθεί στη χώρα μας ως προχρηματοδότηση, να παραμένουν αναξιοποίητα. Αυτή είναι η πραγματικότητα.

Πληροφορούμαστε, επίσης, ότι η κατανομή κονδυλίων υπέρ της χώρας μας αναμένεται να αυξηθεί το 2018 και γι’ αυτό μας βλέπετε ανήσυχους, γιατί θα αυξηθούν τα κονδύλια και δεν βλέπουμε τις διαδικασίες αυτές απορρόφησής τους.

Είναι δυνατόν, λοιπόν, κύριε Υπουργέ, η χώρα μας να δοκιμάζεται καθημερινά τόσο σκληρά, να προσπαθεί να αντεπεξέλθει στις προκλήσεις και στα σύνθετα προβλήματα της πολύπλευρης κρίσης και να μην αξιοποιούμε την οικονομική βοήθεια από την Ευρώπη; Είναι δυνατόν να αποδεικνύεται ανέτοιμη η ελληνική Κυβέρνηση να απορροφήσει τα ευρωπαϊκά κονδύλια και αυτά να παραμένουν αδρανή εις βάρος των προσφύγων, των μεταναστών, των Ελλήνων πολιτών αλλά και της οικονομίας της χώρας;

Σας ερωτώ: Είναι δυνατόν η Ελλάδα να είναι ο κύριος αποδέκτης κονδυλίων από τα εν λόγω ταμεία και η εικόνα της χώρας μας να είναι η σημερινή; Πρέπει επιτέλους η ελληνική Κυβέρνηση να μπορέσει να συντονίσει την κατάσταση. Συντονισμός απαιτείται στη χώρα μας και στον τομέα αξιοποίησης των πόρων, όπως και σ’ όλους τους άλλους τομείς -αυτός ο συντονισμός λείπει- γιατί αλλιώς οι συνέπειες θα είναι επώδυνες, τόσο στο οικονομικό, όσο και στο ανθρωπιστικό πεδίο. Αυτή, δυστυχώς, είναι η πραγματικότητα.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** O Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Κατσώτης έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Το προσφυγικό, το μεταναστευτικό ζήτημα απασχόλησε και απασχολεί, αφού έχει πάρει εκρηκτικές διαστάσεις, με ευθύνη βέβαια των ιμπεριαλιστικών κέντρων. Τα στοιχεία του ΟΗΕ για το 2015 συγκλονίζουν. Ο αριθμός των 65,3 εκατομμυρίων προσφύγων και εσωτερικά εκτοπισμένων, από τους οποίους το 50% είναι παιδιά, με τους 5,4 εκατομμύρια ανθρώπους να έχουν γίνει πρόσφυγες το 2015, είναι το αποτέλεσμα της βαρβαρότητας του καπιταλισμού και των ανταγωνισμών των ιμπεριαλιστικών κέντρων, που το μόνο που έχει να προσφέρει είναι κρίσεις, φτώχεια, πολέμους, ξεριζωμό και προσφυγιά.

Η Κυβέρνηση, έχοντας τη συμφωνία και των άλλων κομμάτων, φέρει τεράστιες ευθύνες για τη στάση της απέναντι στο προσφυγικό ζήτημα. Ψήφισε όλες τις αποφάσεις της Ευρωπαϊκής Ένωσης, που ανοιγοκλείνουν τα σύνορα ανάλογα με τις ανάγκες του κεφαλαίου. Κουβέντα δεν λέει γι’ αυτό η επερώτηση της Νέας Δημοκρατίας. Ψήφισε τη συμφωνία Ευρωπαϊκής Ένωσης – Τουρκίας. Ψήφισε νόμους και τροπολογίες, που καταπάτησαν βάναυσα τα δικαιώματα των προσφύγων. Κουρέλιασε το Διεθνές Δίκαιο, οδηγώντας στον εγκλωβισμό των προσφύγων στην Ελλάδα. Έφερε το ΝΑΤΟ στο Αιγαίο, με πρόσχημα τη φύλαξη των θαλάσσιων ελληνοτουρκικών συνόρων και στηρίζει όλες τις αποφάσεις του ΝΑΤΟ, όπως και την τελευταία επικίνδυνη πολεμική Σύνοδο της Βαρσοβίας. Στηρίζει τη δραματική αύξηση των ευρωνατοϊκών στρατιωτικών δυνάμεων στην περιοχή για κλιμάκωση των επεμβάσεων στη Μέση Ανατολή και νέα επέμβαση στη Λιβύη, με μεγάλες, επώδυνες συνέπειες για την περιοχή. Δίνει γη και ύδωρ στις ιμπεριαλιστικές ενώσεις, στις οποίες συμμετέχει ενεργά. Εμπλέκει τον ελληνικό λαό σε σοβαρούς κινδύνους.

Το κύριο ζήτημα είναι να ανατραπούν όλες οι αποφάσεις, που καταπατούν τα δικαιώματα των προσφύγων, που εγκλωβίζουν πρόσφυγες στη χώρα μας, όπως η απαράδεκτη συμφωνία Ευρωπαϊκής Ένωσης – Τουρκίας, την οποία αποδέχεται η Νέα Δημοκρατία. Να εξασφαλιστεί η ασφαλής μετακίνηση των προσφύγων στις χώρες τελικού προορισμού τους, να αναγνωριστεί η ιδιότητα του πρόσφυγα σ’ όλους τους λαούς, που είναι θύματα ιμπεριαλιστικών επεμβάσεων και αντιδραστικών καθεστώτων. Να φύγουν το ΝΑΤΟ, η FRONTEX και οι ανάλογοι μηχανισμοί της Ευρωπαϊκής Ένωσης από την Ελλάδα. Στο πλαίσιο και μόνο της διαμόρφωσης προσωρινών χώρων φιλοξενίας προσφύγων με κρατική φροντίδα, χωρίς ιδιώτες και ΜΚΟ, με ειδική μέριμνα για τα παιδιά, τους ασυνόδευτους ανήλικους, τις εγκύους, τα άτομα με αναπηρίες να αξιοποιηθούν τα όποια κονδύλια. Να ενισχυθούν οι υπηρεσίες πρώτης υποδοχής και οι επιτροπές ασύλου. Να παρέχεται δωρεάν νομική βοήθεια και διερμηνεία για τη γρήγορη, αξιόπιστη και δίκαιη εξέταση των αιτημάτων για άσυλο.

Το ΚΚΕ, κύριε Υπουργέ, στις 18 Απριλίου του 2016 είχε καταθέσει ερώτημα στο Υπουργείο Δικαιοσύνης και πήρε απάντηση στις 12 Μαΐου του 2016, που λέει ότι δεν υπάρχει μητρώο ΜΚΟ και ότι η απάντηση στο ερώτημα είναι εν τοις πράγμασι αδύνατη. Έτσι απάντησε ο κ. Παρασκευόπουλος.

Έναν μήνα μετά, σε ερώτηση των Ευρωβουλευτών του ΚΚΕ στην Ευρωβουλή, δόθηκε απάντηση από τον Επίτροπο κ. Αβραμόπουλο, που ονομάτισε οκτώ ΜΚΟ, που επιλέχθηκαν μεταξύ των δεκατριών και χρηματοδοτήθηκαν.

Ο κ. Μουζάλας σήμερα ήταν αποκαλυπτικός για το πάρτι που γίνεται από τις ΜΚΟ, που η μεγάλη τους πλειοψηφία έχει διασυνδέσεις με μεγάλους επιχειρηματικούς ομίλους και άλλους μηχανισμούς του κεφαλαίου. Δεν αναφέρεται σ’ αυτό η Νέα Δημοκρατία. Φαίνεται ότι είναι σύμφωνη με τις ΜΚΟ και με τη δράση τους. Δεν υπάρχει στην επερώτησή της καμμία αναφορά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Άλλο είναι το αντικείμενο της επερώτησης.

**ΧΡΗΣΤΟΣ ΚΑΤΣΩΤΗΣ:** Είσαστε υπέρ, όμως, της διαχείρισης και από τις ΜΚΟ των κονδυλίων αυτών. Είστε αντίθετοι;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βεβαίως.

**ΧΡΗΣΤΟΣ ΚΑΤΣΩΤΗΣ:** Τότε, λοιπόν, η ευθύνη είναι μόνο στην Κυβέρνηση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βεβαίως.

**ΧΡΗΣΤΟΣ ΚΑΤΣΩΤΗΣ:** Εμείς βέβαια θα καταθέσουμε και ένα έγγραφο που έχει δημοσιευτεί στον «ΡΙΖΟΣΠΑΣΤΗ» για τις μη κυβερνητικές οργανώσεις και την ασύδοτη δράση, με την υποστήριξη της Κυβέρνησης, και καλό θα είναι ο κ. Μουζάλας να το διαβάσει.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπε ο κ. Μουζάλας ότι η Κυβέρνηση έκανε προσπάθεια να αλλάξει την κατανομή των κονδυλίων, αλλά δεν μπόρεσε να πείσει την Ευρωπαϊκή Ένωση. Αυτό δεν απαλλάσσει από την ευθύνη την Κυβέρνηση, η οποία αφήνει να αλωνίζουν οι ΜΚΟ και να κερδοσκοπούν πάνω στην ίδια τη ζωή των προσφύγων. Γιατί αυτό κάνουν!

Οι συνθήκες διαβίωσης είναι άθλιες και είναι αποτέλεσμα της παραχώρησης που έχει γίνει στις ΜΚΟ, στην απουσία της οργανωμένης, σχεδιασμένης παρέμβασης του κράτους. Τα hot spots σχεδιάστηκαν για ολιγοήμερη παραμονή και σε αυτά παραμένουν μήνες τώρα, πολύ πάνω από τον αριθμό που είχε σχεδιαστεί. Δεν μιλάμε βέβαια για το Ελληνικό, τις συνθήκες που επικρατούν εκεί, για τον Πειραιά, αλλά και για άλλους ακατάλληλους χώρους με παντελή έλλειψη υποδομών, που δεν επιτρέπουν τη στοιχειώδη αξιοπρεπή διαβίωση.

Σε πολλά κέντρα, κύριε Υπουργέ, είχαμε απεργία πείνας των προσφύγων, γιατί το φαγητό ήταν λίγο. Ήταν πεινασμένοι οι ίδιοι οι πρόσφυγες, δεν μπορούσαν να χορτάσουν. Ποιος είναι αυτός που έχει αναλάβει τη σίτιση; Δεν μπορεί το Υπουργείο να πάει και να ελέγξει; Είχαμε απεργία πείνας, γιατί η ποιότητα του φαγητού ήταν κακή. Ποιος είναι αυτός που ελέγχει την ποιότητα; Δεν είναι ευθύνη του κράτους, των μηχανισμών του;

Σε πολλά κέντρα υπάρχουν διαμαρτυρίες γιατί η διατροφή των παιδιών δεν είναι για παιδιά. Δεν είναι αυτό ευθύνη του κράτους, του Υπουργείου Μετανάστευσης; Δηλαδή, την αφήνουμε στην ασυδοσία των ΜΚΟ;

Επίσης, υπάρχουν διαμαρτυρίες για παιδιά που καταλήγουν σε νοσοκομεία με πολύμηνη παραμονή, μετά από πόνους στο στομάχι και διάρροιες! Δεν είναι ευθύνες του κράτους αυτές, να ελέγξουν ποια ΜΚΟ είναι αυτή που σιτίζει αυτό το κέντρο;

Οι ιατρικές εξετάσεις είναι ανεπαρκείς, αφού δεν υπάρχει το αναγκαίο προσωπικό ούτε οι κατάλληλες υποδομές στον χώρο. Όσο για την φροντίδα της εκπαίδευσης των παιδιών αυτή δειλά-δειλά έγινε υπόθεση των ίδιων των προσφύγων, με τη βοήθεια της λαϊκής αλληλεγγύης. Απαιτείται βέβαια, η Κυβέρνηση να σχεδιάσει και να καλύψει και αυτή τη ζωτική ανάγκη. Αυτή είναι μια σημαντική πλευρά και καλούμε τον λαό, πέρα από την απίστευτη αλληλεγγύη που δείχνει, να απαιτήσει, μαζί με τους πρόσφυγες αξιοπρεπείς συνθήκες διαβίωσης όσο διαρκεί ο εγκλωβισμός τους, πέρα και έξω από τις ΜΚΟ. Πέρα οι ΜΚΟ από το προσφυγικό! Εμείς θα κάνουμε ό,τι μπορούμε πάνω σε αυτό.

Όμως, η πιο σημαντική πλευρά είναι ο αγώνας ενάντια στις αιτίες που δημιουργούν τους πρόσφυγες -και μπροστά μας θα έχουμε νέα επιδείνωση της κατάστασης- ενάντια στις αποφάσεις της Ευρωπαϊκής Ένωσης και της Κυβέρνησης, για την υπεράσπιση των δικαιωμάτων των προσφύγων, που πάνε πολλά χρόνια πίσω. Η Συνθήκη της Γενεύης ουσιαστικά δεν λειτουργεί, δεν υπάρχει. Υπάρχει νέο προσφυγικό δίκαιο, το οποίο είναι σύμφωνο με όλη αυτή την αντιλαϊκή, την αντεργατική πολιτική, την εχθρική πολιτική του κεφαλαίου απέναντι στον λαό και στις ανάγκες του.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Κατσώτη.

Τώρα τον λόγο έχει ο Κοινοβουλευτικός Εκπρόσωπος από το Ποτάμι, κ Φωτήλας.

**ΙΑΣΩΝΑΣ ΦΩΤΗΛΑΣ:** Ευχαριστώ, κυρία Πρόεδρε.

Νιώθω ντροπή και οργή, που άκουσα από αυτό το Βήμα Βουλευτή του ελληνικού Κοινοβουλίου να λέει ότι, ενώ όλες οι πολιτικές δυνάμεις είμαστε υπέρ της αποκατάστασης της ομαλότητας στην Τουρκία, η Χρυσή Αυγή ήταν η μοναδική πολιτική δύναμη η οποία ήταν με τους άλλους. Ας αναλογιστούμε τι θα μπορούσαν να κάνουν, εάν είχαν τη δυνατότητα.

Παρ’ όλο που η επερώτηση της Νέας Δημοκρατίας κατατέθηκε τον Φλεβάρη μήνα και συζητείται στις 18 Ιουλίου -πέντε μήνες μετά- παρά ταύτα, σε αντίθεση με τον κ. Τσιάρα, που είναι και φίλος μου, θα πω ότι συνεχίζει ακόμα και σήμερα να είναι εξαιρετικά επίκαιρη, ειδικά αν λάβει υπ’ όψιν του κανείς τα γεγονότα που είδαμε στη Γαλλία.

Δράττομαι της ευκαιρίας, για να εκφράσω και εγώ τη θλίψη και την αλληλεγγύη μου στον γαλλικό λαό, ο οποίος για ακόμη μια φορά βιώνει τη βία και ζει πλέον με τον φόβο της τρομοκρατίας. Ας μην ξεχνάμε ότι κάθε χτύπημα σε ένα μέλος της ευρωπαϊκής οικογένειας είναι ένα χτύπημα στο σπίτι μας.

Επιστρέφω τώρα στην επερώτηση. Απ’ αυτό εδώ το Βήμα έχουμε τονίσει πολλές φορές ότι το μεταναστευτικό και προσφυγικό είναι ένα ζήτημα με παγκόσμιες προεκτάσεις και άγνωστες ακόμα συνέπειες και επιτρέψτε μου να επισημάνω ότι ακόμα δεν έχουμε δει όλες τις διαστάσεις των συνεπειών του.

Εμείς στο Ποτάμι από την πρώτη στιγμή σάς επισημάναμε την κρισιμότητα του ζητήματος. Και όχι μόνο αυτό. Δεν περιοριστήκαμε στο να φωνάζουμε, αλλά έγκαιρα σας παρουσιάσαμε δέκα συγκεκριμένα σημεία, που θα μπορούσαν να βοηθήσουν στην αποτελεσματική διαχείριση της κρίσιμης κατάστασης. Ενδεικτικά σας αναφέρω την πρόταση για επαναχρησιμοποίηση παλιών κτηριακών εγκαταστάσεων, παλιά στρατόπεδα κ.λπ. και κυρίως την πρόταση για τη δημιουργία ενός συντονιστικού υπερυπουργείου.

Κυρίες και κύριοι της Κυβέρνησης, κάλλιον του θεραπεύειν είναι το προλαμβάνειν. Εσείς όμως ούτε καν μας ακούσατε. Αντίθετα, συνεχίσατε να «σφυρίζετε αδιάφορα», λες και το πρόβλημα θα εξαφανιζόταν από μόνο του. Δυστυχώς όμως, η πραγματικότητα επιβεβαίωσε τις ανησυχίες μας. Η αδράνειά σας ξεπέρασε ακόμα και την άγνοιά σας. Το αλαλούμ με τις αρμοδιότητες μεταξύ των Υπουργών της Κυβέρνησης καλά κρατεί, ενώ πλέον φαίνεται ότι έχουν προκύψει και θέματα κακοδιαχείρισης, όσον αφορά στο προσφυγικό. Το θέμα των χρηματοδοτήσεων, ειδικά με τη δεδομένη οικονομική συγκυρία στη χώρα μας, θα έπρεπε να είναι ψηλά στην ατζέντα της Κυβέρνησης. Όμως εσείς προτιμάτε να παίζετε με τον εκλογικό νόμο και με τις τηλεοπτικές άδειες.

Πραγματικά όμως με κάνει να αναρωτιέμαι, κυρίες και κύριοι της Αντιπολίτευσης, γιατί απουσιάζει το Υπουργείο Εθνικής Άμυνας από τη συζήτηση της επίκαιρης επερώτησής σας. Μήπως αυτό δεν προωθεί προγράμματα για τη διαχείριση του προσφυγικού; Θα ήταν ιδιαίτερα χρήσιμο να είχαμε τον Υπουργό σήμερα εδώ, γιατί, βλέπετε, το Υπουργείο αυτό αποφεύγει επιμελώς να ασχοληθεί με τις δικές μας ερωτήσεις. Μπορεί στη δική σας να ένιωθε λίγη παραπάνω ευθιξία και να το έκανε.

Επειδή στις 21-4-2016 καταθέσαμε αντίστοιχη ερώτηση προς τα ίδια Υπουργεία, μάς δίνεται τώρα η δυνατότητα να σας πούμε τι ακριβώς μάθαμε. Το 2015, με το φαινόμενο σε έξαρση, η Κυβέρνηση ΣΥΡΙΖΑ-ΑΝΕΛ επέλεξε να είναι large. Ήταν μάλιστα τόσο large που κατάφερε στις διαπραγματεύσεις να πάρει 100 εκατομμύρια λιγότερα από τους Ιταλούς, που αντιμετωπίζουν λιγότερες προσφυγικές ροές από ό,τι εμείς! Όμως, για να είμαστε ειλικρινείς, το έχουμε πάρει απόφαση, κυρίες και κύριοι της Κυβέρνησης. Όταν διαπραγματεύεστε, χαμένοι θα βγαίνουμε!

Ακόμα κι αυτά τα λεφτά που εξασφαλίσατε δεν ήσασταν σε θέση να τα απορροφήσετε. Τα έξοδα όμως τρέχουν και οι χρηματοδοτήσεις από την Ευρωπαϊκή Επιτροπή δεν θα είναι συνέχεια εκεί να μας περιμένουν. Η Κυβέρνηση, για έναν ανεξήγητο λόγο, φαίνεται ότι έχει κολλήσει στον διαρκή σχεδιασμό. Σχεδιάζει, αλλά δεν υλοποιεί. Προγραμματίζει, αλλά δεν παράγει. Φτιάχνει υπηρεσία για τον συντονισμό και τη διαχείριση των ευρωπαϊκών κονδυλίων τον Αύγουστο του 2015 και ένα χρόνο μετά, την καταργεί με τον ν.4376/2016. Το «κερασάκι στην τούρτα» είναι ότι με τον ίδιο νόμο συστήνει μια ειδική γραμματεία και εκ νέου μια ειδική υπηρεσία. Σας παραδέχομαι πάντως. Στη δημιουργία γραμματειών και υπηρεσιών παραμένετε άπαιχτοι!

Επί του συγκεκριμένου πάλι. Η Κυβέρνηση ανακοινώνει και «τρέχει» προγράμματα, αλλά δεν παίρνει και τις αντίστοιχες χρηματοδοτήσεις ή –καλύτερα- επιλέγει ποιες χρηματοδοτήσεις θέλει να πάρει, ποιες τη βολεύουν και ποιες εκπληρώνουν τους στόχους της Κυβέρνησης. Και ποιος είναι ο μόνος στόχος της Κυβέρνησης; Η χρηματοδότηση των λειτουργικών εξόδων των υπηρεσιών που συστήνει κάθε φορά. Ενδεικτικά αναφέρουμε το πρόγραμμα «Βοήθεια στην Υπηρεσία Ασύλου» ή το «Ενίσχυση του Ανθρώπινου Δυναμικού στα Κέντρα Πρώτης Υποδοχής», τα οποία απολαμβάνουν υψηλή απορροφητικότητα, από 72% και άνω.

Με άλλα λόγια, παίρνετε και προωθείτε τις χρηματοδοτήσεις εκείνες που σας βοηθούν ταυτόχρονα να ικανοποιήσετε τις πελατειακές σας σχέσεις, να δημιουργήσετε ένα νέο κομματικό κράτος και να φανείτε αντάξιοι των υποσχέσεών σας στους φίλους και στους ψηφοφόρους σας. Και αυτή θα είναι η μόνη υπόσχεση που θα έχετε τηρήσει στο τέλος του γαντζώματός σας στην εξουσία.

Δημιουργήσατε έναν ελλιπή μηχανισμό όχι μόνο για την υποστήριξη των προσφύγων και μεταναστών αλλά και για τη φιλοξενία αυτών. Ξοδέψατε εκατομμύρια για την κατασκευή των hot spots με απευθείας συμβάσεις όπως, για παράδειγμα, το 1.200.000 ευρώ που δώσατε για το hot spot της Χίου. Αναρωτηθήκατε, όμως, ποια είναι η κατάσταση σήμερα εκεί, πώς ζουν, τι τρώνε, αν έχουν γιατρούς, εκπαίδευση; Αν δεν ξέρετε, να σας ενημερώσουμε εμείς. Συγκατοικούν με ερπετά και τρωκτικά και την ίδια στιγμή σιτίζονται με αγνώστου ποιότητας τρόφιμα. Τα βρέφη υποσιτίζονται. Όσον αφορά στην ιατρική τους περίθαλψη, χρωστάτε ένα μεγάλο ευχαριστώ στους ιατρικούς συλλόγους, καθώς επίσης και στα πανεπιστήμια, που με δικές τους πρωτοβουλίες στηρίζουν την εκπαίδευσή τους για την ενσωμάτωσή τους στην νέα ευρωπαϊκή πραγματικότητα. Τα προβλήματα αυτά σας τα έχουμε επισημάνει με ερωτήσεις προς τα αρμόδια Υπουργεία ξανά και ξανά.

Η αναποτελεσματικότητά σας και η ανεπάρκειά σας να χρησιμοποιήσετε χρήματα από τα σχετικά Ταμεία ΤΕΑ, ΤΑΜΕ, προκειμένου να βελτιώσετε τις συνθήκες διαβίωσης των προσφύγων, έχουν οδηγήσει τις τοπικές κοινωνίες γύρω από τα hot spots σε αδιέξοδο και δυσφορία.

Επίσης στην ερώτησή μας πριν λίγο καιρό, σας ρωτήσαμε για τα χρήματα που απορροφούν οι ΜΚΟ. Μας δώσατε στοιχεία μόνο για ένα πρόγραμμα που «τρέχει», μια συγκεκριμένη τέτοια οργάνωση. Αλήθεια, γνωρίζετε αν έχουν χρηματοδοτηθεί άλλες οργανώσεις, πόσα χρήματα έχουν εισπράξει αυτές, και αν εκπλήρωσαν τους σκοπούς για τους οποίους πήραν τις αντίστοιχες χρηματοδοτήσεις ή τις έχετε αφήσει ανεξέλεγκτες; Σε όλα αυτά τα ερωτήματα δεν μας έχετε απαντήσει. Ελπίζαμε σήμερα να ακούσουμε κάτι.

Αντ’ αυτού, ακούσαμε τον Υπουργό να λέει, πάλι, για άλλη μια φορά ότι δεν γνωρίζουμε πόσα χρήματα έχουν δοθεί ούτε τι έχουν γίνει αυτά τα χρήματα και αν έχουν αξιοποιηθεί. Η Τράπεζα της Ελλάδος ήδη το ανακοίνωσε ξεκάθαρα: Η πρόβλεψη, με βάση τα πιο ευνοϊκά σενάρια, υπολογίζει το κόστος διαχείρισης του θέματος για το ΄16 ότι θα φτάσει τα 600 εκατομμύρια. Την ίδια στιγμή όμως, το τεχνικό μνημόνιο συνεννόησης προβλέπει ότι σε περίπτωση ενεργοποίησης του κόφτη –κι έτσι όπως το πάτε είναι, με μαθηματική ακρίβεια, σίγουρο ότι θα ενεργοποιηθεί ο κόφτης- εξαιρείται το 0,2% του ΑΕΠ για το προσφυγικό. Ξέρετε, κυρίες και κύριοι, σε τι ποσό ανέρχεται το 0,2% του ΑΕΠ; Αντιστοιχεί σε 350 εκατομμύρια, ενώ το προσφυγικό για το ΄16 θα στοιχίσει σχεδόν τα διπλάσια. Πού θα τα βρούμε αυτά τα λεφτά, κυρίες και κύριοι της Κυβέρνησης;

Ολοκληρώνοντας, κύριοι συνάδελφοι, πρέπει να δεχτώ ότι καλώς ή κακώς το προσφυγικό και μεταναστευτικό ζήτημα δεν θα λυθεί αύριο. Καλώς ή κακώς, όσο είστε εσείς στην εξουσία, θα πρέπει εσείς να το διαχειριστείτε και δυστυχώς στην πραγματική ζωή δεν υπάρχουν από μηχανής θεοί, οπότε θα πρέπει επιτέλους να ξεκινήσετε να εργάζεστε.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα έχει τον λόγο ο κ. Παπαχριστόπουλος από τους Ανεξάρτητους Έλληνες.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ πολύ.

Θα συμφωνήσω κατ’ αρχάς με το κόμμα που κάνει την επερώτηση, ότι είναι σεβαστός ο κ. Βούτσης και το Προεδρείο, αλλά δεν μπορεί μια επερώτηση να γίνεται τον Φεβρουάριο και να απαντιέται τον Ιούλιο. Στη Διάσκεψη των Προέδρων εγώ δεσμεύομαι, όπως πιστεύω και όλοι οι συνάδελφοι, ότι το κύρος αυτής της Αίθουσας πρέπει εμείς πρώτα απ’ όλα να το θωρακίσουμε. Σε αυτό το σημείο πιστεύω ότι έχει απόλυτο δίκιο η Νέα Δημοκρατία να γκρινιάζει, διότι δεν μπορεί μια επερώτηση να γίνεται τον Φεβρουάριο και να απαντιέται τον Ιούλιο. Όμως αυτό δεν είναι θέμα των Υπουργών, είναι θέμα του ίδιου του Προεδρείου της Βουλής και θα πρέπει αργά ή γρήγορα να το διορθώσει.

Κλείνω αυτή την παρένθεση και θέλω να θυμίσω τα εξής. Παρ’ όλα αυτά, αυτή η επερώτηση εγώ έχω την αίσθηση ότι είναι επίκαιρη. Συνέβη ένα απίστευτο γεγονός από αυτά που σχεδόν τα είχαμε ξεχάσει. Εμείς ζήσαμε το ΄67 κάτι ανάλογο και το είδαμε να εκτυλίσσεται μπροστά στα μάτια μας και τηλεοπτικά στη γείτονα Τουρκία. Κι έχει άμεση σχέση και είμαστε στην επικαιρότητα για πάρα πολλούς λόγους. Θα φτάσω και στην επερώτηση, έχω να πω αρκετά.

Θέλω να θίξω, όμως, εδώ δύο σημεία, ότι μετά από αυτό το πραξικόπημα που επιχειρήθηκε το τι ακριβώς θα συμβεί δεν το ξέρουμε. Πρέπει να είμαστε πολύ προσεκτικοί και επιφυλακτικοί. Το σίγουρο, όμως, είναι ότι δεκατρία χρόνια που ο Ερντογάν κυβερνάει την Τουρκία -και που νομίζω ότι κανείς δεν πιστεύει εδώ πέρα ότι είναι το αγλάισμα της δημοκρατίας η διακυβέρνησή του- μείζον θέμα δεν έχει προκύψει ανάμεσα στις χώρες μας, σε εμάς και στην Τουρκία. Και θα σας θυμίσω ότι τα Ίμια ήταν πριν από τον Ερντογάν και πολλά άλλα επεισόδια, πολύ χειρότερα από αυτά που έγιναν εδώ.

Επίσης, υπάρχει η φήμη ότι ένα μεγάλο κομμάτι αυθαιρεσιών γίνονταν με την πρωτοβουλία του στρατού. Δεν μπορώ να το αποδείξω. Μπορεί να είμαι και λάθος, αλλά έτσι ακούγεται. Θέλω να πω το εξής: Καλό το συναίσθημα, γιατί η δημοκρατία είναι πάνω απ’ όλα, αλλά πάνω απ’ όλα είναι το συμφέρον της χώρας. Και αυτήν τη στιγμή πρέπει να είμαστε πάρα πολύ προσεκτικοί πώς θα χειριστούμε αυτήν την κρίση.

Λέω πάντως ένα πράγμα και θεωρώ ότι το πιστεύουν όλοι σε αυτήν την Αίθουσα. Κανείς δεν αγάπησε περισσότερο τον Ερντογάν με αυτό που έγινε προχθές το βράδυ. Όλη η Ευρώπη, όλη η υφήλιος είναι επιφυλακτική μαζί του. Αυτό αυτόματα ισχυροποιεί τη θέση της Ελλάδας, που είναι μια πραγματική δημοκρατία, που είναι πόλος σταθερότητας για τους Ευρωπαίους, για τους Αμερικάνους και για τους Ρώσους, και νομίζω ότι αυτό το εισπράττουμε. Δεν αναφέρομαι καθόλου στον τουρισμό.

Πραγματικά, όταν ακούω ότι πέθαναν διακόσιοι εξήντα, τριακόσιοι άνθρωποι, μακριά από εμάς, να οικονομήσουμε δέκα φράγκα από τον τουρισμό. Ας μην έρθει ούτε ένας παραπάνω! Δεν με νοιάζει αυτό. Με νοιάζει, όμως, ότι ο Ερντογάν είναι στο μάτι του κυκλώνα και η χώρα μας με τον χειρισμό που έχει κάνει σε θέματα δημοκρατίας -και εδώ έρχομαι στο θέμα- και με τον χειρισμό που έκανε στο θέμα των προσφύγων και των οικονομικών μεταναστών, είναι μια χώρα δημοκρατίας με τα όλα της και επαινέθηκε απ’ όλους τους πραγματικούς δημοκράτες στον πλανήτη. Πιστεύω ότι αυτό θα λειτουργήσει θετικά. Κάποιοι που μας έβλεπαν οικονομικά, -το περιβάλλον Σόιμπλε, να μην κρυβόμαστε- θα είναι πιο μαλακοί μαζί μας τώρα και θα το δούμε.

Πέρα από εκεί, όμως, θέλω να πω τα εξής: Ήταν μια πρωτόγνωρη εμπειρία όχι για την Ελλάδα, για όλη την Ευρώπη. Η Γερμανία δεν είχε την εμπειρία αυτής της ιστορίας με τους μετανάστες, ούτε η Αυστρία, ούτε οι χώρες της Κεντρικής Ευρώπης, ούτε κανείς. Βέβαια, ούτε και εμείς. Και όμως, αυτήν την πραγματικά πρωτόγνωρη αρνητική εμπειρία, όπου ερχόντουσαν τα καραβάνια -έξι, επτά χιλιάδες- κάθε μέρα, αυτή η Κυβέρνηση τη φορτώθηκε. Και να είμαστε λίγο ειλικρινείς και όχι μικρόψυχοι. Μπορεί να μην έχουμε το αίσιο τέλος, φανταστείτε, όμως, τι γινόταν καθημερινά με τις εφημερίδες, τις τηλεοράσεις. Απίστευτα πράγματα! Βλέπαμε απίστευτες εικόνες κ.λπ..

Πιστεύω ότι αυτή η εικόνα τώρα έχει μετριαστεί. Κατάλαβαν πολλοί ότι δεν ωφελεί την χώρα, δεν είναι καλό για τους επιχειρηματίες, και βλέπουμε τον τελευταίο μήνα μια αλλαγή στάσης. Συν το γεγονός ότι -να μην τα ξεχνάμε αυτά- οι αυτόκλητοι διακινητές της τρομολαγνείας, της τρομοκρατίας και της καταστροφής ήταν εδώ παρόντες.

Και είναι άθλος γι’ αυτήν την Κυβέρνηση και για τον συγκεκριμένο Υπουργό -και δεν αναφέρομαι στον κ. Σταθάκη, που πραγματικά τον εκτιμάω- αναφέρομαι στον Γιάννη τον Μουζάλα που φορτώθηκε παραπάνω απ’ όσα του αναλογούσαν σε αυτήν την κρίση και σε εσάς, κυρία Πρόεδρε, που και εσείς στην αρχή διαχειριστήκατε και το τι ακούσατε, το ξέρετε εσείς και το ξέρουν και άνθρωποι σας.

Τι θέλω να πω; Μισό λεπτό ακόμα δώστε μου, αν έχετε την καλοσύνη και τελειώνω. Επειδή άκουσα πάλι καταστροφολογίες και λοιπά, θέλω να επικαλεστώ ένα χθεσινό πρωτοσέλιδο άρθρο όχι της «ΑΥΓΗΣ», αλλά της εφημερίδας «Η ΚΑΘΗΜΕΡΙΝΗ», που δεν είναι φίλα προσκείμενη προς αυτήν την Κυβέρνηση, το πρωτοσέλιδο του οικονομικού ένθετού της. Ο κ. Μαρούλης, που μέχρι πρότινος ήταν οικονομικός αναλυτής στην Alpha Bank, λέει με ευθύνη ότι κάτι αλλάζει σε αυτήν την χώρα. Το πλεόνασμα -προσέξτε- η ανάκαμψη ήδη αυτήν τη στιγμή υπάρχει. Με πολύ μικρούς ρυθμούς μεν, αλλά κάτι υπάρχει στον ορίζοντα. Με νούμερα. Η ανεργία, όχι μεγάλα πράγματα, αλλά το 25,8% έγινε 24,3%. Μετά πήγε στο 23,3%.

Επίσης, 4 δισεκατομμύρια επιστρέφουν στις τράπεζες. Οι επενδύσεις οι κρατικές, τα 6,5 δισεκατομμύρια, θα πέσουν στην οικονομία. Ήδη αυτήν τη στιγμή εκταμιεύεται ένα ποσό γύρω στα 800 εκατομμύρια κάθε μήνα και θα προχωρήσουμε μέχρι 5,4 όπου θα δίνουμε ληξιπρόθεσμες οφειλές στους ιδιώτες. Και δεν μιλάω καθόλου για το ΕΣΠΑ. Μίλησε ο Υπουργός Οικονομικών και σας είπε πάρα πολλά. Δεν μιλάω για την χαλάρωση του Ντράγκι καθόλου. Αναφέρομαι, όμως, σε νούμερα, όπως τα 14 δισεκατομμύρια, που είναι δρομολογημένες επενδύσεις και πραγματικά αυτήν τη στιγμή είναι έτοιμες να αξιοποιηθούν από τα πράγματι σκληρά γρανάζια της γραφειοκρατίας.

Θέλω τελειώνοντας να πω το εξής: Όσο και αν κάποιοι κραυγάζουν και κινδυνολογούν, το γεγονός ότι η Κίνα δέχτηκε τον Έλληνα Πρωθυπουργό σαν ισότιμό της και η χώρα γίνεται πύλη εισόδου μιας κινέζικης, τεράστιας ανάπτυξης θα το δούμε στο μέλλον. Το γεγονός ότι ο Πούτιν δύο φορές είχε επαφές με τον Έλληνα Πρωθυπουργό, το γεγονός ότι ο Μπαράκ Ομπάμα δύο ώρες καθόταν και μίλαγε με τον Έλληνα Πρωθυπουργό είναι το πιο αδιάψευστο κριτήριο για τις υπερβολές που ακούμε από αυτήν την παράταξη.

Δεν θέλω να τις επαναλάβω, γιατί είναι έξω από την αισθητική μου. Όμως θέλω να πω, ότι πράγματι κάτι αλλάζει, εάν εμείς το αξιοποιήσουμε με τον σωστό τρόπο από εδώ και πέρα.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελευταίος Κοινοβουλευτικός Εκπρόσωπος είναι ο κ. Καρράς από την Ένωση Κεντρώων.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Είναι δεδομένο ότι η Ελλάδα βρίσκεται σε ένα γεωγραφικό σταυροδρόμι λαών και πολιτισμών, από τους ιστορικούς χρόνους μέχρι σήμερα.

Ο αντίκτυπος του σταυροδρομιού αυτού σήμερα, είναι το μεταναστευτικό-προσφυγικό ζήτημα, διότι αποτελεί, καλώς ή κακώς, πύλη εισόδου, αξίωση, απαίτηση, επιθυμία λαών, πληθυσμών να μετακινηθούν προς την Ευρώπη.

Δεν έχει σημασία από πού ξεκινούν. Ξεκινούν από τη Μέση Ανατολή, από τη Βόρεια Αφρική, από τα εσώτερα της Ασίας, αλλά θέλουν να περάσουν στην Ευρώπη μέσω της Ελλάδος, διότι είναι o συντομότερος χερσαίος δρόμος.

Είχαμε την εμπειρία το 2015 της διέλευσης ενός εκατομμυρίου οκτακοσίων χιλιάδων περίπου κι έχουμε την εμπειρία σήμερα να έχουμε περίπου εξήντα χιλιάδες εγκλωβισμένους μέσα στην ελληνική επικράτεια, για τους οποίους υπάρχει πραγματική αβεβαιότητα της τύχης τους και για το μέλλον. Δεν έχει ξεκαθαρίσει, κυρία Πρόεδρε, κυρίες και κύριοι συνάδελφοι, το ζήτημα της τύχης αυτών των ανθρώπων, όσο και να επιθυμούμε τη διευθέτηση.

Επίσης, δεν έχει ξεκαθαρίσει ακόμα -και φοβούμαι ότι δεν θα ξεκαθαρίσει και στο μέλλον- το ζήτημα της επανεισδοχής στην Τουρκία εκείνων που δεν δικαιούνται ασύλου στην Ελλάδα, ούτως ώστε να μετακινηθούν προς τις ευρωπαϊκές και άλλες χώρες, μετά τα τελευταία γεγονότα των προηγούμενων δύο-τριών ημερών.

Όλη αυτή η περιγραφή που έκανα, κυρία Πρόεδρε, σημαίνει κόστος, σημαίνει δημοσιονομικό κόστος, σημαίνει κοινωνικό κόστος. Οι άνθρωποι αυτοί, που είτε διέρχονται είτε βρίσκονται στην Ελλάδα προσωρινώς ή περισσότερο χρόνο και καταλήγουν σε οριστική παραμονή, έχουν ανάγκες περίθαλψης, σίτισης, διαμονής, εκπαίδευσης. Ακούστηκαν απ’ όλους τους συναδέλφους αυτά.

Εξασφαλίζει η ελληνική Κυβέρνηση τη χρηματοδότηση αυτή; Άκουσα τα νούμερα, διάβασα την επίκαιρη επερώτηση των συναδέλφων της Νέας Δημοκρατίας. Εξακολουθεί, κατά την άποψή μου, να παραμένει επίκαιρη και για τον λόγο ότι σήμερα έχουμε μεταβαλλόμενες διεθνείς συνθήκες στην περιοχή, λόγω των γεγονότων της Τουρκίας.

Ακούστηκαν τις τελευταίες ώρες κάποιες πιέσεις μεγαλύτερες για μετακίνηση προσφύγων και μεταναστών -δεν έχει σημασία η ιδιότητα τους-, ακούστηκε και από τον κ. Μουζάλα και ο κίνδυνος ότι μπορεί να αυξηθούν οι ροές. Δεν κάνει πρόβλεψη, αλλά αισθάνεται κάποια ανασφάλεια –αν δεν κάνω λάθος, κύριε Υπουργέ- στον παρόντα χρόνο.

Εξασφαλίσαμε, λοιπόν, τα χρήματα τα οποία είναι αναγκαία; Τα κονδύλια τα οποία διατίθενται από τα ταμεία της Ευρωπαϊκής Ένωσης για τα εθνικά προγράμματα είναι επαρκή; Δόθηκαν;

Απάντηση εγώ, κυρία Πρόεδρε, κύριοι συνάδελφοι, δεν έλαβα σήμερα στην Αίθουσα για το αν πραγματικά αυτά τα χρήματα που αναφέρονται στην επερώτηση των συναδέλφων της Νέας Δημοκρατίας διατέθηκαν.

Ακούω για κάποιους διαγωνισμούς, ενδεχόμενα κάποια προγράμματα που ξεκινάνε. Δεν ξέρουμε την τύχη τους. Άκουσα, όμως, και κάτι άλλο από τον Υπουργό τον κ. Μουζάλα, στο οποίο θέλω να σταθώ. Κατευθύνονται χρήματα πολλά σε διεθνείς οργανισμούς, σε μη κυβερνητικές οργανώσεις, για τις οποίες η ελληνική Κυβέρνηση, αν δεν κάνω λάθος, δεν έχει καν τη δυνατότητα ενημέρωσης. Δεν θα πω για τη δυνατότητα ελέγχου -αυτό το θεωρώ δεδομένο, δεν έχει δυνατότητα ελέγχου η ελληνική Κυβέρνηση- αλλά δεν έχει και τη δυνατότητα ενημέρωσης.

Άκουσα και κάτι άλλο. Άκουσα ότι θεωρείται χρηστή διοίκηση, όταν από τις μη κυβερνητικές οργανώσεις αναφέρεται ότι ένα ποσοστό 20%-25% των χρηματοδοτήσεών τους είναι τα λειτουργικά έξοδα, είναι τα διοικητικά έξοδα. Και μπορώ να πω ότι, αφού δεν μπορούμε να ελέγξουμε, ξεφεύγει πια ο στόχος, ο οποίος είναι η δυνατότητα καλύψεως των δαπανών αυτών της χώρας. Έχει ξεφύγει ο στόχος.

Και γιατί το λέω αυτό, κυρία Πρόεδρε; Το λέω, διότι εγώ ο ίδιος –θα μου επιτρέψετε μια προσωπική αναφορά- έκανα επίκαιρη ερώτηση στο Υπουργείο Οικονομικών. Τι ήθελα να μου απαντήσει;

Δημιουργήθηκε ένας ειδικός λογαριασμός στην Τράπεζα της Ελλάδος, όπου λέει ότι θα κατευθύνονται οι επιχορηγήσεις της Ευρωπαϊκής Ένωσης ως χορηγίες για να διαχειρίζονται. Ξέρετε ότι τρεις μήνες δεν έλαβα απάντηση; Και γιατί δεν έλαβα απάντηση; Διότι ο νόμος ο οποίος εισήχθη λέει «ανεξαρτήτως και εκτός του δημόσιου λογιστικού». Το δημόσιο λογιστικό, όμως, το ζητάει να εφαρμόζεται η Ευρωπαϊκή Ένωση για να χρηματοδοτεί προγράμματα.

Δεν έλαβα, λοιπόν, απάντηση από το Υπουργείο Οικονομικών, λέγοντάς μου ότι ήταν οι αναρμόδιοι. Την κατεύθυνα στο Υπουργείο Οικονομίας και Ανταγωνιστικότητας στον κ. Σταθάκη. Εκεί ήταν ειλικρινείς, οφείλω να το πω. Μου έστειλαν και έγγραφο και μου είπαν ότι αρμοδιότητα του Υπουργείου Οικονομικών και όχι δική τους και κακώς μου την κατεύθυναν την επίκαιρη ερώτηση. Παραμένει το πρόβλημα, δεν έχω λάβει απάντηση.

Ένα δεύτερο ζήτημα, που τίθεται πλέον, είναι και το ζήτημα του ασύλου. Έχουμε πολυτελείς υπηρεσίες ασύλου. Έχουμε πολυτελέστατες διαδικασίες ασύλου. Έχω κάνει ερώτηση στον κ. Παρασκευόπουλο, στον Υπουργό Δικαιοσύνης. Γιατί να έχουμε τρεις βαθμούς δικαστικής έρευνας των αιτήσεων που απορρίπτει η αρχή ασύλου; Τρεις βαθμούς έχουμε, κυρία Πρόεδρε. Δεν το έχω συναντήσει, έκανα έρευνα. Στη νομοθεσία την ευρωπαϊκή δεν είδα ανάλογη πολυτέλεια.

Προχωρώ παραπέρα. Προχθές έφεραν έναν τόμο -δεν το καταλογίζω στον κ. Μουζάλα, δεν είναι νομικός ο κ. Μουζάλας να πω ότι έχει ευθύνη- και είπαν ότι στο εξής θα έχουμε στην Υπηρεσία Ασύλου δικαστές. Δεν θα έχουμε διοικητικούς υπαλλήλους, δεν θα έχουμε –έστω- νομικούς του δημοσίου, θα έχουμε την πλειοψηφία από δυο δικαστές και έναν εκπρόσωπο της Ύπατης Αρμοστείας. Και μετά θα πηγαίνουμε στο Διοικητικό Εφετείο και μετά θα πηγαίνουμε στο Συμβούλιο της Επικρατείας κατ’ έφεση να βρούμε τη λύση. Όσο μένουν αυτές οι διαδικασίες και δεν αντιμετωπίζονται, θα παραμένει το πρόβλημα.

Ξέρετε γιατί το λέω, κυρία Πρόεδρε; Διότι η Ελλάδα είναι ευρωπαϊκή χώρα και παραμένει ευρωπαϊκή χώρα και οι άνθρωποι αυτοί είναι κατατρεγμένοι και θα βρίσκουν αφορμή, για να μην επιστρέψουν στις πατρίδες τους, αφού δεν έχουν τη δυνατότητα να κατευθυνθούν στη βόρεια Ευρώπη, να εξαντλούν και μέσω της χρηματοδότησης από τις ΜΚΟ τα ένδικα μέσα.

Θα δημιουργηθούν, λοιπόν, συνθήκες, κοινωνικές, ηθικές που θα επιβάλλουν να παραμείνουν στη χώρα μας, χωρίς να γνωρίζουμε ούτε την προέλευσή τους τις περισσότερες φορές, αλλά ούτε και τον σκοπό που έφτασαν. Και αν μεν είναι οικονομικοί μετανάστες που έχουν ανάγκη, μπορώ να πω καλοδεχούμενοι. Αν είναι πρόσφυγες οι οποίοι πράγματι ξεριζώθηκαν από πολέμους, επίσης, θα πω καλοδεχούμενοι. Αν, όμως, κρύβονται άλλα στοιχεία και υπό την επίφαση της προστασίας παραμένουν στη χώρα μας, ποιος θα το πει;

Τελευταίο παράδειγμα θα δώσω. Νομοθετήθηκε με τον ν.4375 ότι λαμβάνουν πενταετή άδεια παραμονής περίπου είκοσι οκτώ χιλιάδες οικογένειες –αν κάνω λάθος, κύριε Μουζάλα, παρακαλώ να με διορθώσετε- γιατί επί πενταετία δεν κατέστη δυνατόν να κριθούν τα αιτήματά τους περί παροχής ασύλου. Η πενταετία, όμως, αυτή αφορούσε και τις προηγούμενες κυβερνήσεις, διότι αν προσμετρήσουμε από το 2015 και πίσω, πάμε στο 2010. Πάλι δεν λειτούργησε η πολιτεία, πάλι δεν έλυσε το πρόβλημα.

Σήμερα, λοιπόν, που μιλάμε με την επίκαιρη επερώτηση της Νέας Δημοκρατίας, θέλω να απεύχομαι ότι το ίδιο μπορεί να μιλάμε για ένα χρόνο, μπορεί να αναζητούμε κονδύλια μετά ένα χρόνο, μπορεί να αναζητούμε αριθμούς ανθρώπων που βρίσκονται εδώ και εύχομαι να μη μεταβληθούν οι συνθήκες στη γείτονα χώρα, διότι εκεί δεν υπάρχει καμία πρόβλεψη.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώθηκε ο πρώτος κύκλος όλων των ομιλητών, επερωτώντων, Κοινοβουλευτικών Εκπροσώπων, Υπουργών, κλπ..

Τώρα μπαίνουμε στον δεύτερο κύκλο. Κατ’ αρχάς, από τους επερωτώντες Βουλευτές έχουν δικαίωμα στον δεύτερο κύκλο ο κ. Καλαφάτης, ο κ. Τζαβάρας, ο κ. Κεφαλογιάννης, ο οποίος έφυγε, και ο κ. Τσιάρας, ο οποίος, επίσης, έφυγε.

Επομένως, είστε μόνο εσείς οι δυο. Ο κ. Καλαφάτης έχει έξι λεπτά και ο κ. Τζαβάρας έχει τρία λεπτά.

Επίσης, έχουν δικαίωμα οι δυο Υπουργοί και από τους Κοινοβουλευτικούς Εκπροσώπους έχει μόνο ο κ. Κικίλιας.

Θα κάνουμε μια οικονομία στο χρόνο, γιατί εσείς θα έχετε και τριτολογία. Μπορείτε, λοιπόν, να πάρετε τον λόγο για να μιλήσετε και αν θέλετε μετά να τριτολογήσετε κιόλας. Έτσι το έχουμε καθιερώσει.

Κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ, κυρία Πρόεδρε.

Κοιτάξτε, κύριοι Υπουργοί, κυρίες και κύριοι συνάδελφοι, για να είμαι ειλικρινής, θα περίμενα από την πλευρά της Κυβέρνησης να υπάρχει μεγαλύτερη και καλύτερη προετοιμασία αναφορικά με τις απαντήσεις, που προσδοκούσαμε να λάβουμε, σε σχέση με ένα τόσο κρίσιμο θέμα, όπως είναι το προσφυγικό.

Μπορώ να πω, κύριοι συνάδελφοι, ότι δεν ικανοποιήθηκα καθόλου από τις απαντήσεις που δέχθηκα από τους κυρίους συναδέλφους, ανεξαρτήτως του κλίματος που προσπάθησαν οι Υπουργοί να δημιουργήσουν και που απαιτείται σε ένα βαθμό, δηλαδή, σε σχέση με την συναίνεση που απαιτείται σε ένα βαθμό στο Σώμα για ένα τόσο κρίσιμο ζήτημα. Όμως τα ερωτήματα, κύριοι Υπουργοί, παραμένουν και δεν δόθηκαν απαντήσεις.

Θα ήθελα να κάνω μια πολιτική σημείωση. Δεν είναι θέμα ιδεολογίας, κύριε Υπουργέ, κύριε Σταθάκη, και ένα μείγμα ιδεολογίας και ανικανότητας. Είναι και θέμα ιδεοληψίας. Δεν πρέπει να παραγράφουμε την αντιμετώπιση, τη θέση και τη στάση της Κυβέρνησης τους πρώτους μήνες που αντιμετώπισε την προσφυγική κρίση. Αυτή η στάση και η θέση της Κυβέρνησης, αποτυπώνεται με συγκεκριμένες πολιτικές συμπεριφορές, είτε τοποθετήσεις των αρμοδίων Υπουργών, που υπηρετούσαν τότε σε θέσεις κλειδιά, είτε, βεβαίως, έχουν να κάνουν με συγκεκριμένα μηνύματα που εξέπεμπε η Κυβέρνηση τους πρώτους μήνες της διακυβέρνησης της χώρας από εκείνη, όσον αφορά το προσφυγικό ζήτημα, δηλαδή, το γεγονός ότι εξέπεμπε ένα εντελώς διαφορετικό μήνυμα από αυτό το οποίο τώρα εκπέμπειμετά από ενάμιση χρόνο, αυτό δεν σημαίνει ότι παραγράφονται οι πολιτικές ευθύνες.

Μην ζητάτε από εμάς να αποδεχθούμε ότι θα πληρώσει η ελληνική κοινωνία και στο ζήτημα του προσφυγικού το «φροντιστήριο» της Κυβέρνησης, για να μάθει πώς πρέπει να αντιμετωπίζει ένα τέτοιο ζήτημα. Βεβαίως, αν το κομμάτι των ιδεοληψιών ουσιαστικά παραμερίστηκε κατά κάποιον τρόπο, γιατί μπήκατε στην πραγματική πραγματικότητα, ωστόσο το ζήτημα της ανικανότητας παραμένει, γιατί έχουμε να μιλήσουμε με συγκεκριμένους αριθμούς και με απτά αποτελέσματα, τα οποία δεν φαίνονται ούτε από τα νούμερα ούτε από τις απαντήσεις, που μας δώσατε, κύριε Υπουργέ.

Βεβαίως, αυτό φαίνεται και από επίσημες απαντήσεις της Ευρωπαϊκής Επιτροπής. Σε επερωτήσεις συναδέλφου Ευρωβουλευτού της Νέας Δημοκρατίας, είναι συγκεκριμένη η απάντηση της Ευρωπαϊκής Επιτροπής, που λέει για το ποσό των 70 περίπου εκατομμυρίων ευρώ, το οποίο έχει διατεθεί, αλλά δεν έχει απορροφηθεί από την ελληνική Κυβέρνηση, γιατί δεν ήταν έτοιμη. Αυτό είναι απτό αποτέλεσμα, που είναι ένα επιχείρημα στη φαρέτρα της Αξιωματικής Αντιπολίτευσης, όταν σας μέμφεται και σας κατηγορεί για ανικανότητα.

Όπως, επίσης, δεν είναι απάντηση, κύριε Υπουργέ, η κατάθεση μιας μελέτης εμπειρογνωμόνων. Σε έναν κοινοβουλευτικό διάλογο και σε μια κοινοβουλευτική διαδικασία υψίστου επιπέδου ο Βουλευτής, επί παραδείγματι, της Νέας Δημοκρατίας δεν θα ανατρέξει στη νομολογία του επιστήμονα Ντελκάπριο και του Τούσμαν, όπου αυτές οι αναφορές είναι ουσιαστικά, που διακρίνουμε μέσα στην επιτροπή, για να πάρουμε τις απαντήσεις που ζητάμε μέσω της διαδικασίας του κοινοβουλευτικού ελέγχου σε πολύ συγκεκριμένα ερωτήματα, που έχουν να κάνουν με αριθμούς, πράξεις ή παραλείψεις της Κυβέρνησης όσον αφορά την αξιοποίηση των ευρωπαϊκών πόρων.

Αν θέλετε, να σας δώσουμε και μια γκάμα χρηματοδοτικών εργαλείων. Υπάρχουν τέσσερα-πέντε, ξέρετε, που μπορείτε να αξιοποιήσετε. Το ένα είναι αυτό της επείγουσας και έκτακτης ανάγκης. Και μάλιστα σε αυτό το κομμάτι αναλωθήκατε ως απάντηση κυβερνητική, στο πώς αξιοποιήθηκε σε ένα μεγάλο βαθμό το κομμάτι αυτό της έκτακτης ανάγκης, που είναι μεν ένα κομμάτι, αλλά δεν είναι το μόνο, διότι το βασικό είναι των τακτικών πόρων, δηλαδή της αξιοποίησης των κονδυλίων των 509 εκατομμυρίων ευρώ που είναι μέσα από το ΕΣΠΑ, που είναι το δεύτερο κομμάτι και στο οποίο, φυσικά, δεν πήραμε επαρκείς απαντήσεις.

Επίσης, θα μπορούσατε να πάτε, που είναι μέσα από τα ελληνικά εθνικά προγράμματα, και να αποταθείτε στο ζήτημα της χρηματοδότησης της FRONTEX. Θα μπορούσατε να μιλήσετε και να ψαχθείτε στη χρηματοδότηση της Ευρωπαϊκής Υπηρεσίας Υποστήριξης για το άσυλο. Και, βεβαίως, υπάρχει και ένας μηχανισμός παροχής βοήθειας έκτακτης ανάγκης. Η επιτροπή πρότεινε στις 2 Μαρτίου 2016 ένα νέο μέσο έκτακτης βοήθειας ύψους 700 εκατομμυρίων ευρώ. Μέσα σε αυτό το έκτακτο μέσο, που είναι περίπου 300 εκατομμύρια το 2016, 200 εκατομμύρια το 2017 και άλλα 200 εκατομμύρια το 2018, συμπεριλαμβάνονται τέτοιες δράσεις, που θα μπορούσατε να αξιοποιήσετε.

Βέβαια, τέλος, για να κλείσω τη δευτερομιλία μου, να σας πω ότι πάλι συνάδελφος Βουλευτής προσπάθησε να βοηθήσει έμμεσα. Βεβαίως, δεν πήραμε απάντηση στο ερώτημα. Σας το θέτω κι εγώ τώρα. Πρόκειται για ένα ερώτημα που έχει θέσει η συνάδελφος στον κ. Μοσκοβισί, αλλά δεν έλαβε καθαρές απαντήσεις.

Θα μπορούσε η ελληνική Κυβέρνηση να υποβάλει αίτημα για εξαίρεση των δαπανών από τα κριτήρια του συμφώνου σταθερότητας, των δαπανών που αφορούν την αντιμετώπιση της προσφυγικής κρίσης.

Αυτή είναι μια πρόταση ή ένας ελιγμός ή -αν θέλετε- μια κίνηση, την οποία θα μπορούσε να κάνει η ελληνική Κυβέρνηση. Προφανώς, δεν την έχει κάνει, για να μην μας έχει ενημερώσει σχετικά.

Κλείνω, λοιπόν, λέγοντας, ότι τελικά τα ερωτήματα παραμένουν αναπάντητα. Δεν ξέρουμε ποια είναι η απάντηση στο βασικό ερώτημα αυτής της επίκαιρης επερώτησης. Πόσα λεφτά θα χρειαστεί, τελικά, να επωμιστεί η πλάτη του κάθε φορολογούμενου πολίτη για το 2015 και για το 2016 για την αντιμετώπιση της προσφυγικής κρίσης; Μπορούμε να ξέρουμε ακριβώς;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Όσα έδινε η Νέα Δημοκρατία το 2014.

**ΣΤΑΥΡΟΣ ΚΑΛΑΦΑΤΗΣ:** Όσα έδινε η Νέα Δημοκρατία το 2014; Αυτό τι είναι; Η απάντηση στο γεγονός ότι υπάρχουν 600 εκατομμύρια ευρώ στο 2016, σύμφωνα με την Τράπεζα της Ελλάδος; Σύμφωνα με το Διεθνές Νομισματικό Ταμείο, 300 περίπου εκατομμύρια ευρώ επωμίστηκε ο φορολογούμενος πολίτης το 2015.

Άρα έχουμε τουλάχιστον 900 εκατομμύρια ευρώ για το 2015 και το 2016, εκ των οποίων δεν έχουμε πάρει καθαρή απάντηση, κύριοι της Κυβέρνησης, πόσα από αυτά τελικά -τα τουλάχιστον 900 εκατομμύρια ευρώ, κοντά στο 1 δισεκατομμύριο ευρώ- βαρύνουν την πλάτη του φορολογούμενου πολίτη.

Αυτή είναι η τελική -αν θέλετε- απάντηση που πρέπει να δώσετε και από εκεί θα φανεί κιόλας και πόσο καλά θα αξιοποιήσετε τα όποια εργαλεία διατίθενται από την Ευρωπαϊκή Ένωση για την αντιμετώπισης της προσφυγικής κρίσης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, θα έρθετε εδώ ή θα μιλήσετε από εκεί; Έχετε τρία λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα έρθω στο Βήμα, για να είμαι κοντά σας, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, ευχαριστώ. Είδατε; Έχω κι εγώ τα τυχερά μου.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πάρα πολύ. Πράγματι, από τις απαντήσεις των δύο Υπουργών υπάρχει μια πολύ σημαντική και πολύ αποκαλυπτική στάση, την οποία πρέπει να σχολιάσω. Ο κ. Σταθάκης παρ’ όλο που είναι κοινοβουλευτικός, παρ’ όλο που είναι και μέλος του Κοινοβουλίου, θεωρώ ότι έδειξε ολιγότερη κοινοβουλευτική ευαισθησία απέναντι στην επερώτηση της Νέας Δημοκρατίας από ό,τι ο κ. Μουζάλας, ο οποίος θα εσυγχωρείτο, αφού δεν είναι και μέλος της Βουλής να έχει κάποια σχετική -αν θέλετε- απόσταση από τον τρόπο με τον οποίο διεξάγονται οι συζητήσεις στο Κοινοβούλιο.

Το λέω αυτό, κύριε Σταθάκη, γιατί έχετε πράγματι και ικανότητα, αλλά έχετε και επάρκεια στο να θέλετε και να επιτυγχάνετε, όταν αυτό το επιδιώκετε, να είστε κοινοβουλευτικά χρήσιμος.

Αντ’ αυτού, ήρθατε εδώ και με ένα ύφος «Ανέγνων, έγνων, κατέγνων», που λέει και ο ποιητής, μας κατακεραυνώσατε, λέγοντάς μας ότι αυτή η Κυβέρνηση είναι επιτυχημένη και ό,τι και να λέτε εσείς, στον αέρα είναι τα λόγια σας.

Όμως έχετε άδικο, γιατί το πόσο είναι επιτυχημένη αυτή η Κυβέρνηση μπορείτε να το διαπιστώσετε εάν βγαίνοντας εκτός του περιβόλου του Κοινοβουλίου στον πρώτο τυχόντα περαστικό που θα απαντήσετε, έχετε τα επιχειρήματα να τον πείσετε για το πόσο πολύ μεγάλη είναι η επιτυχία του κυβερνητικού έργου τον ενάμιση χρόνο που ζούμε.

Άρα προτού πάρετε αυτό το ύφος, έπρεπε τουλάχιστον να μας έχετε πείσει -και θεωρώ ότι ο κ. Μουζάλας το έκανε, όταν έλεγε ότι είναι θετική η συγκεκριμένη επερώτηση- και να μας απαντήσετε σε αυτό το ερώτημα που σας θέσαμε. Πόσα χρήματα έχετε απορροφήσει;

Προκύπτει, λοιπόν, και δεν το είπε μόνο η Νέα Δημοκρατία, αλλά και από άλλες πλευρές κατατέθηκε, ότι μέχρι σήμερα αυτά που έχουν εισπραχθεί είναι 70 εκατομμύρια ευρώ προκαταβολή και αυτά ακόμα δεν έχουν απορροφηθεί.

Και βέβαια, μη μου πείτε ότι μια τέτοια ερώτηση, που γίνεται τον Φεβρουάριο, γίνεται με σκοπό να συκοφαντήσουμε την Κυβέρνηση. Όχι, γιατί αποδεικνύεται και από τον τρόπο που παρουσιαστήκαμε ενώπιον του Κοινοβουλίου ότι σκοπός μας ήταν να σας κινητοποιήσουμε και να σας πούμε ότι έχετε αδρανήσει, ότι έχετε ολιγωρήσει. Οργανωθείτε, ετοιμαστείτε και σπεύσατε να πάρετε τα χρήματα. Και το ποσό δεν είναι ευκαταφρόνητο, όταν εσείς ο ίδιος μιλάτε για πεντακόσια εκατομμύρια.

Καταλήγοντας, κυρία Πρόεδρε, θέλω να πω -και θεωρώ ότι έχω και τη δική σας συναίνεση σε αυτό που θα πω- ότι στο Κοινοβούλιο ο λόγος είναι προφορικός, εκφωνείται, δηλαδή, κατά πρόσωπον προς εκείνον, στον οποίο απευθύνεται. Άρα, λοιπόν, δεν νοείται εσείς, ένας Υπουργός με πείρα κοινοβουλευτική, αλλά και με την άνεση, να έχετε στα χέρια σας έγγραφα από τα οποία θα διαφωτιστεί η Εθνική Αντιπροσωπεία και να έρχεστε εδώ και να μας δίνετε μελέτες του πρωθυπουργικού γραφείου, για να μας πείσετε ότι αυτό για το οποίο εμείς σας επερωτούμε δεν είναι σημαντικό και άξιο απάντησης με τον τρόπο, βεβαίως, που εσείς σήμερα παραλείψατε να το κάνετε και μας στενοχωρήσατε.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς, κύριε Τζαβάρα.

Τον λόγο έχει ο Υπουργός κ. Μουζάλας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εγώ θα ήθελα να σας ευχαριστήσω για τους χαμηλούς τόνους. Μέσα, όμως, από τους χαμηλούς τόνους, μόνο που δεν ελέχθη ότι φταίει ο ΣΥΡΙΖΑ για τη Μικρασιατική καταστροφή και…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν το είπαμε αυτό. Κάνετε λάθος.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Τζαβάρα, ακούστε με.

**ΣΤΑΥΡΟΣ ΚΑΛΑΦΑΤΗΣ:** Αυτό που κάνετε είναι πιο πονηρό.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ακούστε με, λοιπόν. Μόνο αυτό δεν ελέχθη. Αφήστε με να σας πω δυο πράγματα.

Πρώτον, κάνουμε διαχείριση κρίσης. Επομένως, η επιτυχία ή η αποτυχία έγκειται στη διαχείριση της κρίσης, δεν έγκειται στη λύση του προβλήματος. Νομίζω ότι είστε έμπειροι άνθρωποι και αυτό μπορείτε να το καταλάβετε. Μία διαχείριση κρίσης έχει κενά, λάθη. Εγώ αναγνωρίζω πολλά λάθη από αυτά που γίνονται. Πιθανώς, επειδή ζω μέσα στο πεδίο, ξέρω περισσότερα. Η διαχείριση, όμως, της κρίσης ήταν καλή και σωστή.

Ο κ. Θεοχαρόπουλος, ο οποίος έχει βοηθήσει πάρα πολύ σε μια σφαιρική άποψη για το προσφυγή, χρησιμοποιώντας δίκαια επιχειρήματα, μας αδίκησε. Αυτό είναι εύκολο να γίνει. «Δεν αδειάσατε το λιμάνι». Έχει δίκιο. Δεν αδειάσαμε το λιμάνι. Κύριοι, όμως, δημιουργήσαμε σαράντα χιλιάδες θέσεις μέσα σε δύο μήνες. Αυτό το πράγμα δεν έχει ξαναγίνει ιστορικά. Είναι πολύ απλό. Μπορείτε να το δείτε. Πρόχειρες μη κυβερνητικές οργανώσεις –μας κατηγορήσαν γι’ αυτό- βελτιώνονται. Αυτό δεν έχει ξαναγίνει. Αδειάσαμε την Ειδομένη με αυτόν τον τρόπο, που δεν έχει ξαναγίνει. Τις ίδιες μέρες άδειαζε το Καλαί. Αυτά είναι προς τιμή της χώρας, ανεξάρτητα από το ποιος τα έκανε.

Σιτίζουμε εξήντα χιλιάδες ανθρώπους με ένα catering που δεν είναι καλό. Αλλού υπάρχει αυτό. Αλλού υπάρχει εκείνο. Σιτίζουμε, όμως, εξήντα χιλιάδες ανθρώπους. Και το πρόβλημα είναι ότι χρησιμοποιούνται λάθος επιχειρήματα. Δηλαδή λέει κάποιος ότι είπα για την εκπαίδευση, ότι δεν θα γίνουν. Δεν είπα αυτό. Τι επιχείρημα χρησιμοποιείτε; «Ενάμιση χρόνο και δεν είστε έτοιμοι». Δεν είναι ενάμισης χρόνος, κύριοι. Από τις 19 Μαρτίου άρχισε το πρόβλημα. Είμαστε έτοιμοι. Υπάρχει ένα εξαιρετικό πρόβλημα. Ο κ. Φορτσάκης θα το ξέρει. Έχουν συμμετάσχει πανεπιστημιακοί στο Υπουργείο Παιδείας. Είπα ότι λόγω της φύσης των ροών, ακόμη είναι κινητός ο πληθυσμός. Δεν ξέρουμε ποιοι θα μείνουν και ποιοι θα φύγουν. Είπα ότι με βάση αυτό το πρόγραμμα θα κάνουμε προκαταρκτικές τάξεις, αυτό που γίνεται στη Γερμανία. Δεν είναι αποτυχία αυτό. Είναι επιτυχία.

Όσον αφορά το relocation, δύο χιλιάδες δέκα τρία άτομα έχουν γίνει relocation μέχρι τώρα. Υπάρχουν άλλα δυόμισι χιλιάδες άτομα, τα οποία είναι έτοιμα και υπάρχουν και οι χώρες που θα τα υποδεχθούν.

Δεν είναι αρκετός ο αριθμός, έχετε δίκιο. Τι να κάνουμε, κύριοι από τη Νέα Δημοκρατία, τη Δημοκρατική Συμπαράταξη, το Ποτάμι και την Ένωση Κεντρώων; Να κάνουμε πόλεμο με την Πολωνία; Να πάμε να καταλάβουμε τις Βρυξέλλες για να αδειάσουμε; Να αλλάξουμε απόφαση; Είμαι βέβαιος ότι μέσα στα ευρωπαϊκά σας κόμματα βάζετε το ίδιο αίτημα που βάζει η Κυβέρνηση στην Ευρωπαϊκή Ένωση.

Λέτε να αυξήσουμε το relocation. Δεν γίνεται!

**ΣΤΑΥΡΟΣ ΚΑΛΑΦΑΤΗΣ:** Απαντάτε σε ερωτήματα που δεν θέσαμε, αλλά δεν πειράζει.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εγώ θα απαντήσω σε αυτά που ελέχθησαν. Απαντώ σε πράγματα που είπατε. Ο κ. Σταθάκης θα απαντήσει στα οικονομικά.

Κάναμε διμερή συμφωνία με τη Γαλλία. Η Γαλλία δέχεται να μας παίρνει τετρακόσια άτομα τον μήνα. Δεν ξέρω να σας πω μετά τα γεγονότα στη Νίκαια εάν αυτό θα συνεχίσει και μιλάω πολύ έντιμα πάντα.

Κάναμε ειδική συμφωνία με την Πορτογαλία. Προσπαθούμε να κάνουμε παντού. Η Ευρωπαϊκή Ένωση προσπαθεί να το επιβάλει. Δεκατρία μέλη από την Ευρωπαϊκή Ένωση έχουν αντιστάσεις. Τι να κάνουμε;

Τι θα έκανε η Νέα Δημοκρατία και η Δημοκρατική Συμπαράταξη; Επαναλαμβάνω ότι είμαι βέβαιος ότι πιέζετε μέσα στα ευρωπαϊκά σας κόμματα και δεν πετυχαίνει. Προσπαθούμε όλοι μαζί.

Ως προς τις οικειοθελείς επιστροφές, έχουμε μια τεράστια αύξηση. Όμως, υπάρχει το ζήτημα των αναγκαστικών επιστροφών, που θα το βρούμε μπροστά μας στο Δουβλίνο. Δεν υπάρχει ευρωπαϊκός σχεδιασμός και πάνε να το φορτώσουν σε εθνικά κράτη.

Είμαι βέβαιος ότι πιέζετε μέσα στο Λαϊκό και στο Σοσιαλιστικό κόμμα. Πρέπει να το περάσουμε αυτό. Ξεκινάμε μια σειρά από περιοδείες με άλλους Υπουργούς γι’ αυτά τα ζητήματα. Είμαι βέβαιος ότι το κάνετε μέσα στα κόμματά σας. Δεν αμφισβητώ τον πατριωτισμό σας. Όμως, όταν βρίσκουμε τον τοίχο, τον βρίσκουμε μαζί και πρέπει μαζί να τον ρίξουμε.

Δεν έχει γίνει καμμία απεργία πείνας. Έχει γίνει μόνο μια στη Χίο με δώδεκα άτομα, που κράτησε δεκατρείς ημέρες και έληξε. Δεν υπήρξε ούτε μια επιδημία, με οκτακόσιες πενήντα χιλιάδες ανθρώπους να έχουν περάσει και εξήντα χιλιάδες να είναι εγκλωβισμένοι. Δεν υπήρξε μία επιδημία και δεν είναι τυχαίο αυτό, παρ’ όλες τις ελλείψεις, που εγώ θα τις δεχθώ αυτές που θα μου πείτε.

Αυτό δείχνει μια μέριμνα, μια φροντίδα και είναι καλό που υπάρχει. Είναι καλό για τη χώρα και πρέπει να συνεχίζουμε να βοηθάμε όλοι να υπάρχει.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Σχετικά με τις ΜΚΟ, εγώ δεν μίλησα για πάρτι. Γιατί, εάν μιλήσω για πάρτι, μετά δεν μπορώ να βγω στην Ευρώπη. Είπα κάτι πολύ απλό: ότι δεν έχουμε δικαιοδοσία να τις ελέγξουμε, ενώ εμάς μας ελέγχουν συνέχεια. Το Ελεγκτικό Συνέδριο -ας το πούμε- της Ευρώπης ήρθε για να δει τι κάνουμε τα λεφτά δύο φορές. Για τις ΜΚΟ αυτό θα γίνει μετά από χρόνια. Τι να κάνουμε;

Εσείς τι θα κάνατε; Λέει ο κύριος Βουλευτής του ΚΚΕ να μην τα πάρουν οι ΜΚΟ. Νομίζω, κύριε Τζαβάρα, ότι αυτή είναι και η δική σας άποψη. Και η δική μας αυτή είναι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είμαι επιφυλακτικός απέναντι στις ΜΚΟ…

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Και η δική μας αυτή είναι, να τα πάρει το κράτος. Δεν τα έδωσαν, κύριοι. Το παλέψαμε στην Ευρωπαϊκή Ένωση και είμαι βέβαιος ότι το παλέψατε και εσείς στα ευρωπαϊκά σας κόμματα. Δεν τα δίνουν. Τι θα πούμε, ότι δεν θα τα πάρουμε; Είναι 300 εκατομμύρια. Πρέπει να είμαστε προσεκτικοί.

Λέχθηκε από τον εκπρόσωπο του Ποταμιού μια ύβρις χωρίς πρόθεση –και το τονίζω αυτό, γιατί εκτιμώ πάρα πολύ τον κύριο Βουλευτή- για τις προσλήψεις στην Ύπατη Αρμοστεία.

Κύριοι Βουλευτές, είναι άδικο αυτό. Η Ύπατη Αρμοστεία διευθύνεται από μια κυρία, η οποία είναι από τους υψηλότερους τεχνοκράτες, ήταν επιλογή της Νέας Δημοκρατίας, παρέμεινε και διευθύνει άριστα την υπηρεσία της.

**ΒΑΣΙΛΕΙΟΣ ΚΙΚΙΛΙΑΣ:** Λέτε για το άσυλο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ναι, για το άσυλο λέω.

Διευθύνει άριστα την υπηρεσία της και δεν πρέπει να πλανάται καμμία σκιά. Έχει ένα τεράστιο βάρος πάνω της.

Για την Υπηρεσία Υποδοχής οι προσλήψεις θα γίνουν μέσω ΟΑΕΔ και μέσω των δήμων. Δεν υπάρχει παρέμβαση του Υπουργού στο ποιος θα προσληφθεί. Υπάρχουν κατάλογοι. Μην λέμε πράγματα, τα οποία δεν στέκουν.

Μίλησα για τα γεγονότα που έγιναν στην Τουρκία. Είμαστε προβληματισμένοι και είμαι βέβαιος ότι όλα τα κόμματα του δημοκρατικού τόξου είναι προβληματισμένα για το ζήτημα. Είναι ένα καινούριος παράγοντας, που θα πρέπει να τον αντιμετωπίσουμε. Προϋποθέτει να δημιουργήσουμε μια μεγαλύτερη συνοχή και μια μεγαλύτερη ενότητα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ο Υπουργός Οικονομίας, Ανάπτυξης και Τουρισμού κ. Σταθάκης έχει τον λόγο.

Πόσο χρόνο θέλετε, κύριε Υπουργέ;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα είμαι σύντομος, κύριε Πρόεδρε.

Θα ήθελα να απαντήσω, κατ’ αρχάς, για την κοινοβουλευτική μου πρακτική. Αναγνωρίζω ότι θα έπρεπε να σας είχα δώσει τη μελέτη πριν από τη συνεδρίαση. Δεύτερον, θα ήθελα να διευκρινίσω ότι δεν είναι μια θεωρητική μελέτη. Κατά κύριο λόγο συγγραφέας της είναι το Γενικό Λογιστήριο του Κράτους.

Δεν υπάρχει κανένα στοιχείο γύρω από τις δαπάνες για το μεταναστευτικό που να μην περιλαμβάνεται στη μελέτη, τόσο απολογιστικά, αναλυτικά, διεξοδικά –δηλαδή ξέρουμε πόσο δώσαμε το 2015 στην Υπηρεσία Ασύλου, στην Αστυνομία, στο Λιμενικό, στην Υπηρεσία Πρώτης Υποδοχής και λοιπά- μέχρι και συνολικά, που αστειευόμενος απέναντι στη Νέα Δημοκρατία είπα ότι δαπανούμε όσα δαπανούσε και η Νέα Δημοκρατία. Το 2014 είχε δαπανήσει 272 εκατομμύρια ευρώ για το προσφυγικό με κύριο αποδέκτη, φυσικά, το Υπουργείο Εσωτερικών και Διοικητικής Ανασυγκρότησης που είχε τα 200 εκατομμύρια. Το 2015 ήμασταν στα 277 εκατομμύρια ευρώ, οριακά πιο πάνω.

Όσον αφορά το νέο κόστος που αποτιμάται με τα 600, τα 900 εκατομμύρια και τα λοιπά, σας υπενθυμίζω ότι τα ποσά που θα πάρουμε από την Ευρωπαϊκή Ένωση και είναι προγραμματισμένα είναι 400 εκατομμύρια ευρώ και 200 εκατομμύρια ευρώ είναι τα έκτακτα. Άρα, το πραγματικό κόστος θα κινηθεί στα επίπεδα που υπήρχαν ήδη και από τα προηγούμενα χρόνια και το 2014 και το 2015. Δεν υπάρχουν νέα επιπρόσθετα χρήματα, που θα χρειαστεί να βάλουμε από τον τακτικό προϋπολογισμό.

Να υπενθυμίσω ότι τα χρήματα που εγγράφουμε στο ΠΔΕ, τα 400 εκατομμύρια ευρώ που έχουμε εγγράψει για φέτος, περιλαμβάνουν και τους ευρωπαϊκούς πόρους, όχι τους έκτακτους, αυτούς που είναι συμβατοί με τη χρηματοδότηση.

Όσον αφορά τα χρηματοδοτικά εργαλεία, έγινε μια παρατήρηση για το αν τα χρησιμοποιούμε όλα. Κατ’ αρχάς, τα χρήματα του ΕΣΠΑ δεν είναι για αυτή τη δουλειά. Είναι για άλλες ανάγκες. Τα χρήματα για τη FRONTEX έχουν χρησιμοποιηθεί στο ακέραιο. Χρησιμοποιούμε και άλλα χρηματοδοτικά εργαλεία, όπως είναι τα χρήματα από χώρες του ΕΟΧ και το INTERREG. Μερικά από αυτά τα χρήματα τα χρησιμοποιούμε για το προσφυγικό.

Όσον αφορά τα 400 εκατομμύρια ευρώ, νομίζω ότι το διευκρίνισα.

Να επανέλθω στη γενική εικόνα τώρα. Η Κυβέρνηση επέλεξε για τη διαχείριση αυτών των δύο μεγάλων προγραμμάτων των 500 εκατομμυρίων ευρώ να συσταθεί μια υπηρεσία, μετά την επιτυχή διαχείριση των μηχανισμών του ΕΣΠΑ, η οποία να έχει την ενιαία διαχείριση αυτών των πόρων, καθώς αυτό θα έδινε μεγαλύτερη ευχέρεια στην Κυβέρνηση να διαχειριστεί τους πόρους συντονισμένα, με μεγάλη τεχνογνωσία –που διαθέτουν οι υπηρεσίες μας του ΕΣΠΑ- και γι’ αυτόν τον λόγο κατέληξε να γίνουν αυτές οι αλλαγές που αναφέρατε και η διαχείριση να γίνεται στο Υπουργείο Οικονομίας, προκειμένου να υπάρξει μια καλύτερη απορρόφηση των πόρων.

Πρέπει να αναγνωρίσουμε ότι σήμερα τα πράγματα με κάποιο τρόπο βρίσκονται σε μια κατάσταση που δεν ήταν ίσως τον Φεβρουάριο, αλλά έχουν δρομολογηθεί αρκετά καλά. Γνωρίζουμε πλέον τα δυο μεγάλα προγράμματα και το χρονοδιάγραμμα απορρόφησής τους. Έχουν κατανεμηθεί οι πόροι λεπτομερώς σε κάθε κατηγορία προγραμμάτων και υπο-προγραμμάτων. Είναι το τελευταίο παράρτημα, το παράρτημα II, όπου θα δείτε τα δύο μεγάλα προγράμματα που ανέφερα και στην ομιλία μου. Υπάρχει μια επιτυχής οργάνωση των υποδομών.

Υπάρχουν τεράστια περιθώρια βελτίωσης -προφανώς το είπε και ο κ. Μουζάλας- των συνθηκών διαβίωσης, αντιμετώπισης των νέων προκλήσεων, εκπαίδευσης και όλων των άλλων δομών που θα χρειαστούν. Θεωρώ ότι αυτή τη στιγμή είμαστε σε ένα καλό σημείο.

Επιτρέψτε μου να απαντήσω με δυο λέξεις σε κάθε μια από τις ερωτήσεις που τέθηκαν. Όσον αφορά το δημοσιονομικό κόστος διαχείρισης του μεταναστευτικού, απάντησα ήδη. Υπάρχουν και μέσα στη μελέτη απολογιστικοί πίνακες του 2014, του 2015 και οι εκτιμήσεις για το 2016.

Τα εγκεκριμένα εθνικά προγράμματα είναι όλα αναρτημένα στο διαδίκτυο. Φαίνονται μάλλον πολύ αναλυτικά τόσο οι ποιοτικοί όσο και οι ποσοτικοί στόχοι των προγραμμάτων.

Όσον αφορά τα δυο ταμεία, αναφέρθηκα διεξοδικά.

Όσον αφορά τις αρμόδιες αρχές και τη διοικητική εμπειρία, απάντησα. Νομίζω ότι η νέα δομή που δώσαμε στη διαχείριση θα είναι πολύ καλύτερη και πιο αποτελεσματική, τουλάχιστον στη διαχείριση των πόρων, με την έννοια της αντιμετώπισης της γραφειοκρατίας που πρέπει να ακολουθούν αυτά.

Όσον αφορά τα θέματα της διαφάνειας, τώρα πια όλες οι προκηρύξεις και οι προσκλήσεις γίνονται με την παραδεκτή ευρωπαϊκή πρακτική. Άρα, έχουμε διαδοχικές προκηρύξεις προσκλήσεων, όπως όλες οι άλλες διαδικασίες διαχείρισης ευρωπαϊκών χρημάτων. Συνεπώς, αν και υπήρξαν προφανώς φαινόμενα υπό την πίεση των αναγκών το 2015 για κάποιες έκτακτες απευθείας λειτουργίας, από τότε και εφεξής όλο αυτό το σύστημα έχει εναρμονιστεί στην κανονική διαδικασία που έχουν και όλα τα άλλα ΕΣΠΑ.

Όσον αφορά τα hot spot και τα Κέντρα Υποδοχής στην έκτη ερώτησή σας, νομίζω ότι ο κ. Μουζάλας απάντησε.

Όσον αφορά τις συνολικές δαπάνες, τα 400 εκατομμύρια για το 2016 έχει επίσης απαντηθεί. Υπάρχει μια λεπτομέρεια στην οποία δεν απάντησα, γιατί δεν έχουμε βάλει λεφτά στο relocation σε αντίθεση με τον επαναπατρισμό. Στον επαναπατρισμό ο προϋπολογισμός του ΤΑΜΕ είναι 120 εκατομμύρια. Είναι πολύ μεγάλο το ποσό.

Στη μετεγκατάσταση έχουμε μηδέν, για τον απλούστατο λόγο ότι εμείς είμαστε χώρα υποδοχής. Δεν αποτελούμε χώρα-δέκτη, δηλαδή δεν έρχονται από άλλες χώρες της Ευρωπαϊκής Ένωσης. Το relocation αφορά την Ευρωπαϊκή Ένωση. Άρα, η χώρα είναι χώρα υποδοχής, δεν αποτελεί χώρα-δέκτη στο πλαίσιο μετεγκατάστασης. Γι’ αυτό και στο relocation δεν έχουμε βάλει χρήματα, ενώ όλα τα χρήματα έχουν πάει στον επαναπατρισμό που αποτελούν και αρμοδιότητα. Αυτά είχα να πω.

Σας ευχαριστώ. Θα βελτιώσω τα κοινοβουλευτικά μου ήθη!

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ:** Θα μιλήσω από τη θέση μου, κύριε Πρόεδρε.

Εδώ και δυόμισι, τρεις ώρες και επίμονα, πιεστικά και με επιχειρήματα ζητά η Αξιωματική Αντιπολίτευση να μάθει το προφανές.

Πριν από ένα μήνα απάντησε η Ευρωπαϊκή Επιτροπή σε ερώτηση Ελληνίδας Ευρωβουλευτού για το τι έχει απορροφηθεί από την πλευρά της τακτικής χρηματοδότησης από τα Ευρωπαϊκά Ταμεία, μέσω της διαχειριστικής αρχής στη χώρα μας, για το προσφυγικό-μεταναστευτικό. Μηδέν, zero, τίποτα!

Ο κύριος Επίτροπος, ο κ. Αβραμόπουλος συνομίλησε με τον Πρωθυπουργό της χώρας ζητώντας του να επιταχυνθούν οι διαδικασίες, προκειμένου να μπορέσει η χώρα να απορροφήσει τα προφανή.

Βρισκόμαστε σε περιοριστική οικονομική πολιτική. Βλέπετε τις περικοπές που γίνονται στις συντάξεις, στο ΕΚΑΣ, τα προβλήματα στην κοινωνική πολιτική, για τα οποία μας μίλησε η Κυβέρνηση, στα νοσοκομεία. Και πού δεν υπάρχει πρόβλημα; Και πού δεν χρειάζονται οι εθνικοί πόροι, κύριε Υπουργέ;

Στην ολομέλεια του Ευρωπαϊκού Κοινοβουλίου εγκαλείστε, γιατί η Ιταλία έχει απορροφήσει τα ανάλογα κονδύλια, τα έχει συμβασιοποιήσει και εισπράττει και εσείς όχι. Δυστυχώς, ακούσαμε –δυστυχώς λέω- από συνάδελφο της ελάσσονος Αντιπολίτευσης ότι και η Τουρκία ακόμα-ακόμα, σε αυτούς τους τρεις μήνες, έχει καταφέρει και έχει συμβασιοποιήσει συγκεκριμένες ανάγκες και εισπράττει.

Έτσι, λοιπόν, με την καίρια λανθασμένη επιλογή σας να καταργήσετε μια διαχειριστική αρχή, η οποία ήταν ήδη στημένη κι έτοιμη στο Υπουργείο Δημοσίας Τάξης, και να την πάτε βόλτα σε πέντε Υπουργεία, για να καταλήξει στο Υπουργείο Ανάπτυξης, και την οποία δεν έχετε ακόμη στελεχώσει, δεν έχετε, κύριε Υπουργέ, προγραμματισμό για το συγκεκριμένο θέμα. Τυχαία βαδίζετε. Δεν έχετε εισπράξει τίποτε, ούτε καν από τα 57 εκατομμύρια ευρώ τα οποία προκατέβαλε η Ευρωπαϊκή Επιτροπή σε εσάς για τις αυξημένες ανάγκες.

Αυτή είναι η πραγματικότητα. Αυτή είναι η αλήθεια. Αυτό το οποίο δεν θέλετε να μας πείτε -και για το οποίο ουσιαστικά συνδιαλεγόμαστε εδώ λεκτικά δια της δημιουργικής ασάφειας πάνω στο συγκεκριμένο θέμα- το λέω εγώ για να τελειώνουμε, ας πούμε, μετά από τρεις ώρες. Αυτή είναι η πραγματικότητα.

Και η κριτική ήταν καλόπιστη τον Φλεβάρη. Άλλο που ευτελίζετε τη διαδικασία και την φέρνετε εδώ μετά από πέντε μήνες. Ήταν καλόπιστη η κριτική, γιατί στα τέλη Φλεβάρη σας είπαμε ότι εν τοιαύτη περιπτώσει προς όφελος της Κυβέρνησης σας και του ελληνικού λαού τελικά θα ήταν να έχετε απορροφήσει τα κονδύλια και να μην δαπανάτε εκ του εθνικού προϋπολογισμού, λόγω αυτών που προέκυψαν.

Το γιατί προέκυψαν είναι ένα άλλο θέμα. Δεν θα το συζητήσουμε σήμερα. Το γιατί δεν λειτουργεί το relocation είναι ένα άλλο θέμα. Δεν θα το συζητήσουμε σήμερα. Το γιατί τσινάει η Πολωνία, επίσης. Σας κάναμε μια συγκεκριμένη επερώτηση για την οποία δεν πήραμε απάντηση, ούτε εγώ ούτε οι συνάδελφοί μου των υπολοίπων κομμάτων.

Αυτή είναι η αλήθεια και η πραγματικότητα. Θα ήταν προς όφελος –το επαναλαμβάνω- της Κυβέρνησής σας και του ελληνικού λαού να είχατε εισπράξει αυτά τα ποσά. Και δεν τα έχετε εισπράξει.

Κι αυτή θα ήταν μια ειλικρινής απάντηση, κύριοι Υπουργοί: «Ξέρετε, κύριοι, κωλυσιεργήσαμε, καθυστερήσαμε. Ο σχεδιασμός μας για τη μεταφορά, τη διάλυση και την επανασύσταση αυτής της υπηρεσίας, που έγινε ειδική γραμματεία στο Υπουργείο Ανάπτυξης, απεδείχθη ότι ήταν αποτυχημένη, επειδή τα πράγματα έτρεχαν με ραγδαίους ρυθμούς, γι’ αυτό δεν έχουμε εισπράξει τίποτα ακόμη. Και προσβλέπουμε στο δεύτερο εξάμηνο του 2016 να τρέξουμε, προκειμένου να μην χαθούν τα κονδύλια».

Αντ’ αυτού, ακούσαμε θεωρίες και φιλοσοφία. Λυπούμαστε. Λυπούμαστε γιατί δεν ήρθαμε να σας κουνήσουμε το δάκτυλο σήμερα. Ήρθαμε πριν από πέντε μήνες για να σας πούμε το προφανές. Οι κύριοι συνάδελφοι, ο καθένας στον τομέα του –τουλάχιστον σε ό,τι έχει να κάνει με την Αξιωματική Αντιπολίτευση- το κατέδειξαν αυτό και απάντηση για το συγκεκριμένο δεν πήραν.

Σας λέμε, λοιπόν, ακόμη κι αυτή την ύστατη ώρα, μετά από πέντε μήνες, σε μια διαδικασία η οποία ενδεχομένως ήρθε στα μέσα Ιουλίου, για ποιον λόγο; Επειδή είναι σε ύφεση ένα πολύ δύσκολο θέμα, το μείζον θέμα για την Ευρώπη και την Ελλάδα; Μα, δεν είναι. Το είπε ήδη ο κύριος Υπουργός. Υπάρχει μείζον θέμα και πρέπει να το αντιμετωπίσουμε.

Εν τοιαύτη περιπτώσει, σε περιοριστικές δημοσιονομικές πολιτικές, όταν δεν έχουμε τα οικονομικά αυτά εργαλεία, δεν πρέπει από τους εταίρους μας, αν κουβαλάμε το μεγαλύτερο κομμάτι αυτής της κρίσης, να πάρουμε αυτά τα διαθέσιμα ποσά και να τα αξιοποιήσουμε καταλλήλως;

Και βέβαια, από τη στιγμή που κουνάγατε το δάκτυλο όλα αυτά τα χρόνια για το πώς γίνονται οι διαγωνισμοί, πώς και αν γίνονται οι αναθέσεις, πού πάνε τα κονδύλια και τα χρήματα και για το κάθε ευρώ, τίθεται θέμα ελέγχου της ελληνικής Κυβέρνησης στις ΜΚΟ.

Εμείς δεν είμαστε ενάντια στις ΜΚΟ και το έργο τους. Απαιτούμε, όμως, να υπάρχει έλεγχος και διαχωρισμός μεταξύ αυτών που επιτελούν πραγματικά λειτούργημα στη χώρα και στηρίζουν την ανθρωπιστική προσπάθεια και αυτών που τα τσεπώνουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Μας προκαλεί εντύπωση ότι μετά από ένα peak της προσφυγικής κρίσης για δύο-τρεις μήνες τώρα εξακολουθούν να γίνονται απευθείας αναθέσεις. Ποιον ρόλο παίζει το Υπουργείο Εθνικής Αμύνης; Πώς έχετε σχεδιάσει να γίνονται τα πράγματα; Πού είναι τα logistics σας; Πού είναι ο προγραμματισμός σας;

Πώς αυτές τις οκτώ-εννέα αρχές -που σας είπα και σας εξήγησα ότι όλες εμπλέκονται- τις έχετε συντονίσει: το Υπουργείο Υγείας, το Υπουργείο Δημοσίας Τάξης, οι επιτροπές, το Υπουργείο Ανάπτυξης, το Υπουργείο Εμπορικής Ναυτιλίας. Όλοι αυτοί εμπλέκονται δια φορέων του στην είσπραξη ή μη κονδυλίων. Τι γίνεται; Ποιος τα συντονίζει όλα αυτά;

Ή δεν πιστεύετε στον συντονισμό και την οργανωμένη διοίκηση, αλλά σε μια χαοτική δική σας διοίκηση; Πείτε το για να το ξέρουμε, να μην ερχόμαστε κάθε τρεις και λίγο εδώ και συζητάμε τα ίδια και τα ίδια, δηλαδή, ακόμη κι όταν η Αξιωματική Αντιπολίτευση, με πολύ μεγάλη συναίσθηση τής ευθύνης, έρχεται νωρίς και σας σπρώχνει προς τη σωστή κατεύθυνση. Αυτός είναι άλλωστε ο συνταγματικός μας ρόλος, να ελέγχουμε εσάς να σας προτρέπουμε και να δίνουμε λύσεις.

Είχαμε έτοιμη, λοιπόν, μια αρχή, την οποία διαλύσατε και φέρατε μια άλλη μετά από πέντε μήνες. Δεν εισπράξατε τα ποσά και μας κουνάτε και το δάκτυλο!

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κικίλια.

Δεν ξέρω αν θέλει κάποιος Υπουργός να απαντήσει. Από ό,τι βλέπω, δεν θέλει κανείς.

Κηρύσσεται περαιωμένη η συζήτηση επί της υπ’ αριθμόν 18/12/24-02-2016 επίκαιρης επερώτησης με θέμα «Ανέτοιμη η Κυβέρνηση να απορροφήσει τα ευρωπαϊκά κονδύλια του Ταμείου Ασύλου, Μετανάστευσης και Ένταξης και του Ταμείου Εσωτερικής Ασφάλειας».

Κύριοι συνάδελφοι, έχουν διανεμηθεί τα Πρακτικά των συνεδριάσεων της Παρασκευής 13 Μαΐου 2016, της Δευτέρας 16 Μαΐου 2016, της Τρίτης 17 Μαΐου 2016 και της Πέμπτης 19 Μαΐου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς τα Πρακτικά της Παρασκευής 13 Μαΐου 2016, της Δευτέρας 16 Μαΐου 2016, της Τρίτης 17 Μαΐου 2016 και της Πέμπτης 19 Μαΐου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 21.55΄ λύεται η συνεδρίαση για αύριο ημέρα Τρίτη 19 Ιουλίου 2016 και ώρα 17.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**